Dr. Tint Swe's Writings: 2016\nပို့စ်တခုကပုံကို သဘောကျတယ်။ မနေ့ပဲ သူများတွေလုပ်ထားပြီးသား ပုံတွေ၊ အိုက်ကွန်တွေကို ထပ်ချည်းတလဲ တင်နေကြတာကို ရေးမိသေးတယ်။ ကနေ့တော့ ဆွမ်းလောင်းပွဲက မုန့်ဆီကြော်နဲ့ ပဲခွေနဲ့တူတယ်လို့ ထပ်ရေးလိုက်တယ်။ ဆောရီး။\nကျွန်တော်က ကိုယ်တိုင်တီထွင်ကြံဆတာကို အားပေးတယ်။ ပရော်ဖက်ရှင်နယ်အဆင့်မဟုတ်သေးလည်း ချီးကျူးတယ်။ ပုံထဲမှာ ခွဲစိတ်ခန်းသုံးကရိယာတွေနဲ့ ဟက်ပီးနယူးယီးယားကို ပုံဖေါ်ထားတယ်။ ကြည့်ရတော့ လက်ယားလာတယ်။ တခုချင်းကိုကိုင်ပြီး အသုံးချချင်မိတယ်။\nကျွန်တော် ခွဲစိတ်လူနာတွေနဲ့ဝေးရတာ ၂ နှစ်ကျော်ပြီ။ ခွဲစိတ်ခန်းနဲ့ကင်းခဲ့ရတာက ၂၆ နှစ်ရှိပြီ။ ဒေလီမှာနေရတုန်းက အိုတီ ခေါ် ခွဲစိတ်ခန်းမပီသပေမယ့် ဖြစ်သလိုခွဲပေးခဲ့နိုင်သေးတယ်။\nခွဲစိတ်စရာမလိုတာကိုပါသိမှသာ တော်တဲ့ဆာဂျင်လို့ခေါ်ပါတယ်။ လူနာမရှိတဲ့ခွဲစိတ်ဆရာဝန်ကို ဘယ်လိုခေါ်မလဲ။ ခွဲဆရာဝန် = ခွဲသွားပြီဖြစ်တဲ့ဆရာဝန်။\nပုံမူရင်းက Medical-Online လို့ထင်ပါတယ်။\nခွဲစိတ်ရာဝန်တွေက ဆွဲဆောင်မှုအရှိဆုံးဆရာဝန်တွေဖြစ်ကြတယ်လို့ ၂ဝ၁၆ နှစ်ဆန်းမှာထုတ်တဲ့ တိုင်းမ်မဂ္ဂဇင်းမှာ ရေးထာတာဖတ်ရတယ်။\nဆောင်းပါးက ဆေးပညာအတွက်တော့ မဟုတ်ပါ။ လူမှုဆက်ဆံရေးကို ဇောင်းပေးထာတယ်။ သူတို့တိုင်းပြည်မှာ ခွဲစိတ်ဆရာဝန်ဆိုရင် တွဲချင်ကြတယ်လို့ UniformDating.com ကနေ ယူနီဖေါင်းဝတ်သူတွေနဲ့ ဒိတ်လုပ်ခြင်းကို သုတေသနလုပ်လို့ သိလာတဲ့ ကောက်ချက်ဖြစ်ပါတယ်။ စုစုပေါင်း ၁ဝဝဝ ထဲက အမျိုးသမီး ၃၆% နဲ့ အမျိုးသား ၂၆% က ခွဲစိတ်ဆရာဝန်တွေကို ရွေးကြပါတယ်။ ကလေးအထူးကုဆရာဝန်တွေက ၂၈% + ၂၃% နဲ့ ဒုတိယလိုက်တယ်။\nShrink ခေါ် စိတ်အထူးကုဆရာဝန်တွေက မစွန်ကြပါ။ အမျိုးသမီး ၆% နဲ့ အမျိုးသား ၁ဝ% ကသာ သူတို့ကို ရွေးကြပါသတဲ့။ ဘာလို့လည်းဆိုတော့ အမျိုးသမီးတွေအတွက် အဲလို ဂျူတီကုတ်အဖြူရောင်ဟာ လွှမ်းမိုးမှုသဘော ဆောင်တယ်။ စွမ်းဆောင်နိုင်တယ်လို့ အထင်ရောက်စေတယ်လို့ ဆန်းစစ်မှုကဆိုပါတယ်။\nခွဲစိတ်ဆရာဝန်တွေဟာ သူများတွေထက် လက်တွေ့သဘောဆန်တယ်။ အိုင်ကျူမြင့်တယ်။ ခက်ခဲတဲ့အခြေအနေမျိုးမျာ တည်ငြိမ်ကြတယ်။ သူတို့လက်တွေကလည်း အစွမ်းကောင်းတယ်လို့ပါဆိုပါသေးတယ်။ အန်စာတုံးပြစ်သလို ရွေးရာမှာလည်း ခွဲစိတ်ဆရာဝန်ကို ၈၉% ကသဘောကျကြတယ်။ ထိခိုက်ဒဏ်ရာရတာ၊ နေမကောင်းတာကို ကုသရာမှာလည်း အမျိုးသမီးဆရာဝန်တွေထက် ခွဲစိတ်ဆရာဝန်တွေက ၂ ဆသာကြပါတယ်တဲ့။\nKyaw Kyaw တဝမ်းပူစသတ် တစ်က သွားလေသူ ၆၂ ကြီးလက်ချက်ဆိုတာ ဟုတ်ပါသလားဆရာ။\nဗိုလ်ချုပ်နေဝင်းက ၁၉၈၁ ခုနှစ် သြဂုတ်လမှာ တပြေးညီလုပ်ဘို့သာပြောတယ်။ မြန်မာစာဆရာကြီးတချို့က တစ်လိုက်ကြတယ်။ ဆရာတချို့က သဘောမတူလို့ မလိုက်နာခဲ့ကြပါ။ ဒါပေမဲ့ မပြောရဲတဲ့ခေတ် ဖြစ်ပါတယ်။\nနောက်တက်စစ်အစိုးရကတော့ အဲလို တစ်လို့မရေးရင် ထုတ်ဝေခွင့်မပေးပါ။ တလုံးဘယ်လောက်ဆိုပြီး လျှော်ရသေးသတဲ့။ မပြောရဲတဲ့ခေတ် ဖြစ်ပါတယ်။\nအခုအစိုးရလက်ထက်အထိ ကုလားထိုင်ရ မြန်မာစာဆရာများကလည်း အဲတာကိုသာ တရိုတသေလိုက်နာကြတယ်။\nအဲတော့ လက်ညှိုး ၃-၄ ချောင်းထိုးမှသာ စုံစေ့ပါမယ်။ ဗိုလ်နေဝင်းလက်ထက်မှာ ယူနီဖေါင်းသတ်ပုံလို့ခေါ်တယ်။ စစ်အစိုးရလက်ထက်မှာ ပေါ်လစီသတ်ပုံလို့ခေါ်တယ်။ အခုတော့ ကုလားထိုင်သတ်ပုံလို့ခေါ်တယ်။\nပြင်လာသူတွေ များများလာလို့ အာဟာရချို့တဲ့နေတဲ့ မြန်မာစာမှာ နည်းနည်းတော့အားရှိတယ်။\nအနီရင့်ရင့် မောင် = ဆရာက အမျိူးသမီးတွေ ဦးစားပေးဖြေကြားသလား?\nကွန်မင့်ဖတ်ရလို့ ချက်ချင်း အီးမေးလ်ကနေလာတဲ့ မေးခွန်းတွေကို ဆန်းစစ်မှု ခပ်မြန်မြန်လေးလုပ်ရပါတယ်။ ဖေ့စ်ဘွတ် ချတ်နဲ့ မက်ဆင်ဂျာကို မလုပ်အားတော့ပါ။\n1.\tThura Aung အမျိုးသား\n(no subject) - ကျွန်တော် အသက် 28 နှစ်ပါ ကျွန်တော် 19 oct 2016 က သူငယ်ချင်းပေါင်းမှားပြီး\n2.\tAung, me (3) အမျိုးသား\nကျန်းမားရေး အကြောင်း မေးမြန်းခြင်း - ဆေးတိုင်းမှာ ဘေးထွက်သက်ရောက်မှု ရှိတယ်။\n3.\tNant, me (2) အမျိုးသမီး\nဆရာရှင့် သမီးအသက် ၃ဝ ရှိပါပြီ။ အိမ်ထောင်ကျတာ ၄ နှစ်ရှိပါပြီ။\n4.\tPhyo, me (2) အမျိုးသား\nကျန်းမာရေးဆိုင်ရာ - သည်အတိုင်းတော့ ရောဂါတခုခုနဲ့တော့ မတူသေးပါ။ နားထောင် စစ်ဆေးမှသာ သိပါမယ်။\n5.\tသိမ့်, me (3) အမျိုးသမီး\n6.\tMyo, me (2) အမျိုးသား\n7.\tchothae, me (5) အမျိုးသမီး\n(no subject) - font size လို့ရေးရတယ်။\n8.\tRose, me (2) အမျိုးသမီး\n(no subject) - ပြန်ထုတ်ထားပါတယ်လို့ ရေးရတယ်။\n9.\tPhay, me (5) အမျိုးသမီး\nDr. ရှင့် သည်းခြေ ကျောက်တည်တဲ့ရောဂါအကြောင်း သိပါရစေရှင့်။ သမီးအဖေ က ၅၈ နှစ်ပါ။\n10.\tEi, me (7) အမျိုးသမီး\nDuvadilan ဆေးအကြောင်းနှင့် Ultrasound ရလဒ် - ကျေးဇူးတင်ပါတယ် ဆရာ။ ဆရာ ရွှင်လန်းချမ်းမြေ့ပါစေ\n11.\tPhyo, me (2) အမျိုးသား\n12.\tAlrxander, me (3) အမျိုးသား\nသို့ ဆရာခင်ဗျား - 31 ရက် မနက်ခင်းကနေစအောင့်တာပါ...ဓာတ်မှန်မရိုက်ဖူးပါခင်ဗျာ.\n13.\tsawyuhnin095, me (2) အမျိုးသမီး\nဖြေပေးပါဆရာ ရှင့် - ဆရာ အသက်က ၁၈နှစ်ပါ\n14.\tsawyuhnin095, me (2) အမျိုးသမီး\nဖြေပေးပါဆရာ - ဆီးစစ်သင့်။\n15.\tသိမ့်, me (4) အမျိုးသမီး\nဆရာရှင့် ကျွန်မအသက်၃၆နှစ်ရှိပါပြီ။ ကလေးပျက်တာ တစ်နှစ်ရှိပါပြီ။\n16.\talinkarlatt., me (2) အမျိုးသမီး\n17.\tငယ်လေး, me (4) အမျိုးသမီး\nဆရာရှင့် - မျိုးဥထွက်တဲ့ရက် ဟုတ်တယ်။\n18.\tMay, me (3) အမျိုးသား\nအူကျရောဂါ - Calamine lotion ကို အလာဂျီရတာ၊ အင်ပြင်ထွက်တာ။\n19.\tthinzarkyaw., me (2) အမျိုးသမီး\n20.\tView, me (2) အမျိုးသမီး\n21.\tkyezin, me (3) အမျိုးသမီး\nအမျိုးသမီး ၃၄နှစ် -\n22.\tKoko, me (2) အမျိုးသမီး\nဆရာရှင့် အမျိုးသားရဲ့ သုတ်သွေးဓါတ်ခွဲအဖြေကို ပို့ပါတယ်။ ကလေးရဖို့အားနည်းတယ်လို့သိရပါတယ်။\n23.\tchochowin1355 အမျိုးသမီး\nဆရာရှင့် ကျွန်မသားလေးကအသက်၂နှစ်၁၀လရှိပါပြီ ကလေးကမွေးစကတည်းကချောင်းဆိုး\n24.\tHnin, me (2) အမျိုးသမီး\nဆရာ မင်္ဂလာပါရှင့် သမီးကရန်ကုန်ကပါ အသက် ၂၉နှစ် အိမ်ထောင်နဲ့ပါရှင့်\n25.\tYe, me (3) အမျိုးသား (ဘုန်းကြီး)\n(no subject) - တင်ပါ့ဘုရား။ လိုသလို အသုံးပြုနိုင်ပါတယ်ဘုရား။\n26.\tKo Shwe Moe အမျိုးသား\nကျွန်တော် အသက် ၃၄ နှစ်၊ ကျား ပါ၊၊\n27.\tme, myomin (2) အမျိုးသား\nRe: မင်္ဂလာပါဆရာ။ ကျွန်တော့်အသက်(၃၄)နှစ်ပါ အခုမေးချင်တာကတော့\n28.\thlahtwe73, me, hlahtwe73 (3) အမျိုးသား\nကျေးဇူးတင်ပါတယ်ဆရာ ဆရာကျမ်းမာပါစေ လေးစားလျှက်\n29.\tmay, me (2) အမျိုးသမီး\n30.\tgolden, me (3) အမျိုးသမီး\n(no subject) - ကျေးဇူးအများကြီးတင်ပါတယ်ဆရာကြီးရှင့် သမီးကြိုးစားကြည့်ပါအုံးမယ်ရှင့် \n31.\tmyo, me (4) အမျိုးသား\n32.\tThura, me (2) အမျိုးသမီး\n(no subject) - စိုးရိမ်စရာမရှိ။ တလုံးစနှစ်လုံးစရှိပါတယ်ရှင့်။\n33.\tnanyellow89, me (2) အမျိုးသမီး\nဆရာ မင်္ဂလာပါ ရှင့်\n34.\tkhaingswe, me (3) အမျိုးသမီး\n35.\thnin, me (2) အမျိုးသမီး\nအသက်-ရာသီ-အိမ်ထောင်ရေး မသိပါ။ တဆ\nအီးမေးလ်ကနေလာတာ (၃၅) ယောက်မှာ\nအမျိုးသမီး = ၂၂ ယောက်။\nအမျိုးသား = ၁၂ ယောက်။\nဒေလီမှာ ယမုန်နာဆေးခန်းလေးဖွင့်စဉ်ကလည်း အမျိုးသမီးလူနာကများတာအမှန်ဖြစ်ပါတယ်။\n၂ဝဝ၉ လစဉ်လူနာ တနှစ်တာ စာရင်းချုပ်\n• တနှစ်အတွင်း လူနာစုစုပေါင်း (၈၆၄၉)\n• တလလျင် ပျမ်းမျှလူနာ (၇၂ဝ့၇၅)\n• အမျိုးသမီးလူနာ (၆၁့၆%)\n• အမျိုးသားလူနာ (၃၈့၎%)\n၂ဝ၁ဝ လစဉ်လူနာ တနှစ်တာ စာရင်းချုပ်\n• တနှစ်အတွင်း လူနာစုစုပေါင်း (၈၆ဝ၇)\n• တလ ပျမ်းမျှလူနာ (၇၁၂့၂၅)\n• အမျိုးသမီးလူနာ (၆၂့၃%)\n• အမျိုးသားလူနာ (၃၇့၇%)\n၂ဝ၁၁ လစဉ်လူနာ တနှစ်တာ စာရင်းချုပ်\n• တနှစ်အတွင်း လူနာစုစုပေါင်း (၁၁၇ဝ၄)\n• တလ ပျမ်းမျှလူနာ (၉၇၅့၃၃)\n• အမျိုးသမီးလူနာ (၆၄%)\n• အမျိုးသားလူနာ (၃၆%)\nအရင်လည်း ၂-၃ ခါလောက် စွပ်စွဲခံရဘူးပါတယ်။ ထို့ကြောင့် ကျွန်ုပ်သည် ဘက်လိုက်သောဆရာဝန်ဖြစ်၏။\nမြန်မာပြည်မှာတော့ ဟက်ပီးနေကြပြီ။ ကျွန်တော့်ဆီက မပီးရသေးပါ။ အခုစာရေးနေချိန်က ၃၁ ရက်နေ့ မနက်။ မနက်ထတာနဲ့ အီးမေးလ်ကမေးတာတွေကို ဖြေတယ်။ ၉ ယောက်ဆီကမေးတယ်။ ၄ ယောက်ကို သတ်ပုံပြင်ရတယ်။\n၁။ ဆရာ ကျွန်မ အသက် ၅၈ နှစ်ပါ။ ဗိုက်အောင့်အောင့်နေလို့ အက်ထွာစောင်းရိုက်ကြည့်တာ သည်းခြေအိတ်မှာကျောက်တည်နေတယ်လို့ သိရပါတယ်ရှင့်။့့\nအာလ်ထွာဆောင်းလို့ ရေးရတယ်။ အာထွာဆောင်းလည်း ရတယ်။ စောင်း မဟုတ်။\n၂။ ဆရာရှင့် ကျွန်မအသက် ၃၆ နှစ်ပါ။ အိမ်ထောင်သက်တမ်း ၇ လပါ ။ အိမ်ထောင်ကျစက iud ၃ လ သားအိမ်မှာ ထည့်ဖူးပါတယ်။ ၃ လပြည့်တော့ ပြန်ထုပ်ထားပါတယ်။့့\nပြန်ထုတ်ထားပါတယ်လို့ ရေးရတယ်။ ထုပ်ဆိုတာ အထဲမှာသိမ်းထုပ်ထားတာ။ ထုတ်ကမှ အပြင်ကိုထုတ်တာ။\n၃။ အသက် ၂၆ အိမ်ထောင်ရှိပါတယ်။ tv ဖြစ်လို့ ဆေး ၆ လသောက်နေရပါတယ်။ တစ်ခုမေးချင်လို့ပါဆရာ။ tv ဆေး သောက်နေရင် ကလေးယူလို့ရပါသလား။ ပုံမှန်တွေးကြည့်ယုံနဲ့ ကလေးမယူသင့်တာတော့သိပါတယ်ရှင့်။ သေချာ သိချင်လို့ပါရှင့်။ နောက် အရိုး tv ဖြစ်ရတဲ့ အကြောင်းကိုလည်းသိချင်ပါတယ်။\nTB တီဘီလို့ ရေးရတယ်။\n၄။ ကျွန်တော် အသက် ၂၉ နှစ်ပါ။ ယောက်ျားလေးပါ။့့ လက်မှာ အနီစက်တွေ နောက်ကြောမှ အနီအဖု နည်းနည်း ထွက်လာတယ်။\nမုံရွာမှာ အမျိုးတွေ မိတ်ဆွေတွေ ဆုံနေကြတဲ့ပုံ အခုပဲရတယ်။\nလက်ပန်းတောင်းမှာ မီးလောင်ဗုံးဒဏ်ခံရတဲ့ ဦးတိက္ခဉာဏ။ ကျွန်တော့်ညီတဝမ်းကွဲ။\nသံအမတ်ကြီးဟောင်း ဦးမောင်မောင်စိုးတင့်က ကျွန်တော့်ဦးလေး။ မုံရွာ စတိတ်တူးကျောင်းမှာ ကျောင်းအုပ်လုပ်နေတုံး ဟာဝိုင်ယီကို ပညာတော်သင်သွားရတယ်။ ကျွန်တော်က ခုနစ်တန်းအောင်ပြီး၊ နွေရာသီကျောင်းမပိတ်ခင်မှာ ဝါးလုံးထောက်အခုန်ကောင်းလို့ ဘယ်ဖက်တံတောင်ဆစ်မှာ ကျောက်ပတ်တီးနဲ့ ဦးလေးကျောင်းအုပ်ကြီးကို နှုတ်ဆက်ရတယ်။\nနောက်တယောက်က ဘာသာပြန်စာရေးဆရာ မောင်ရဲခိုင်။ သူ့အကိုက ကျွန်တော်နဲ့တတန်းတည်း။ လယ်တီပဏ္ဍိတ ဦးမောင်ကြီး မြေးတွေ။\nနောက်တယောက်က ဒေါက်တာဗဟိန်းက ကျွန်တော်ထက်စောပြီး ဆရာဝန်ဖြစ်တယ်။ ကျွန်တော်လိုပဲ မုံရွာစတိတ်တူးထွက်။ ဆယ်တန်းမှာ ဂုဏ်ထူးပေးတာ အလွန်ရှားပါးတဲ့အချိန်သူမှာ ဂုဏ်ထူးတွေနဲ့အောင်လို့ ကျောင်းကထူးချွန်ကျောင်းသားသင်ပုန်းမှာ သူနဲ့ ဂုဏ်ထူးဦးသိန်းနိုင်တို့နာမည်တွေက ထိပ်ဆုံးက။ (ကျွန်တော် ဂုဏ်ထူးနဲ့ တခါမှ မအောင်ပါ။) No Smile!\nနောက်တယောက်က ကျွန်တော်ပြည်ပထွက်ပြေးလို့ ကိုယ်စားထောင်အချခံရတဲ့ ကျွန်တော့်ညီအရင်း အင်္ဂလိပ်စာ ကျူရှင်ဆရာ ဦးတင်လေး။\nဟက်ပီးနယူးယီးယားတွေ လာနေတယ်။ ဒီကနေပဲ အကုန်လုံးကို ကျေးဇူးလို့သာ ရေးပါရစေ။\nကျွန်တော့်မှာ ဟက်မပီးသူတွေကမေးတာတွေကို ဖြေနေရလို့၊ ဟက်ပီးသမားတွေကို အရေးမစိုက်အားပါ။\nဟက်မပီးသူတွေကရေးတဲ့မြန်မာစာမှာ အန်ဟက်ပီးတွေပါတော့ ကျွန်တော့်မှာ ဟက်ပီးမဖြစ်နိုင်ပါ။\nနှစ်သစ်မှာ တစ်နေတဲ့ မြန်မာစာကြီး ကျန်းမာပါစေသတည်း။\nမင်္ဂလာပါဆရာ သမီးအသက် ၂၂ ပါ။ အိမ်ထောင်ရှိတယ်ရှင့်။ အခုသမီးကလေးမွေးထားတာ ရက်နှစ်ဆယ်ရှိပြီ။ ပိတ်နဲ့ပဲဗိုက်ကိုစည်းထားတော့ အခုထိဗိုက်ပြန်မချက်ဘူးရှင့််။့့\nဗိုက်ချပ်လို့သာ ရေးရတယ်။ ချက်ဆိုတာ ဗိုက်မှာရှိတဲ့ချက်။ ထမင်းချက်။\nကလေးမရသေးတဲ့ အိမ်ထောင်သယ်တွေ၊ ကလေးလွယ်ထားတဲ့ ကိုယ်ဝန်ဆောင်တွေ၊ ကလေးအမေတွေက ကလေးအကြောင်းတွေ မေးကြတယ်။ (၁ဝ) ယောက်မှာ (၉) ယောက်လောက်က ခလေးလို့ရေးနေကြတယ်။ မှားတယ်။ ကလေးလို့သာ ရေးရမယ်။\nအရင်က ကလေးရော ခလေးပါ ရေးခဲ့တာရှိတယ်။ သတ်ပုံစာအုပ်တွေမှာတော့ ခလေးလို့ မရှိပါ။\nကျွန်တော်တို့ သူငယ်တန်းတုန်းကတော့ က ကန်စွန်းပင် ရေမှာရွှင်လို့ သင်ခဲ့ရတယ်။ က ကညစ် ပေမှာခြစ်လာတယ်။ ကျောင်းသားတွေက ကညစ်ကို မသိကြပါ။ နောက်မှာ က ကလေးငယ် ချစ်စဖွယ် ဖြစ်လာတယ်။ အဲတာကိုအကြိုက်ဆုံးပါ။ ခလေးလို့ရေးနေသူတွေက သူငယ်တန်းစာကို မေ့လိုက်ကြတာလား မသိပါ။\nကလေးရချင်သူတွေ၊ ကလေးရတနာမွေးလာစေချင်သူတွေ၊ ကလေးကျန်းမာရေးကောင်းချင်သူတွေ ကလေးသတ်ပုံ ဂရုစိုက်ကြပါခင်ဗျား။\nဆေးစာမှာ somnambulism နဲ့ noctambulism လို့ခေါ်တယ်။ အိပ်စက်ရောဂါအုပ်စုထဲကတခု parasomnia ဖြစ်ပါတယ်။ အိပ်ပျော်ခြင်းအဆင့်တွေထဲက slow wave sleep stage အဆင့်မှာဖြစ်တယ်။ ညဦးပိုင်းမှာဖြစ်တာများတယ်။ သတိမလစ်သေးခင်မှာ သတိရှိနေစဉ်ကလို အလုပ်မျိုးလုပ်တာဖြစ်တယ်။ ထထိုင်မယ်။ လမ်းလျှောက်မယ်။ အိမ်မှုကိစ္စတွေ လုပ်မယ်။ တချို့က ကြမ်းတမ်းမယ်။\nအများအားဖြင့် လုပ်နေတာကို ထပ်လုပ်ကြတယ်။ တချို့ကသာ တမျိုးမကလုပ်တယ်။ နိုးတဲ့အခါ အဲတာကို သတိမရပါ။ မျက်စိကဖွင့်ထားပေမဲ့ အမူအယာက ထင်ရှားလှတာမဟုတ်ပါ။ ၃ဝ စက္ကန့်ကနေ ၃ဝ မိနစ်အထိ ကြာရှည်နိုင်တယ်။ တညမှာတော့ တကြိမ်သာဖြစ်တယ်။\nအဲလိုဖြစ်တာနဲ့ အရက်မူးပြီးနဲ့ မူးယစ်ဆေးကြောင့်ရှောက်လုပ်တာ မတူပါ။ အရက်ကနေဖြစ်တဲ့ alcohol-induced blackout နဲ့ drug-related amnesia မူးယစ်ဆေးကနေဖြစ်တာမျိုးမှာ တုန့်ပြန်မှုရှိတယ်။ မေးတာဖြေမယ်။ မကြိုက်တာ ကြိုက်တာ ပြောမယ်။\nအိပ်ရင်း လမ်းလျှောက်တာမှာ အမျိုးအစားခွဲတွေရှိတယ်။ လမ်းလျှောက်ရင်း စားတာနဲ့ sexsomnia လိင်အပြုအမူ။\nလေ့လာမှုတခုအရ လူဦးရေရဲ့ ၄့၆% ကနေ ၁ဝ့၃% အထိရှိတယ်။ ကလေးတွေလည်းပါတယ်။ ဘာလို့ဖြစ်သလဲ တိတိကျကျမသိသေးပါ။ တချို့မှာသာ အိပ်ရေးပျက်ထားတာ၊ ဖျားနာတာ၊ မောပန်းတာတွေအခြေခံတွေ့ရတယ်။ တချို့ကတော့ မျိုးရိုးလိုက်တယ်။ chlorpromazine, perphenazine, lithium, triazolam, amitriptyline, zolpidem, Quetiapine နဲ့ beta blockers ဆေးတွေသောက်နေရသူတွေမှာလည်း ဖြစ်တတ်တာတွေ့ရတယ်။\nထူးခြားတဲ့အဖြစ်အပျက်တွေရှိတယ်။ ရာဇဝတ်မှုကျူးလွန်တာတွေ။ ၁၈၄၆ မှာ Albert Tirrell လူသတ်မှု၊ ၁၉၈၁ မှာ Steven Steinberg ကနေ သူ့ဇနီးသတ်မှု၊ ၁၉၉၁ မှာ Burgess က သူ့ရည်းစားမိန်းကလေးကို ရန်ပြုမှု၊ ၁၉၉၂ မှာ R. v. Parks က သူ့ယောက္ခမကိုသတ်မှု။\nကုသနည်းမှာလည်း သေချာတာ မရှိသေးပါ။ ဆောရီး။ biperiden, carbamazepine, valproate, quetiapine, clonazepam, diazepam, flurazepam, imipramine, triazolam, melatonin, paroxetine, sodium amytal ဆေးတွေပေးနိုင်ပါတယ်။\nညမအိပ်မီမှာ ရေးကြတာတွေ့တယ်။ ဘုရားရှစ်ခိုးပြီး အိပ်တော့မယ်တဲ့။ မှားနေတယ်။ ဘုရားရှိခိုးလို့သာ ရေးရတယ်။\nသြကာသရွတ်ဆိုတာကို စာနဲ့ရေးတော့လည်း မှားကြသေးတယ်။ တစ်ကြိမ်လို့ မရေးရပါ။ အဲတာတော့ နောက်ထုတ် သတ်ပုံစာအုပ်တွေကအစ မှားနေတယ်။\nကျွန်တော့်ပို့စ်တခု = Emotion icons နားမလည်တဲ့ အရုပ်တွေ\nကွန်မင့်တခု = Zaw Lin ဆရာ ချစ်လို့ ပြောတယ် မှတ်ပါ။ ဆရာ့အနေနဲ့ ဖေ့ဘုတ်သုံးတတ်တဲ့ထိ တက်နိုလိုဂျီ လေ့လာလိုက်စားပြီးခဲ့ပြီ။ ဒီထိလိုက်လာခဲ့ပြီးမှ ဒီအီမိုတိကွန်းလေးကျမှ ပြတ်ကျပြီး ကျန်မနေခဲ့ပါနဲ့ဆရာရယ်။ ခရီးတခု ထွက်သလိုပေါ့ လိုက်ခဲ့မှတော့ ပျော်အောင်လို့နေပေါ့။ တကယ်တော့ မခက်ပါဘူး။ ဆရာက မှားပြီး အဓိပ္ပါယ် ကောက်မိမှာရယ် မှားသုံးမိမှာတွေ စိုးရိမ်နေတာ။ မသုံးခင် ကြိုပြောထားပေါ့။ ငါခုမှ စသုံးတာ ခွင့်လွတ်ကြလို့။ ဆရာ ပျော်ရွှင်ပါစေ။\nDr. Tint Swe ဒါဆို မနေ့ကတင်တာတခုကို တယောက်က ဘာသာပြန်ပေးတယ်။ ဒေါသထွက်တာတဲ့။ နောက်တပုံမှာ ဝါးလို့သန်းဝေနေတာ။ အဲတာတွေကို ချစ်လို့လို့ ဘယ်လိုယူဆလို့ရမလဲ။\nကျွန်တော်က ဘန်းစကားတွေလည်း မတတ်ချင်ပါ။ သင်ပေးမယ်ပြောလာတာရှိပါတယ်။ ခေတ်နောက်ကျတယ်ဆိုလို့ စိတ်မခုပါ။ (အလန်း) ဆိုတာပေါ်စမှာ တယောက်က (အလမ်း) လို့ရေးတော့ သတ်ပုံပြင်ပေးခဲ့ရတယ်။ (မွတ်ငါး) ရခိုင်မှာ ကျသွားတာလည်း သိလိုက်တယ်။ (ကွကို) ကို (ကန်တော့ပါ) ဖါသာအာသာဖြစ်ခြင်းလို့ သဘောပေါက်တယ်။ မပြောကောင်းမဆိုကောင်း (ဆူဆိုက်) လို့ထင်စေတယ်။ ရှိသေးတယ့့်\nအီမိုအိုက်ကွန်တွေအကြောင်း ဖတ်ပြီးပါပြီ။ တီထွင်သူတွေဖွင့်တဲ့ အဓိပ္ပါယ်တော့ သိပါတယ်။ ကျွန်တော့်ပို့စ်ဆိုလိုရင်းက အိမ်မှာတင် မိသားစုချက်ပြုပ်တာနဲ့ ဆိုင်ကအစားအစာ မတူကြောင်းဖြစ်ပါတယ်။\nဒေလီမှာ ယမုန်နာဆေးခန်းလေးဖွင့်တုံးက မွေးလူနာတွေကို ၂ဝဝ၆ နိုဝင်္ဘာလကစပြီး မွေးပေးခဲ့တယ်။ အိန္ဒိယကနေ ထွက်လာရတဲ့အထိ ကလေးပေါင်း ၃၄၉ ယောက်ကိုမွေးပေးနိုင်ခဲ့တယ်။ သားဖွားပညာကို ဘာတခုမှမသိသေးတဲ့ ဒုက္ခသည်အမျိုးသမီး ကြီးငယ်တွေကိုစာသင်ပေးဘို့ သင်္ခန်းစာတွေပြင်ရတယ်။ အရံသားဖွါးသင်တန်းလည်း တခါ ပေးရတယ်။ စာသင်ရင်း (မာလ်တီမီဒီယာ) နဲ့ပြတော့ ပုံမှန်မီးဖွားနည်းတွေအပြင် ရေထဲမှာကလေးမွေးနည်းလည်း ခပ်တိုတိုပြောပြဖြစ်ပါတယ်။\nKatharine Dawi ဆရာ နိုင်ငံခြားမှာ ရေဇလုံထဲ ကလေးမွေးတာတွေတွေ့နေရတယ် ဘာထူးခြားလို့ပါလဲဆရာ။\nမြန်မာပြည်မှာတော့ ရေထဲဆင်းပြီးကလေးမွေးတာ လုပ်ကြတယ်မထင်ပါ။ နေရာတကာတော့ မရောက်ဘူးပါ။ တချို့ တိုင်းပြည်တွေမှာ ရေချိုးကန်ထဲဆင်းပြီး ကလေးမွေးကြတာရှိတယ်။ ယူကျုနဲ့ ဖေ့စ်ဘွတ်မှာ ဗီဒီယိုနဲ့ပါတင်ကြတယ်။ ဒီ (အိုင်ဒီယာ) ကိုရတာက ကလေးဟာ မိခင်ဗိုက် (သားအိမ်) ထဲမှာ ရေမြွာရည်ထဲမယ် ၉ လ ကျော်နေလဲတာမို့ မွေးတာကိုလည်း ရေထဲမှာလုပ်ရင်ရမယ်လို့ ယူဆချက်ကနေဖြစ်ပါတယ်။ ဒီလို ရေထဲမှာဆင်းပြီး ကလေးမွေးရင် ကောင်းမယ့်အချက်တွေနဲ့ သတိထားစရာတွေဆိုပြီး လေ့လာလို့ရလာတယ်။\nအမေအတွက် = ရေခပ်နွေးနွေးက နေရထိုင်ရတာသက်တောင့်သက်သာရှိတယ်။ အားရှိသလိုထင်မှတ်စေတယ်။ ရေထဲမှာ ကိုယ်ကြိုက်သလိုထိုင်နေနိုင်တယ်။ သားအိမ်ညှစ်အားပိုပေးမယ်လို့ယူဆရတယ်။ ဗိုက်နာတာ သက်သာစေနိုင်တယ်။ သွေးဖိအားများနေတာကိုကျစေနိုင်တယ်။ စိုးရိမ်စိတ်နည်းစေမယ်။ ကလေးမွေးတဲ့အခါ ပြောင်းလဲမှုတွေဖြစ်ရတဲ့ တင်ပါးဆုံနေရာက ကြွက်သားတွေကို ဆန့်နိုင်ကြုံ့နိုင်မှုပိုစေမယ်။ စုပ်ပြဲတာနည်းစေမယ်။ မွေးလမ်းချဲ့ပေရမှု နည်းစေမယ်။ ရေထဲမှာမို့ မမြင်အပ်တဲ့နေရာကို ဖုံးကာပေးသလိုမို့ စိတ်လုံခြုံမှုပိုစေမယ်။\nကလေးအတွက် = ရေမြွာရည်အိတ်ထဲနဲ့ မထူးတဲ့ပတ်ဝန်းကျင်ဖြစ်တယ်။\nလွန်ခဲ့တဲ့နှစ် ၃ဝ ကျော်အတွင်း ရေထဲဆင်းပြီးကလေးမွေးတာက ပေါ်ပြူလာလိုဖြစ်လာပေမယ့် ဆေးသုတေသနတွေ မစုံလင်သေးပါ။ ဥရောပမှာသိထားသမျှ ရိုးရိုးမွေးကုတင်ပေါ်မွေးတာနဲ့ အန္တရာယ်တွေမထူးဘူးလို့ ဆိုပါတယ်။ Royal College of Obstetrician and Gynecologists တော်ဝင်သားဖွါးမီးယပ်ပညာရှင်တွေက သီအိုရီအရ Water embolism သွေးကြောထဲရေနဲ့ပိတ်တို့ခြင်းအန္တရာယ် ရှိနိုင်တယ်။ British Medical Journal ကတော့ ၉၅% စိတ်ချရတယ်လို့ ဆိုပါတယ်။\nတကယ်လို့ ကလေးဟာ မွေးလမ်းထဲမှာ ဖိအားသက်ရောက်မှုခံနေရတာဖြစ်ဖြစ်၊ ချက်ကြိုးလိမ်နေတာဖြစ်ဖြစ်ရှိနေရင် ကလေးကထွက်ထွက်ချင်း လေရှူမှာမို့ ရေကအသက်ရှူလမ်းထဲဝင်စေမယ်။ ဖြစ်တာရှားပါတယ်လို့ ဆေးစာတွေမှာ ဖတ်ရတယ်။ ကျွန်တော့်ကိုယ်ပိုင်အမြင်ကတော့ မွေးမွေးချင်ငိုတဲ့ကလေးက မငိုတဲ့ကလေးထက် များတယ်။ ငိုတာ ကောင်းတယ်။ ငိုချင်တဲ့ကလေးက ရေထဲမှာရှိနေရင် ငိုလို့မရသေးပါ။ ကလေးက လေနဲ့တွေ့မှသာ အသက်ရှူတယ်။ အသက်ရှူတာ မိနစ်ပိုင်းဖြစ်ဖြစ် စက္ကန့်ပိုင်းဖြစ်ဖြစ် နောက်ကျမယ်။ အန္တရာယ်လို့တော့မပြောပါ။ ချက်ကြိုးမဖြတ်သေးသ၍ အောက်စီဂျင်ကို မိခင်ဆီကနေရတယ်။ နောက်တချက်ကတော့ ကလေးကို ရေထဲကနေထုတ်လိုက်ချိန်မှာ ချက်ကြိုးပြတ်သွားတတ်တယ်။ သတိထားရင်တော့ မဖြစ်ပါ။\nရေထဲမှာ ကလေးမမွေးသင့်တဲ့ အခြေအနေတွေ\n• Herpes မိခင်မှာ ရေယုံပေါက်နေရင်။\n• Breech ကလေးအနေအထားက တင်ပါးဆုံပြုနေရင်။\n• Excessive bleeding သွေးဆင်းတာ များလွန်းရင်။\n• Maternal infection ရောဂါပိုးရှိနေရင်။\n• Multiples အမွှာဖြစ်နေရင်။\n• Pre-term လမစေ့မွေးတာဆိုရင်။\n• Severe meconium ရေမြွာရည်နောက်တာ များနေရင်။\n• Toxemia or preeclampsia ကိုယ်ဝန်သွေးဆိပ်တက်ရှိနေရင်။\n• Hot tubs and whirlpools ရေပူနဲ့ ရေလှိုင်းလုပ်ထားတဲ့ရေချိုးကန်ဆိုရင် လုံးဝမလုပ်သင့်ပါ။\nမျှော်လင့်ချက်ရောင်ခြည်စာအုပ်ကို ၁၉၉၇ ခုနှစ်မှာ နယူးယောက် Seven Stories Press ကနေထုတ်ဝေခဲ့တယ်။ အဖုံးမှာ ဒေါ်စုမျက်နှာပုံနဲ့။ ၂ဝဝ၈ ခုနှစ်မေလမှာ ထပ်ပြီးထုတ်ဝေတော့ သံဃာတော်တွေဆန္ဒပြနေတဲ့အဖုံးနဲ့ ဖြစ်လာတယ်။\n(အယ်လင် ကလီမင့်) ကနေ ဒေါ်အောင်ဆန်းစုကြည့်ကို အင်တာဗျူးတွေ စဉ်တိုက်ဆက်တိုက်လုပ်ပြီး ထုတ်ဝေတာပါ။ စာရေးသူဟာ ဗုဒ္ဓဘာသာဝင်ဘုန်းကြီးဝတ်ခဲ့တဲ့ ပဌမဆုံး အမေရိကန်လူမျိုးဖြစ်ပါတယ်။ ရန်ကုန် ဘုန်းကြီးကျောင်း တကျောင်းမှာ ၅ နှစ်နေခဲ့တယ်။\nစာအုပ်ဝေဖန်ရေးသမားတွေက ဒေါ်စုကို ဗုဒ္ဓဘာသာကိုရိုသေကိုင်းရှိုင်းသူလို့ရေးကြပါတယ်။ ဒီစာအုပ်မှာ ဝိဉာဉ် (နမ်တရား) ပိုင်းနဲ့ နိုင်ငံရေး ဆက်စပ်နေတာတွေပါတယ်လို့ဆိုကြပါတယ်။ စာအုပ်ထုတ်ပြီးကတည်းက (အယ်လင် ကလီမင့်) မြန်မာပြည်ဝင်ခွင့်ဗီဇာ ရာသက်ပန်ပိတ်ခံလိုက်ရပါတယ်။\nဒီစာအုပ်ဟာ မြန်မာ့ဒီမိုကရေစီရေးကြိုးပမ်းမှုရဲ့အသည်းနှလုံးထိရောက်အောင်သွားဘို့ကြိုးစားခဲ့တာဖြစ်တယ်။ ၁၉၉၅ ခုနှစ် ပဌမအကြိမ် နေအိမ်အကျယ်ချုပ်ကနေလွတ်လာအပြီး ကိုးလကြာအင်တာဗျူးတွေလုပ်ခဲ့ရတယ်။ ဒေါ်စုဟာ မေးခွန်းတွေကို တိုက်ရိုက်ဖြေတယ်။ စူးစူးရှရှရှိတယ်။ မပျက်ယွင်းတဲ့မေတ္တာစိတ်နဲ့ မျှော်လင့်ချက်ကြီးကို သူဘယ်လိုဆက်ပြီးထိန်းထားခဲ့သလည်းဆိုတာကို ဖြေဆိုခဲ့တယ်။\nဒေါ်စုရဲ့ မြန်မာ့နိုင်ငံရေးအပေါ်အမြင်နဲ့ ဗုဒ္ဓဘာသာဖလော်ဆော်ဖီ နှစ်မျိုးတွဲပါနေတယ်။ မြန်မာအမျိုးသမီးတွေနဲ့ ကမ္ဘာ့အမြင်လည်းပါတယ်။ ဒေါ်စုပြောပြတဲ့အမြင်ဟာ မြန်မာ့နိုင်ငံရေးအပြောင်းအလဲမှာ စာအုပ်ဝေဖန်ရေးသမားတွေ အဆိုအရ ဝိဉာဉ်ပိုင်း၊ ကျွန်တော်တို့အဆို စိတ်ပိုင်းအပြောင်းအလဲ တော်လှန်ရေးလိုအပ်တယ်လို့ ဖေါ်ညွှန်းပါတယ်။ လူသားတွေရဲ့ ဝိဉာဉ်ပိုင်းအရပါ ညီညွတ်ရေးလို့ ဆိုလိုတယ်။\nဒေါ်စုဟာ ၆ နှစ်တာ အကျယ်ချုပ်ခံခဲ့ရတာ ပူပူနွေးနွေးသာရှိသေးပေမယ့် ခါးသီးတဲ့ခံစားချက်မျိုး ထုတ်ဖေါ်ပြောတာ ကင်းရှင်းပါတယ်။ ကျမ ဘယ်လိုမှ (နဝတ) ကို လူဆိုးတွေလို့မမြင်ပါဘူး။ တခါတခါတော့ သူတို့လုပ်တာတွေကို ကျမ စိတ်တိုတာပေါ့။ တချိန်တည်းမှာ ကျမ သူတို့ရဲ့အခက်အခဲတွေကို နားလည်နေပါတယ်။ သူတို့မှာ ကောင်းတာအတွက် ဆိုပြီး ယုံကြည်မှုကင်းမဲ့နေကြတာပါ။ စိတ်မကောင်းစရာတော့ ကောင်းတာကို မယုံကြည်ကြတာဖြစ်တယ်။\nမြန်မာပြည်မှာ အဲလောက်တောင် လူ့အခွင့်အရေးချိုးဖေါက်မှုတွေ လွန်လွန်ကဲကဲဖြစ်နေတာကို ဒေါ်စုက လက်နက်ကိုင်နည်းကို မလိုလားပါ။ အကြမ်းသုံးနည်းမှာ စိတ်ဓါတ်ပိုင်းဆိုင်ရာ ဒေဝါလီခံထားရလို့ပါ။ ဗျူဟာအရလည်း ထိရောက်မှုမရှိပါလို့ဖြေပါတယ်။\nဒေါ်စုရဲ့ ဗုဒ္ဓဘာသာအမြင်အရ တဦးတယောက်ဟာ ကိုယ်တိုင်ကစရမယ်။ ကိုယ်တိုင်က ဒီမိုကရေစီအတွက် အဆင်သင့် ပြင်ထားရမယ်။ နောက်အစိုးရအတွက်လည်း လုပ်ရမယ်။\nဒေါ်စုက မေတ္တာတရားတိုးပွါးစေဘို့ပြောပါတယ်။ အဲတာဟာ ပြောင်းလဲစေဘို့ရာ ခွန်အား (စွမ်းအား) ဖြစ်တယ်။ စာရေးသူကနေ ရန်ကုန်စာအုပ်ဆိုင်တခုက NLD နဲ့ပတ်သက်တဲ့အကိုးအကားတခုကို ဓါတ်ပုံရိုက်ခွင့်ပေးပြီး အဲဒီစာအုပ်ကို ဆုတ်ဖြဲပြစ်တယ်လို့ ဒေါ်စုကိုပြန်ပြောတော့ ဒေါ်စုက အကြောက်တရားနဲ့ မေတ္တာ ဖီလော်ဆော်ဖီကို ရှင်းပြပါတယ်။\nအဲလိုဟာတွေဖြစ်နေရတာက (အက်တစ်ဖြစ်နေတဲ့) ရှင်သန်နေတဲ့မေတ္တာဓါတ် နည်းသေးလို့ပဲ။ ချစ်ခြင်းနဲ့ အကြောက်တရားက တိုက်ရိုက်ဆက်စပ်နေတယ်။ (ဘိုင်ဘယ်) သမ္မာကျမ်းထဲမှာပါတယ်။ ပြည့်စုံတဲ့အချစ်ကနေ အကြောက်တရား ပေါက်ဖွားစေတယ်တဲ့။ ကျမတခါတလေ စဉ်းစားတယ်။ အဲတာဟာ သိပ်ပြီးဗုဒ္ဓဘာသာဆန်တယ်လို့။ ပြည့်စုံတဲ့ချစ်ခြင်းဆိုတာ မေတ္တာတရားပဲ။ တကိုယ်ကောင်းမဆန်ရဘူး။ တွယ်ကပ်နေတဲ့ချစ်ခြင်းမဟုတ်ဘူး။ ကျမတို့ဆီမှာ အဲလိုမေတ္တာတရားတွေ ပိုများဘို့လိုတယ်။\nနှစ်သစ်ကစပြီး စစ်မှန် ရှင်သန်တဲ့ မေတ္တာတရားတွေ ပွါးများကြပါစေ။\n(လင့်ခ်) ကနေ ပီဒီအက်ဖ်ဖိုင်ကို ဖတ်နိုင်ကြပါတယ်။ http://www.amazon.com/The-Voice-Hope-Aung-San/dp/0140266151\nနှစ်တခုကုန်လို့ နှစ်သစ်အပြောင်းမှာ တဆယ်ကနေ နောက်ပြန်ရေတွက် ရွတ်ဆိုတဲ့အလေ့အထ ရှိကြတယ်။ ပျော်စရာသဘောနဲ့ ပြိုင်တူအော်ဆိုကြတယ်။ မအော်ပဲနဲ့ ပြိုင်တူကျော်ဖြတ်ခဲ့ကြတာ ၃၆၅ ရက်။\nဂဏန်းတွေကို အစဉ်အတိုင်းဆိုရတာထက် နောက်ပြန်ဆိုရတာက ပိုခက်တယ်။ အပေါင်းတတ်ပြီးမှ အနုတ် သင်လေ့ရှိတယ်။ ဇန္နဝါရီလဆန်း (၁) ရက်ကစပြီး (၁) တွေ နှုတ်သွားမယ်။ ပြက္ခဒိန်တွေကိုယ်စီကို တရက်မှာ တရွက် ဆုတ်ကြရတော့မယ်။\nကျွန်တော်တို့ အနုတ်ပုစ္ဆာသစ် စတွက်ကြပါတော့မယ်။ ဂဏန်းမတွက်တတ်သူတွေရော သင်္ချာပါမောက္ခပါ နှစ်ကုန် စာရင်းချုပ်ကြရင် အဖြေတူထွက်တယ်။ ဘာပဲလုပ်လုပ် စိတ်သစ်နဲ့လုပ်ရင် ခွန်အားဖြစ်ပါတယ်။\n၁။ ဆရာ ကျမ မိတ်ဆွေ အသက် ၂၈ ရှိပါပြီ။ ယခု အပတ်ထဲမှာ ကလေးမွေးဖွားပါတယ်။ မွေးလာတဲ့ကလေးက ပေါင်မပြည့်ဘဲ (၂) ပေါင်တည်း မွေးလာတယ်ဆရာ။ နောက်ပြီး တင်ပါးဆုံကဖွားတယ်။ OG နဲ့လည်းသေချာပြခဲ့ပါတယ်။ ကိုယ်ဝန်ဆောင်ချိန်က တစ်ခါလဲကျဖူးပါတယ်။ ဘာကြောင့်ပေါင်မပြည့်ရတာပါလဲ။ ကလေးအသက်ရှင်ဖို့ ရာခိုင်နှုန်းဘယ်လောက်ရှိပါသလဲ။ ဘာကြောင့်တင်ပါးဆုံကမွေးတာလဲ။ ကျေးဇူးပြု၍ ဆရာဖြေပေးစေချင်ပါတယ်။\n၂။ မင်္ဂလာပါဆရာရှင် ဆရာတင်ထားတဲ့ ကလေးပြာပြီး CPR နဲ့ အသက်ကယ်နိုင်ခြင်းကို ဖတ်လိုက်ရပါတယ်ဆရာ။ အဲ့ဒီပိုစ့်က ကျမတူမလေးဖြစ်နေပုံနဲ့တိုက်ဆိုင်နေလို့ comment ဝင်မေးထားပါတယ်ဆရာ။ ပြန်လည်ဖြေကြားပေးဖို့ ဆရာ့အတွက် အခက်ခဲရှိတယ်ဆိုတာ နောက်မှသတိထားမိပါတယ်ဆရာ။ ဆရာ့ရဲ့စည်းကမ်းကို ချိုးပေါက်တယ်လို့မထင်ပါနဲ့ရှင့်။ တောင်းပန်ပါတယ်ဆရာ။ ကျမက Apr 18, 2015 မှာ ကျမမောင်လေးရဲ့မိန်းမရေမွှာပေါက်ပြီး လမစေ့ပဲ အရေးပေါ် ကလေးခွဲမွေးရမမယ့် အကြောင်းများကို ဆရာ့ထံအကူညီတောင်းခံ မေးမြန်းခဲ့ဖူးပါတယ်ရှင်။ ဆရာ့ရဲ့အချိန်မီ ပြန်စာများ ကျေးဇူးကြောင့် ကလေးကို အောင်မြင်စွာခွဲစိတ်မွေးဖွားနိုင်ခဲ့ပါတယ်ဆရာ။\nအခုကလေးမွေးပြီး ၃၄ ရက်ကျော် ညပိုင်းမှာ ကလေးက နို့ဘူးသောက်ရင်း အိပ်ပျော်သွားပြီးမကြာခင်မှာ ငယ်သံလိုလို အော်ငိုတဲ့အသံတချက်ထွက်လာပြီး တကိုယ်လုံးပြာအသက်မရူတော့ပါဘူး။ အိမ်သားအားလုံးလန့်သွားပါတယ်။ မွေးလာပြီးကတည်းက တခါမှမဖြစ်ခဲ့ဖူးပါရှင်။ ဖခင်ဖြစ်သူက ကလေးပါးစပ်မှလေကိုစုတ်လိုက် မှူတ်လိုက် တစ်မိနစ် ကျော်ကြာလုပ်ပေးမှ ကလေးငိုသံပြန်ထွက်လာပါတယ်။ ပြီးတော့အမြန်ဆေးရုံခေါ်သွားခဲ့ပါတယ်။ အောက်စီဂျင် တည ပေးထားရပါတယ်။ ဆရာဝန်များကတော့ နို့သီးလို့ဖြစ်တာလို့ပြောပါတယ်ဆရာ။ ဒါပေမယ့် ဆေးရုံတက်နေရင်း ကလေးက ငိုနေရာမှ အသံမထွက်တော့ပဲ အသက်ရူရပ်သလိုဖြစ်ပြီး ပြာလာပါတယ်။ အဲ့လိုဖြစ်တော့ ဆရာဝန်က ကလေးကိုပွေ့ချီပြီး တင်ပါးကိုရိုက်လိုက်တော့မှ ကလေးငိုသံပြန်ထွက်လာပါတယ်ဆရာ။ နောက်ရက်တွေမှာတော့ ဖန်ပေါင်းအိုးထဲမှာ ၂ ရက် အပူပေးထားရပါတယ်ဆရာ။ ပိုးသတ်ဆေးထိုးပေးပါတယ်။ ဆေးရုံ ၇ ရက် တက်ရပါတယ်ရှင် ကလေးကိုနို့တိုက်ပြီးရင် ခေါင်းထောင်ပေးရမယ်လို့ မှာကြားပါတယ်။ အားလုံးလိုက်နာဆောင်ရွက်ခဲ့ပါတယ်။ အခုကလေး ၂ လ ၈ ရက်ရှိပါပြီဆရာ။ ဒါပေမယ့် တခါတရံ ငိုနေရာမှအသံမထွက်တော့ပဲ ကလေးပြာလာပြီး အသက်ရှူရပ်သလို ဖြစ်သွားပါတယ်ဆရာ။ ကလေးမိခင်က ကလေးပါးစပ်ကိုစုပ်ပေးလိုက်တော့မှ ငိုသံပြန်ထွက်လာပါတယ်။ ဒီကနေ့လည်း တခါထပ်ဖြစ်ပါတယ်။ ဆေးရုံမှဆင်းလာပြီး ယနေ့အထိဆိုရင် ၆ ကြိမ်ထက်မနည်း ထပ်ဖြစ်ပါတယ်ဆရာ။ အဲ့ဒါဘယ်လိုလုပ်သင့်ပါသလဲရှင့်။ ကလေးအရွယ်ရောက်တဲ့အထိ အဲ့လိုဖြစ်နေတတ်ပါသလားရှင့်။ ကလေးမိခင်က နို့ရည်နဲနဲလေးမှမထွက်လို့ ကလေးကို မွေးကတည်းမှ အခုထိနို့ဘူးတိုက်နေရပါတယ်ရှင်။ နို့ရည်ထွက်ဆေးသောက်၊ ဟင်းရည်မျိုးစုံလုပ်သောက်ကြည့်လည်း မထွက်ပါဘူးရှင်။ တူမလေးက အိပ်နေချိန်မှာ ဟောက်သံလိုလို ချွဲသံလိုလိုနဲ့ အမြဲထွက်နေတတ်ပါတယ်ဆရာ။ ဆေးရုံပြကြည့်တော့ အဆုပ်အားလုံး ကောင်းနေပါတယ်တဲ့၊ ချွဲကျဆေးပေးလာပါတယ်။ ကလေးကို အခုညခင်းမှာ တိုက်ကြည့်တော့ ဆေးများကို အန်ထုတ်ပါတယ်ဆရာ။ အချိန်အတော်ကြာအောင်ကလေးက အန်ထုပ်နေပါတယ်။ ကလေးကအရမ်းငယ်တော့ မအန်နိုင်ဖြစ်နေလို့ ပါးစပ်မှစုပ်ထုတ်ပေးရပါတယ်ရှင်။ ကလေးလေးခမျာ တော်တော်လေး ပင်ပန်းသွားပါတယ်ရှင်။ ဘယ်လိုဆက်ပြီး ပြုစုသင့်တယ်ဆိုတာ ကျေးဇူးပြု၍ဖြေကြားပေးပါဆရာ။ ဆရာ့ကို အားကိုးပါတယ်ဆရာ။ ကလေးအတွက် ဘယ်လိုဆိုးကြိုးဖြစ်နိုင်မှာလဲဆရာ။ ကျေးဇူးပြုပြီးဖြေကြားပေးပါရှင်။\nနေ့စေ့လစေ့ကိုယ်ဝန်ဆိုတာ ၃၉ ပတ်ကနေ ၄၂ ပတ်အတွင်းမွေးတာကိုခေါ်တယ်။ ၃၇ ပတ်ထက်စောမွေးတာကို လမစေ့ကလေးခေါ်တယ်။ မွေးမွေးချင်း ကိုယ်အလေးချိန် ၅ ပေါင်ခွဲ၊ ဒါမှမဟုတ် ၂ ကေဂျီခွဲ ထက်နည်းတဲ့ကလေးကို အလေးချိန် မပြည့်တဲ့ကလေးခေါ်တယ်။\nကလေးစောမွေးခြင်းကို ကာကွယ်ဘို့ ကိုယ်ဝန်ကတည်းက (ပရိုဂျက်တီရုန်း) ဟော်မုန်းတမျိုးကို ၃၂ ပါတ်နောက်မှာ ပေးရတတ်တယ်။ ကိုယ်ဝန်ဆောင်ဟော်မုန်းလို့ခေါ်တယ်။ (ပရိုဂျင်စတီရုန်း) ကနေ သန္ခေသား ဖွံ့ထွားစေဘို့ကူညီတယ်။ သန္ခေသားက သားအိမ်အတွင်းလွှာမှာ လာကပ်ပြီးတာနဲ့ ဆက်ပြီးတည်မြဲနေစေဘို့ လိုအပ်တယ်။ ကိုယ်ဝန် ၈-၁ဝ ပါတ် နောက်မှာ အချင်းဖြစ်လာပြီး (ပရိုဂျင်စတီရုန်း) ထုတ်ပေးဘို့ တာဝန်ယူလာတယ်။\nမေးခွန်းထဲက ကလေးမှာ Apnea အသက်ရှူရုတ်တရက်ရပ်တာ၊ နှလုံးခုန်နှေးသွာတာနဲ့ အောက်စီဂျင်နည်းတာကို အထူး သတိထားနေရမယ်။ အသက်ရှူအခက်အခဲဖြစ်လာရင် လေမှုတ်သွင်းတာရပါတယ်။ အရှိန်အား အသင့်အတင့်သာ သုံးပါ။ ခေါင်းကို ဇောက်ထိုးလုပ်၊ ကျောပုတ်ပေးတာလည်း လိုလာရင်လုပ်နိုင်ပါတယ်။ ကလေးကို အထူးခန်းမှာထားနေစဉ် မိခင်နဲ့ အသားချင်းထိုကိုင်မှုလုပ်သင့်တယ်။ အားပေးချင်တာက ကိုယ်အလေးချိန်တိုးလာလော သက်သာလာလေဖြစ်ပါမယ်။ ပြုစုသူတွေက စိတ်ကိုတည်ငြိမ်ပါစေ။ ကိုယ့်ကိုယ်ကို ဆရာဝန်ဆရာမတွေလိုပြုမူပါ။ ဆိုလိုတာက အရေးကြုံလာချိန်မျိုးမှာ သနားစိတ်နဲ့ စာနာစိတ်ကို လိုတာထက်မပိုစေပါနဲ့။ ပညာနဲ့ ဝီရိယ မပေါ့နဲ့။ ကံတရားဆိုတာ ဆန်းကြယ်တယ်။\nAnt Bwe Kyaw မဆလ ခေတ်တုန်းကမှ ဆရာဦးထင်ဖတ် (ခေါ်) ဆရာ မောင်ထင်တို့ ဦးကိုယု (ခေါ်) မောင်ကိုယုတို့က သရော်စာ satire ရေးခဲ့ကြသေး။ အခုခေတ်မှာ ရေးမယ့်သူ ပီပီပြင်ပြင် မရှိ။\nဟာသဉာဏ်နဲ့ သရော်စာမတူပါ။ သရော်တာမှာ ဝေဖန်ကန့်ကွက်တာနဲ့ ရှုံ့ချတာပါတယ်။ ကျွန်တော် စာရေးတာမှာ တခါတခါ ဟာသလေးနှောတာကို သရော်စာမမြောက်ဘူးလို့ အပြောခံရဘူးတယ်။ ကျွန်တော်က သူများကို သရော်တာမျိုးကို မကြိုက်ပါ။ စစ်အုပ်စုကိုတောင်မှ ခပ်ထေ့ထေ့သာရေးတယ်။ ရေးပြီးရင် အားနာနေတတ်သေးတယ်။\nသူများကို သရော်လို့၊ ရီစရာပြောလို့ ဘာအကျိုးရမလဲ ကြည့်သင့်တယ်။ ဖေ့စ်ဘွတ်မှာ သရောသလိုလိုတွေက များလွန်းတယ်။ ခနိုးခနဲ့ရေးတာ၊ အပုပ်ချတာ၊ မထိတတိကလိတာတွေကို ဘယ်သူရေးသလဲ ကြည့်တာနဲ့ ရယ်စေချင်တဲ့ စေတနာလား၊ ပြုပြင်စေလိုတဲ့ စိတ်ထားလား သိတယ်။\nရီစရာပြောကြတာမှာ အနှောင့်အသွားလွတ်တာမျိုးဆို ပိုကောင်းတယ်။ လူအများဖတ်နိုင်အောင်ပြောတာ၊ ရေးတာမျိုးဆိုရင် ချက်အောက်မရောက်ရပါ။ ရီစရာမှာ မယဉ်ကျေးရင် အောက်တန်းကျတယ်။\nကျွန်တော်က စာသင်ပေးရင်း မပျင်းရအောင်၊ မှတ်မိအောင်၊ တခြားအရာတွေနဲ့ ခေါင်းပူနေချိန်မှာ ပေါ့ပါးသွားအောင် ရီစရာသဘော ပြောလေ့ရှိတယ်။ ပညာဉာဏ်နည်းသူတွေကနေ မှားလုပ်၊ လွဲပြောတာကို ရီစရာလုပ်တာမျိုးက မသင့်ပါ။ စိတ်ဝေဒနာသယ်တွေနဲ့ဆိုင်တဲ့ ထိထိမိမိဖြစ်တဲ့ဟာသ အများကြီးရှိတယ်။ ငါကမှ နပိုလီယန်အစစ်ဆိုတဲ့ ဟာသကို ပြောဘူးပါတယ်။ စိတ်ဝေဒနာသည်တွေကို နှိမ်သလိုပြောတာ မကောင်းဘူးလို့ ယူဆလာပါတယ်။ တခြားရောဂါတွေလည်း အတူတူဘဲ။ ကိုယ်ဝန်ဆောင်နဲ့ မျိုးပွားလမ်းရောဂါစာတွေအောက်မှာ ကွန်မင့်ရေးတာတချို့ကို ဖျက်ရတယ်။ တချို့ကို ဘလော့လုပ်ရတယ်။\nကျွန်တော် မြန်မာစာမှာ ကံမကောင်းပါ။ ၁၉၉၁ ကတည်းက အတူနေရသူတွေက ဗမာစကားတတ်တဲ့သူနည်းလို့ စကားကို တမင်တကာ ချပြောရတယ်။ စာရေးရင် လျှော့ရေးရတယ်။ ကျွန်တော့်မြန်မာစာ မတိုးတက်ပါ။ ရီစရာသဘော ပြောပြီးရင်လည် ဘာသာကပြန်ပေးရသေးတော့ မရီရတဲ့အပြင် ရီတောင်ရီရသေးဆိုသလို။ ဆေးစာတွေသင်တဲ့အခါ ရီစရာထည့်ရင် ပိုမှတ်မိတယ်။ လက်အိတ်ကို အင်္ဂလိပ်လိုဘယ်လိုခေါ်လဲ။ Love ရှေ့ကနေ G ထည့်လိုက်ပါ။ တယောက်က မှန်ကြိုက်သူသီချင်းတင်တော့ မှန်ပဲကြိုက်နော်လို့ ရေးလိုက်တယ်။ ဗမာမဟုတ်တဲ့ဆရာမလေးတွေကို ဘီးကြိုက်ကို ပြောင်းပြန်ဖေါ်ပေးတာတောင် လိုက်မမီကြတော့ ခက်ရော။ သူထင်နေတာက ကြိုက်ဘီးတဲ့၊ ပြီးကြရော့။\nNurse Post Chat and Comments သူနာပြုတယောက်နဲ့ ချတ်လုပ်ခြင်းနဲ့ ကွန်မင်း နှစ်ဆယ်ရရှိခြင်း\nဒေါ်ခင်ကြည်နှစ်လည်နေ့မှာ ဒီစာတိုရေးခဲ့ပါတယ်။ မဟာသီရိသုဓမ္မ ဒေါ်ခင်ကြည်ဟာ သူနာပြုဆရာမတဦးပါ။ နောင်မှာ အိန္ဒိယနိုင်ငံဆိုင်ရာ မြန်မာသံအမတ်ကြီးဖြစ်လာတယ်။ တယောက်မေးရာကနေ စရေးဖြစ်တာ။့့။့့။\n• သူနာပြုသင်တန်းကို ဆရာစိတ်ဝင်စားတယ်။ မြန်မာပြည်မှာ ဘယ်လိုလည်းတော့ နည်းနည်းမှမသိပါ။ သူနာပြုတွေကို စာသင်မပေးဖူးပါ။ သင်တန်းကျောင်းထဲလည်း တခေါက်မှမရောက်ဖူးပါ။\n• ဟုတ်ကဲ့ဆရာ ဒီမှာ သူနာပြုနဲ့ သားဖွားသင်တန်းကျောင်းပေါင်း ၅ဝ ရှိပါတယ်။ တချို့က တွဲရက်ကျောင်းနဲ့ တချို့က သူနာပြုသင်တန်းကျောင်း သီးသန့်ပါ။ ဒီပလိုမာ ၃ နှစ်ကျောင်းသားတွေကို မွေးထုတ်ပါတယ်ဆရာ။ ဆယ်တန်းမှာ မြန်မာစာ၊ အင်္ဂလိပ်စာ၊ သင်္ချာ၊ သုံးဘာသာပေါင်းအမှတ် အနည်းဆုံး ၁၉ဝ ရရပါမယ်ဆရာ။ အဲဒါက သူနာပြုပါ။ သားဖွား ဒီပလိုမာကတာ့ ၂ နှစ်တက်ရပါတယ်။ စုစုပေါင်း သုံးဘာသာရမှတ် ၁၈ဝ ရှိရပါမယ်ရှင့်။ ဒါပေမယ့် သင်တန်းကျောင်းရှိတဲ့ ပြည်နယ်နှင့် တိုင်းအလိုက် အမှတ်သတ်မှတ်ပုံ အနည်းအများ ကွာခြားချက်ရှိပါတယ်ရှင့်။ သင်တန်းကျောင်းတွေမှာ ကျောင်းအုပ် နည်းပြ ဒုနည်းပြဆိုပြီး သင်ကြားရေးပိုင်းမှာ ခန့်ထားပါတယ်ဆရာ။ ကျွန်မက သူနာပြုတက္ကသိုလ် မန္တလေးကဆင်းတဲ့ B.N.Sc (Generic) တယောက်ပါဆရာ။ ကျွန်မတို့ရဲ့ပညာသင်နှစ်က စုစုပေါင်း ၄ နှစ်ပါဆရာ။ ကိုယ့်စရိတ်ကိုယ်စားပြီး ကျောင်းလခ ပေးတက်ရတဲ့အပြင်အဆောင်မှာ နေခဲ့ရတဲ့ကျောင်းသူပါဆရာ။\nမြန်မာပြည်မှာ သူနာပြုကိုပဲ အမျိုးမျိုးခွဲခြားပြီး ကွန်ဖလစ်ဖြစ်စေတဲ့အကြောင်းအရာတွေ အများကြီးပါဆရာ။ သူနာပြု တက္ကသိုလ် သူနာပြုသင်တန်းကျောင်း B.N.Sc (Generic), B.N.Sc (Bridge) ဆိုပြီး ကွဲထွက်ပါတယ်ဆရာ။ တက္ကသိုလ်က ဆင်းရင် Bechelor နဲ့ သင်တန်းကျောင်းကဆင်းရင် Diploma ဆိုပြီး ထပ်ကွဲတယ်ဆရာ။ တက္ကသိုလ် တက်တဲ့သူတွေက ဆယ်တန်းမှာ အမှတ်ပျမ်းမျှ တစ်ဘာသာ 80 ရမှ တက်လို့ရပါတယ်။ Diploma သင်တန်းသားတွေကတော့ အစိုးရ ထောက်ပံ့ကြေးလစဉ် ၁၅ဝဝဝ ကျပ်၊ သားဖွားသင်တန်းသူက လစဉ် ၁ဝဝဝဝ ကျပ် အစိုးရက ထောက်ပံ့ပါတယ်။ သူနာပြုတက္ကသိုလ် ကျောင်းသားတွေကတော့ ကျောင်းလခ ပြန်သွင်းပြီးတက်ကြရပါတယ်။ ဘယ်ကျောင်းကပဲဆင်းဆင်း အလုပ်ဝင်ရင် Trained Nurse အနေနဲ့ စပြီးအလုပ်လုပ်ရပါတယ်။ လစာကတော့ စာရေးလခ ပဲရပါတယ်ဆရာ။ ကျေးဇူးတင်ပါတယ်ရှင့်။\n• ဟုတ့့် ဆရာအခုပဲ ဆေးရုံတခုကနေပြန်လာတယ်။ သူနာပြုတွေအလုပ်လုပ်နေကြတာကို တွေ့ရတယ်။ နေရာတိုင်းမှာ သူတို့ပဲ။ လူနာတယောက်အခန်းမှာ စက်ကိရိယာ၊ မော်နီတာ၊ ကွန်ပြူတောတွေ အစုံအလင်နဲ့။ အလုပ်တွေ အတော်များများကို သူနာပြုတွေက လုပ်ကြတယ်။ သူနာပြုတယောက်က ဆက်သွယ်ဖုန်းနံပါတ်နဲ့ နာမည်ကို ကွန်ပြူတာထဲသွင်းယူတယ်။ နောက် ၂ ယောက်လောက်က လူနာအိပ်ယာခင်း စတာတွေ လဲပေးတယ်။ ပြန်ကာနီး လူနာကရုန်းထလို့ သွားပြောတော့ ယောက်ျားသူနာပြုတယောက်ကလာကြည့်တယ်။ ICU မှာပေါ့။ လူနာစောင့် ထားစရာမလို၊ ဖုန်းဆက်ပြီး အချိန်မရွေး သွားကြည့်နိုင်ကြတယ်။ ဆက်ဆံရေးမှာ သဘောကောင်းသူ၊ မကောင်းသူမျိုး နှုတ်အာကြမ်းသူနဲ့ ချိုသာသူမျိုးမဟုတ်ပဲ သင်ကြားပေးတာအရရော တာဝန်အရကိုပါ စိတ်လိုလက်ရ လုပ်ပေးတတ်ကြတာ ဖြစ်တယ်။ လူကဲခတ်ရတာမခက်ပါ။ တခြားဆေးရုံတွေ၊ ဆေးခန်းတွေကိုရောက်တော့လည်း သည်အတိုင်းချည်း တွေ့တယ်။ လုပ်ငန်းမှာကျွမ်းကျင်တဲ့အပြင် လူမှုဆက်ဆံရေးကို လိုလေးသေးမရှိပါ။ လူနာ့ဇနီးက Faint ရတာကို သူနာပြုတယောက်က ထိုင်စရာနေရာပေးတယ်။ Juice, tissue paper ယူလာပေးတယ်။ စကားပြောတယ်။\nဆေးရုံကတော့ ကြယ်ငါးပွင့်ဟော်တယ်လိုပေါ့။ ဒေလီမှာလည်း အဲလိုပျံနေအောင်လုပ်ထားတဲ့ ဆေးရုံတွေတိုင်းလိုလိုကို ဆရာရောက်ဖူးခဲ့တယ်။ တိုင်းပြည်အဆင့်အတန်းအလိုက် အနှစ်သာရမှာ ကွာခြားကြတယ်။ ယူအက်စ်မှာက သူနာပြုတွေမှာ လစာလည်းကောင်းကြတယ်။ ဝင်ငွေအရများလေ အခွန်ဖြတ်တာများလေမို့ တချို့ဆိုရင် ရိုးရိုးဆရာဝန်ထက် သူနာပြုကို ပိုလုပ်ချင်ကြသတဲ့။ တတ်လည်းတတ်ကြတယ်။ ဝတ်ကျေတန်းကျေသဘော မရှိပါ။ အထင်သေးခံရခြင်းလည်း မရှိပါ။ အဲတာကို အတော်သဘောကျတယ်။\n• ဟုတ်ကဲ့ပါ ဆရာ။ မြန်မာပြည် သူနာပြု လောကမှာ အဘက်ဘက်မှ လိုအပ်ချက်တွေကြားထဲကနေ ကျွန်မတော့ စွမ်းဆောင်နိုင်သလောက် ကျောင်းသားများကို knowledge, attitude, practice ရအောင် ကြိုးစားနေပါတယ်ရှင့်။ ဆရာ့ရဲ့ အသိပညာမျှဝေမှုနဲ့ လမ်းညွှန်မှုအတွက် ကျေးဇူးအထူးတင်ပါတယ်ရှင့်။\n• ဟုတ့့် ဆရာဖြစ်စေချင်နေတာက ဗမာပြည်မှာ (သူနာပြုအတတ်ပညာ + ဖြည့်စီးမှု + စိတ်ထားစေတနာ) ပိုကောင်းစေချင်တာပဲ။ သူနာပြုတွေကို ပညာသင်ပေးသူတွေက အတတ်ပညာ၊ ကျောင်းသူကျောင်းသားတွေက စိတ်ထားစေတနာနဲ့ ဖြည့်စီးမှုက တိုင်းပြည်အဆင့်အတန်း (လူတွေရဲ့အဆင့်အတန်း)၊ အားလုံးနဲ့ဆိုင်တဲ့ အရေးကြီးသာဖြစ်နေတယ်။\n• မင်္ဂလာပါဆရာ။ ကျွန်မ အသက် ၃၃ နှစ်၊ သူနာပြုသင်တန်းကျောင်းက နည်းပြ (tutor sister) ပါ။ ကျွန်မ ငယ်ငယ်တုန်းက စာများများ ဖတ်လေ့ရှိပါတယ်ဆရာ။ အမျိုးအစားအကုန်ပါ နိင်ငံရေး၊ ရသ၊ အတွေးအမြင်၊ ကာတွန်း၊ မဂ္ဂဇင်း၊ ဘာသာပြန်၊ ဝထ္ထု၊ စွယ်စုံကျမ်း၊ ဇာတ်နိပါတ်၊ တော်တော်များများ ရသစုံဖတ်ခဲ့ပါတယ်ဆရာ။ အချစ်ဝထ္ထုတော့ မဖတ်ရပါဘူးဆရာ။ အဖေခွင့်မပြုလို့ပါ။ ဆယ်ကျော်သက်အရွယ်မှာလည်း အဲဒီ အချစ်စာအုပ်တွေကို မကြိုက်ခဲ့ပါဘူး။ ပေါ့တိမ်တယ်လို့ ခံစားရလို့ပါ။ အခုပြောချင်တာကဆရာရယ် စိတ်ထဲမှာအသိပညာရစေနိုင်တဲ့ personality change သွားစေနိုင်လောက်တဲ့ စာပေမျိုး ဖတ်ချင်ပါတယ်ဆရာ။ ကူညီပြီး လမ်းညွှန်စေချင်ပါတယ်။ ဆရာ့ကို လေးစားလျက်ပါ။\n• ဟုတ့့် ပြောပြတာတွေက မှန်တယ်။ ငယ်ဘဝစိတ်ဝင်စားမှုနဲ့ အရွယ်ရလာချိန်စိတ်ဝင်စားမှု မတူပါ။ ငါပြောင်းရမယ်လို့ စိတ်မှာ သဘောမထားပဲ စာဖတ်စေချင်တယ်။ စာရွေးတာကောင်းတယ်။ နာမည်ရစာရေးဆရာတွေ အများကြီးရှိတယ်။ နာမည်တွေတော့ မရေးလိုပါ။ ကျန်မှစိုးလို့။ ဖတ်လက်စစာတွေပဲ ဆက်ဖတ်စေချင်တယ်။ သမိုင်းမှန်ဖတ်သင့်တယ်။ နာမည်ကြီးတိုင်း၊ ထုတ်ဝေတာများတိုင်းတော့ မသင့်ပါ။ စာဖတ်ပြီး စဉ်းစာပါ။ ကောင်းမယ်လို့ထင်တာ လိုက်နာပါ။ စိတ်ကို ပေါ့ပေါ့ပါးပါးထားပါ။ တသမတ်တည်း စာတမျိုးကိုမဖတ်ပါနဲ့။ တည်တာဖတ်ပြီး၊ ရီစရာဖတ်လိုက်ကောင်းတယ်။ ဆရာက ဆရာလုပ်နိုင်အောင်အထိ တတ်သိသူတော့မဟုတ်ပါ။ တချို့စာတွေကို ဖတ်ပြီး ဖယ်ထုတ်လိုက်ရတတ်တယ်။ ဥပမာ အခု ဆရာရေးတာမျိုးလည်း ကိုယ့်မလိုရင် ဖတ်ပြီးဖယ်ထားလိုက်ပေါ့။ ဆရာကတော့ စာဖတ်သူတွေကို အားပေးတယ်။ မြန်မာပြည်ကသူနာပြုတွေကို ဂုဏ်ပြုပါတယ်။\nဒီစာကို ၂၇-၁၂-၂ဝ၁၅ နေ့မှာတင်ခဲ့တယ်။ အခုထိ ကွန်မင့် (၂ဝ) ရေးတယ်။ ရေးတဲ့သူတွေက ဘယ်လိုစေတနာနဲ့ ရေးကြသလဲ။\n1. Kyaw Thein Mayhka မြန်မာပြည်ကသူနာပြုတွေဝင်ငွေကောင်းကြတယ်ဆရာ ကျနော်အိမ် တောင်ဘက် ကပ်လျက်ကသူနာပြုကအိမ်ဝင်းဝယ်နိုင်တယ်တိုက်ဆောက်နိုင်တယ် မြောက်ဖက်ကဆရာဝန်မ အိမ်ဝင်းမဝယ်နိုင် RIT သူငယ်ချင်း ငါးခြောက်ဆိုင်မှာအလုပ် လုပ်ရတယ် အိမ်ရှေ့ကGTI ဆင်းက တိုက်ဆောက် ကားစီးတယ်ဆရာ\n2. Kyaw Thein Mayhka Thida Khin မယုံလို့ လား တောင်ဘက်ကအိမ်ဝင်းငင်းက ငါရောင်းထားတာ တယောက်ကို သုံးထောင် ဆယ်ယောက်ဆိုတွေးကြည့်ဆေးဖိုးအဲလောက်မကုန်ဘူးဆိုတာ လူတိုင်းသိ\n3. Marlar Shein သူနာတာကိုအမြဲပြုရ ကိုယ်နာနေရင်ဂရုမစိုက်အားကြတဲူ့သတွေပါ\n4. NH Doreamon ထောက်ပံကြေးတစ်လ ၃၀၀ :) :)\n5. Tint Swe ၁၉၇ဝ ဝန်းကျင်တုံးက ဟောက်ဆာဂျင်လစာ ၂၁ဝ ကျပ်တိတိ။\n6. Ni Eang ခု 2015 ထိကဝတ်စုံစရိတ် မရသော၃၅ ကျပ် ပါရှင့်\n7. Paing Thit သူနာပြုတွေပုံကမျက်နှာမပါဘူး နော်\n8. Tint Swe မြန်မာပြည်ကပုံတွေသုံးရတာ အတော်ကြီး သတိထားရတယ်။ ကိုယ်တိုင်လည်း မရိုက်နိုင်။ သူများပုံ သုံးရင် ခွင့်တောင်းရတယ်။ မော်ဒယ်နဲ့ရိုက်တာမျိုး မသုံးပါ။\n9. Thidar Oo ခြံဝယ် တိုက်ဝယ် ဆုတဲ့ထဲကျမတို့မပါ ပါဘူးရှင့် ပင်စင်ယူရင်နေစရာမရှိလို့ ဘယ်ဘိုးဘွားရိပ်သာ သွားရမလဲဆိုပြီးစဉ်းစားနေရပါတယ်ရှင့်\n10. Thida Khin ကျေးဇူးတင်ပါတယ်ဆရာကြီး။ ပျော်ရွှင်ဖွယ် နှစ်သစ်မင်္ဂလာအပေါင်းနဲ့ ဆရာကြီးတို့ မိသားစု ကိုယ်စိတ်နှစ်ပါး ချမ်းမြေ့ ကြပါစေရှင်...\n11. Nan Dar တချိန်က သူနာပြုဆိုတဲဂုဏ်ကိုရူးခဲ့ပါတယ်ဆယ်တန်းအမှတ်ကပဲဆုံးဖြတ်ပေးခဲ့ပါတယ်\n12. Aung Zaw Latt မြင်တာတော့မြင်တယ်...ဟဲ...ဟဲ\n13. Koko Lay လေးစားပါတယ်မိတ်ဆွေ\n14. Žâý Ýâŕ Ťõė ကျနော်သူနာပြုတစ်ယောက်\n15. Lway Greentea ကျေးဇူးတင်ပါတယ်ဆရာကြီး မျှဝေခွင့်ပြုပါရှင့်\n16. Pyay Soe Aung လူအမျိုးမျိုး ရှိမှာပေါ့\n17. Mar Lar Yi ပိုပြီးသိရလို့ ကျေးဇူးပါဆရာ\n18. Zin Wai Hnin မျှဝေခွင့်ပြုပါ\n19. APril MAy ကျေးဇူးတင်ပါတယ်\n20. Myat Myat ကျေးဇူးပါ ဆရာကြီး\n21. Cho Thet BNSc လဲဒီလစာ Diploma လဲ ဒီလစာ အနီဝတ်လဲ ဒီလစာ အပြာဝတ်ဒီလစာ မကွာတာကတော့ သူနာပြုလောကပါ ဒေါ်စုအမေ ဒေါ်ခင်ကြည်ကသူနာပြုတယောက်မို့ သူနာပြုတွေကိုကိုယ်ချင်းစာပြီးပြောင်းလဲပေးမှာလား\n22. Ye Myint ကျေးဇူးတင်ပါတယ်ဆရာကြီး။ ဆရာကြီးမိသားစု ကျန်းမာပျော်ရွှင်ပါစေဗျာ။\nအီစထိုဂျင်ကို အမျိုးသမီးဟော်မုန်းလို့လူသိများတယ်။ အမျိုးသမီးတွေမှာသာရှိတာတော့ မဟုတ်ပါ။ မိန်းကလေးတွေမှာ မိန်းမနဲ့ဆိုင်တဲ့ ဝိသေသလက္ခဏာတွေဖြစ်လာစေဘို့ အီစထိုဂျင်ဟော်မုန်းလိုတယ်။ မျိုးပွါးဘို့အတွက်လည်းလိုအပ်တယ်။ မျိုးဥအိမ်တွေကနေ Estrone, နဲ့ Estradiol အများဆုံးထုတ်တယ်။ ကိုယ်ဝန်ဆောင်ချိန်မှာ Estriol ကို အချင်းကနေ ထုတ်ပေးတယ်။ ကျောက်ကပ်အထက်မှာရှိတဲ့ အဒရီနယ်လင်ဂလင်းကနေလည်းထုတ်ပေးတယ်။ အဆီတစ်ရှူးတွေကပါ ထုတ်ပေးတယ်။ ရင်သားနဲ့ သားအိမ်တွေကိုသာမက ဦးနှောက်၊ အသည်း၊ နှလုံးတွေကိုပါသက်ရောက်တယ်။ သူ့ကြောင့် ရာသီဖြစ်စဉ်မှာ သားအိမ်အတွင်းဆုံးလွှာကို ကြီးထွားလာစေတယ်။\nProgesterone ပရိုဂျက်စတီရုန်းဟော်မုန်းနဲ့ မျှခြေညီနေရင် ကျန်းမာတယ်။ ရာသီမှန်မယ်။ မျိုးပွါးနိုင်တယ်။ ကိုယ်ဝန်တားဆေးတွေထဲမှာ ပါတယ်။ ဟော်မုန်းမူမမှန်ရင် တချို့ကို အိမ်ထောင်မရှိလည်း တားဆေးပေးရတယ်။ အရိုးပါးတာကို သက်သာစေတယ်။ ကယ်လ်စီယန်၊ ဗီတာမင်ဒီနဲ့ အီစထိုဂျင်တွေတွဲပြီး အရိုးကိုအားကောင်းစေတယ်။ အသက်ရလာတဲ့အမျိုးသမီးတိုင်း (၃ဝ ကျော်) မှာ ဒီဓါတ်သုံးမျိုးလိုတယ်။ အထူးသဖြင့် သွေးဆုံးပြီးရင် လိုကြတယ်။ အီစထိုဂျင်နည်းရင် ဗဂျိုင်းနာအဖုံးလွှာပါးပြီး ခြောက်သွေ့လာမယ်။ ဆီးသွားပြွန်လေးကိုလည်းသက်ရောက်တယ်။ အားနည်းရင် ဆီးအောင့်မယ်။ သွေးဆုံးကာနီးလာရင် ရာသီမမှန်ဖြစ်မယ်။ ရင်သားနာမယ်။ စိတ်မူပြောင်းမာယ်။ မျက်နှာနီမြန်းမယ်။ ဟော်မုန်းအစားထိုးကုသနည်း လုပ်ရတယ်။\nအပျိုဖြစ်နောက်ကျတာ၊ ဗဂျိုင်းနားမဖွံ့ဖြိုးတာ၊ သွေးဆုံးချိန်စောလွန်းတာ၊ ရာသီမမှန်တာနဲ့ သွေးဆုံးရောဂါတွေအတွက် အီစထိုဂျင်တမျိုးတည်းပေးနည်းနဲ့ အီစထိုဂျင် + ပရိုဂျင်စတီရုန်းတွဲပေးနည်းတွေရှိတယ်။ သတိတော့ထားရမယ်။ ဟော်မုန်းအလေးချိန် အနည်းဆုံးသာပေးဘို့ ၂ဝဝ၂ ကစပြီး ထုတ်ပြန်ထားတယ်။\nပြည်ပမှာသာနေရတဲ့သူ ပြည်တွင်းကို နေလှမ်းမျှော်ကြည့်နေပါတယ်။ ပြည်ပနိုင်ငံရေးမှာ ဆီခမ်းသွားတာ ၂ဝဝ၈ ဖွဲ့စည်းပုံ ကြောင့်ပါ။ မီးစာတော့ မကုန်သေးပါ။ အဲဒီအပြောင်းအလဲမှာ အပြင်နေလုပ်သူတွေက ပရိသတ်ဖြစ်သွားရတယ်။ တချိန်တုံးကတော့ ပြည်တွင်း-ပြည်ပ ဆက်သွယ်ရေးရယ်လို့ လှိုင်းတိုရေဒီယိုသာရှိခဲ့တယ်။ နဂိုကတည်းကရှိပြီးသာ ဘီဘီစီ၊ ဗွီအိုအေနောက်မှာ အာရ်အက်ဖ်အေနဲ့ ဒီဗွီဘီ ပေါ်လာတယ်။ ဒီဗွီဘီကပိုစောတယ်။ ဒီဗွီဘီစလွှင့်တဲ့ရက်က အာဇာနည်နေ့မှာပါ။ ကျွန်တော်တို့အဖွဲ့ နယူးဒေလီမြို့ ဗီကပ်စ်ပူရီအရပ်ထဲမှာ အိမ်အောက်ထပ်ကိုငှားနေခဲ့ကြတုံးက ဝိုင်းစုပြီးနားထောင်ခဲ့ကြတာကို အမှတ်ရတယ်။\nဒီဗွီဘိ နယူးဒေလီ စတူဒီယိုဖွင့်ပွဲမှာ စကားပြောရတယ်။ ချင်းတွင်းစတူဒီယိုလို့ အမည်ပေးထားတယ်။ ပြည်ပကအသံတွေ ပြည်တွင်းကို ရောက်စေခဲ့ကြတယ်။ ကျွန်တော့်အသံလည်း ပါလေ့ရှိတယ်။ နောက်တော့ ဒီဗွီဘီက တီဗွီအစီအစဉ်ပါ ဖြစ်လာတယ်။ ရုပ်ကိုပါဖန်သားပြင်မှာ ကျွန်တော်အော်အော်ပြောနေတဲ့ပုံတွေ ကြည့်ရတယ်လို့ မိတ်ဆွေတွေက လှမ်းပြောကြတယ်။ ကျွန်တော်သေပြီလို့ သတင်းထွက်ထားတာမို့ ပြန်မြင်ရလို့ အမျိုးတွေကဝမ်းသာကြသတဲ့။\nပြည်ပမှာ အစည်းအဝေးတွေ လုပ်ကြတယ်။ လူ ၂ ယောက်လောက်သာနေနိုင်တဲ့ အခန်းကျဉ်းလေးထဲ ၁ဝ-၁၅ ယောက် ထိုင်ပြီး စည်းဝေးတာလည်းရှိတယ်။ ဖိုက်စတားဟော်တယ်မှာလည်း လုပ်တဲ့အခါလုပ်ကြတယ်။ မိုးရွာထဲ ထီးဆောင်းသွားရတာ ရှိသလို ဘိုးရင်းလေယာဉ်ပျံကြီးစီးသွားရတာလည်းရှိတယ်။ လမ်းတွေပေါ်မှာ လမ်းလျှောက်ပြီး ဆန္ဒပြကြရတာတော့ တကယ့်ကို မရေမတွက်နိုင်ပါ။\nပြည်ပကို အင်ဂျီအိုတွေ တဖွဲ့ပြီးတဖွဲ့လာကြတယ်။ သင်တန်းတွေ တမျိုးပြီးတမျိုးပေးကြတယ်။ အစုံပါပဲ။ သင်တန်းဆင်းတွေက ဆရာကြီးတွေ ဆရာမကြီးတွေဖြစ်လာကြတယ်။ မီဒီယာလူတန်းစားပေါ်လာတယ်။ အင်ဂျီအိုကိုယ်ပိုင်တွေဖြစ်လာတယ်။ ဘိုလိုပြောတတ်သူတွေ များလာတယ်။\nနှစ်သစ်ကူးပြန်တော့မယ်။ ဆုတောင်းပေးကြသူတွေအားလုံးကို ကျေးဇူးတင်ပါတယ်။ ဆုတောင်းပေးသူတွေ ဆုတူရပါစေ။ ဒါက အသက်ရှည်ဘို့နဲ့ကျန်းမာဘို့ ဆုတောင်းပါ။ ကျွန်တော့်လက်တဖက်ကို နိုင်ငံရေးအတွက်သုံးပါတယ်။ နိုင်ငံရေးမှာ ဆုတောင်းတာ သိပ်မတွေ့မိသလို ဆုပြန်ပေးစရာလဲ ရှားပါးလှတယ်။ နှစ်သစ်မှာ အားမရှိတာကို မပြောစကောင်းလို့ အယူရှိကြတယ်။ ကျွန်တော်လဲ လိုက်နာပါတယ်။ ဆေးကုရာမှာ ဆုတောင်းတာတခုတည်းနဲ့မရသလို နိုင်ငံရေးမှာလဲ အတူတူပဲ။\nဒီစာရေးခဲ့တာ ၂ နှစ်တိတိကပါ။ ကျွန်တော့်ဆုတောင်းကတော့ လာမဲ့နှစ်မှာ လူမမာနဲ့ဆရာဝန် တွေ့ခွင့်ရချင်တာပါပဲဗျာ။ လူမမာနဲ့ သမားတော် တွေ့ခွင့်ရသွားပါပြီ။ လူမမာမှာ ရောဂါတွေကထူတယ်။ ဖြစ်ခဲ့တာကြာတော့ နာတာရှည်ကုရမယ်။ လက်သယ်ချည်းသာ အားမကိုး ကိုယ်တိုင်လည်းညှစ်ရမယ်။ စိတ်ကိုအပြုသဘောဆောင်ပါ။ ကံတရားလည်း အားကိုးပါ။ ဝီရိယရှိပါ။\nကျွန်တော် ပြည်ပကိုထွက်ပြေးရတော့ ပုလဲကအိမ်လေးကို စစ်အစိုးရကချိတ်ပိတ်လိုက်လို့ မိသားစုက မုံရွာသွား အိမ်ငှားနဲ့ နေကြရတယ်။ အိမ်နီးချင်းတွေက ကောင်းကြတယ်။ အဒေါ်ကြီးတယောက်က ဒေါ်မြမြအေးကို အကြံပေးတယ်။ အေးရေ့့ မနက်မှာ သူများတွေမနိုးခင်ထ၊ အိမ်မှုကိစ္စတွေ ပြီးစီးအောင်လုပ်ထားရတယ်။ သူများတွေ အိပ်ယာထလောတော့ ဘာမှ မလုပ်ရသလိုနေတဲ့။ သူ့ကြည့်လိုက်ရင် သနပ်ခါးအဖွေးသားနဲ့ အဝတ်အစားက သပ်သပ်ရပ်ရပ်။ ချက်စရာပြုပ်စရာတွေက ပြီးနေပြီ။ နေအိမ်လေးလည်း သန့်ရှင်းလို့။\nသစ္စာ တမန် = ဆရာ ကျင်လည်ရဲ့အသုံးလေးကိုတင်ပေးပါဦး။ ကျင်လည်ကို ကျွမ်းကျင်မှုလား၊ နေထိုင်စားသောက်မှုလား မကွဲလို့ပါ။ သည်ကောင်က အဲသည်လိုနေရာတွေမှာ ကျင်လည်တယ်ဆိုတဲ့ဝါကျမှာ နှစ်မျိုးလုံးပါတယ်လို့ထင်မိလို့ပါဆရာ။\nကျင်လည် (နှံ့စပ်) ကျက်စားနေသည်။\nလုပ်ငန်းမှာ ကျင်လည် (ကျွမ်းကျင်) သည်။\nကျင် (ဂျင်) ပေါက်ကစားသည်\nရွက်ကျင် (ကြွေ) ရွက်ဟောင်း\nဘဝသံသရာ - ဦးသုခ https://soundcloud.com/khinthidakhin/bawa-thanthayar-u-thu-kha\nရေးထားတာတော့ ကြာပါပြီ။ သူနာပြုခေါင်းစဉ်နဲ့စာ။ ကျွန်တော်က ဂျာနယ်တခုကနေရတဲ့ပုံကို ယူသုံးထားတယ်။ သူနာပြုကျောင်းသူ ၃ ယောက်ကိုနောက်ကနေရိုက်ထားပြီး သူနာပြုတက္ကသိုလ်ဆိုင်းဘုတ်လည်းပါတော့ အံဝင်တာနဲ့ သုံးတာပါ။\nအခုပဲ ကွန်မင့်တခုတက်လာတာကို နိုတီဖီကေးရှင်းကနေ အသိပေးတာနဲ့ ဖတ်ရတယ်။\nPaing Thit သူနာပြုတွေပုံကမျက်နှာမပါဘူး နော်\nခနဲ့မှန်း ရှုတ်ချမှန်းတော့ သိပါရဲ့။\nတနေ့က ခြင်္သေ့ရုပ်အပေါ်မှာ သစ်ပင်ပေါက်နေတဲ့ပုံကို နာရီဝက်လောက်လိုက်ရှာတယ်။ သင့်တာမတွေ့လို့ ထိုင်းကပုံတခု ယူသုံးလိုက်ရတယ်။ တမြန်နှစ်ကလည်း ထန်းပင်မြစ်မီးဖုတ်တဲ့ပုံကို ဂူဂယ်လ်အင်မေ့ခ်ျမှာ ကြိုက်တာမတွေ့လို့ ပြည်တွင်းက တူတော်မောင်တယောက်ဆီ လှမ်းခိုင်းရတယ်။\nမြန်မာပြည်ကပုံတွေကိုသုံးရတာ အတော်ကြီးသတိထားရတယ်။ လူပုံဆို ခွင့်တောင်းရမယ်။ ကိုယ်တိုင်လည်း သွားမရိုက်နိုင်။ မော်ဒယ်နဲ့ရိုက်တာမျိုး မသုံးပါ။\nကြည်အေးပို့စ်အောင်မှာ နာမည်ဆင်တဲ့ အဆိုတော်တယောက်လားလို့ မေးတယ်။\nစာပေနဲ့ အနုပညာလောကကပုဂ္ဂိုလ်တွေမှာ အများအားဖြင့် အမည်ရင်းမဟုတ်ပဲ ကိုယ်တိုင်ရွေးထားကြတဲ့ နာမည်ကိုယ်စီ ရှိကြတယ်။ အဲတာကို စာပေနဲ့ အနုပညာနယ်မှာသုံးတယ်။ တေးဂီတနယ်လည်းပါတယ်။ Pen name ကလောင်အမည်လို့ ခေါ်တယ်။ လူအများက အဲဒီအမည်ကိုသာ သိတာများတယ်။ တချို့တော့ အမည်ရင်းနဲ့သာရေးကြတယ်။ တချို့က နေရပ် မြို့ရွာနဲ့ တွဲထားတယ်။ တချို့က ရှေ့က တချို့က ကွင်းထဲမှာထည့်ပါတယ်။\nလယ်တီပဏ္ဍိတ ဦးမောင်ကြီး၊ သခင်ကိုယ်တော်မိူင်း၊ ကာတွန်း ဘဂျမ်း၊ ဂျာနယ်ကျော် မမလေး၊ စစ်ကိုင်း ဦးဘိုးသင်း၊ တက္ကသိုလ် နေဝင်း၊ ဒဂုန်တာရာ၊ လူထုဒေါ်အမာ၊ ဒေါက်တာသန်းထွန်း၊ မောင်စိန်ဝင်း (ပုတီးကုန်း)၊ ကြေးမုံဦးသောင်း။\nအနောက်နိုင်ငံတွေမှာ နာမည်ရင်းနဲ့ရေးရင် အပြည့်အစုံထည့်သူတွေကထည့်ပါတယ်။ ဥပမာ ချာချီက Winston S. Churchill လို့ရေးတယ်။ Mark Twain မာ့ခ်တွန်းရဲ့ အမည်ရင်းက Samuel Langhorne Clemens ဖြစ်တယ်။\nကိုယ်ရေးအချက်အလက်ပြောကြရင် ပင်ကိုယ်နာမည်ပါတွဲထည့်ပါတယ်။ ဒါပေမဲ့ ကလောင်နာမည်ခေါ်တာမှာ အပိုအလို မထည့်ရပါ။ အသက်ကြီးလို့ ဦးတင်မိုးလို့ မသုံးရပါ။ ဒေါ်မာမာအေးလို့ မပြောရပါ။ လူချင်းတွေ့လို့ လေးစာသမှုနဲ့တော့ ခေါ်နိုင်ပါတယ်။ ကြည်အေးကို မြို့မကြည်ကြည်အေးနဲ့ မမှားသင့်ပါ။\nဆရာရှင့် ကျွန်မအသက်က ၂၆ ပါ။ ချောင်းတွေဆိုးနေတာ သုံးပါတ်ကျော်ပါပြီ။ အခုချိန်ထိမပျောက်သေးလို့ပါ။ ပိုးသတ်ဆေးလဲ ဆရာဝန်ပေးလို့ ၅ ရက်သောက်ထားပါတယ်။ မပျောက်ပါ။ အခုချောင်းဆိုးရင် ချွဲတွေပါလာပြီး မနက်ပိုင်းဆို ချွဲတွေက အညိုပုပ်ပုပ်တွေ သွေးရောင်လိုလိုတွေပါလာတယ်ဆရာ။ မိဘနဲ့ဝေးနေတာမို့ ကူညီပါဆရာ။\nလူနာကို မမြင်ရ မစမ်းရသေးပဲ ဆေးကုရမလိုတော့ဖြစ်နေတယ်။ ရင်ပတ် ရှေ့နဲ့နောက်မှာ အထက်ကနေ အောက်အထိ လက်ဝါးတင်ပြီး လက်ချောင်းနဲ့ခေါက် နားထောင်ရမယ်။ နားကြပ်နဲ့ အသက်ရှူသံနားထောင်ရမယ်။ ရေးပြတာတွေအရ အသက်ရှူလမ်းမှာ တခုခုဖြစ်နေတာ။ အဖြစ်နိုင်ဆုံးက လေပြွန်ကြီးတွေ (သို့) အဆုပ်ထဲက လေပြွန်လေးတွေနဲ့ အဆုပ်တစ်ရှူးတွေရောင်နေတယ်။ ရောင်ရာကနေ ချွဲတွေဖြစ်နေတယ်။\nဗက်တီးရီးယား၊ ဗိုင်းရပ်စ်နဲ့ ဖန်းဂတ်စ်တွေကနေ ဖြစ်စေနိုင်တယ်။ ချောင်းဆိုး၊ သလိပ်ထွက်၊ ကိုယ်ပူ၊ အသက်ရှူသွင်းချိန်မှာ စူးပြီးရင်ပတ်နာတာတွေ ခံစားရမယ်။ နားကြပ်နဲ့ နားထောင်ရင် မူမှန်မဟုတ်တဲ့ Crackling sounds အသံကြားရမယ်။ Wheezing ရင်ကြပ်သံလဲ ကြားရနိုင်တယ်။ လေဝင်သံတိုးနေနိုင်တယ်။ များသောအားဖြင့် တုပ်ကွေးလိုနဲ့ စတယ်။ ဖျားလာမယ်။ ချမ်းနိုင်တယ်။ ချောင်းဆိုးမယ်။ သလိပ်ထွက်မယ်။ သလိပ်က အရောင်ရှိနိုင်တယ်။ ဖြစ်တဲ့နေရာအလိုက် လက္ခဏာမတူတတ်ပါ။ တချို့က ချောင်းပိုဆိုးမယ်။ တချို့က အသက်ရှူမဝဖြစ်မယ်။ ပြာနှမ်းနေမယ်။ အဆုပ်ကိုဖုံးထားတဲ့အလွှာမှာသာ နာတာကိုခံနိုင်တဲ့အာရုံကြောရှိလို့ အဲဒီနေရာရောဂါလာဖြစ်ရင် နာမယ်။ နာရင်စူးရှပြီးနာတာ။ အဆုပ်မှာ လုပ်ဘ်တွေရှိတယ်။ ဘယ် ၂ ခု၊ ညာ ၃ ခု။ တခုမှာသာဖြစ်တာကို လိုဘာနူမိုးနီးယား ခေါ်တယ်။ အဆုပ်နှစ်ဘက်လုံးမှာလဲ ဖြစ်နိုင်တယ်။\nထွက်တဲ့သလိပ်ကို စစ်ဆေးရင် ဖြစ်တဲ့ပိုးသိမယ်။ ပိုးကိုနိုင်တဲ့ဆေးကို ရှာနိုင်တယ်။ သွေးဖြူဥတွေ များနေမယ်။ Neutrophils များနေရင် ဗက်တီးရီးယားကြောင့်၊ Lymphocytes များနေရင် ဗိုင်းရပ်စ်၊ ဖန်းဂတ်စ်၊ တီဘီပိုးကြောင့် ဖြစ်ဖို့ များတယ်။ ဓါတ်မှန်ရိုက်ရင် သိမယ်။ Bronchoscopy ကရိယာထည့် စစ်ဆေးတာလဲ လုပ်နိုင်တယ်။ အဆုပ်အိတ်ထဲ အရည် အောင်း-များနေတာကို Pleural effusion ခေါ်တယ်။ များရင် Thoracentesis လုပ် စုပ်ထုတ်ရမယ်။ Empyema ဆိုတာ ဖြစ်ရင် ခွဲစိတ်တန် ခွဲစိတ်ရတယ်။ Thoracoscope ကရိယာသုံးပြီး Video-assisted thoracoscopic surgery or VATS ဆိုတာ လုပ်လာနိုင်နေပြီ။\nအများဆုံးတရားခံက Streptococcus pneumoniae ဗက်တီးရီးယားဘဲ။ အခု Pneumococcal conjugate vaccine (PCV13) နဲ့ Pneumococcal polysaccharide vaccine (PPV23; Pneumovax) ကာကွယ်ဆေး ၂ မျိုး ပေါ်နေပြီ။\nPneumococcal conjugate vaccine ကာကွယ်ဆေးကို အမေရိကားမှာ ပုံမှန်ကာကွယ်ဆေး စာရင်းထဲ ထည့်တယ်။ ၂ နှစ်အောက် ကလေးတွေကို ထိုးပေးတယ်။ နူမိုးနီးယား ဖြစ်နိုင်ခြေရှိတဲ့ လူကြီး (နှလုံးရောဂါ၊ ကျောက်ကပ်ရောဂါ၊ ဆီးချို၊ အရက်သမား၊ စီးကရက်သောက်သူ၊ ဘေလုံးထုတ်ထားသူ၊ အသက်အိုသူ) တွေကို Pneumococcal polysaccharide vaccine ထိုးပေးတယ်။ ၅-၇ နှစ်ကြာတခါ ထပ်ထိုးတယ်။\n• Doxycycline 100 mg တနေ့ ၂ ကြိမ်၊ (သို့) Erythromycin 500 mg တနေ့ ၄ ကြိမ်၊ (သို့) Azithromycin 500 mg ပဌမနေ့ ပေးပြီး 250 mg ကို နေ့ ၂-၅ ရက်မှာပေးပါ။\n• Amoxicillin 500 mg တနေ့ ၄ ကြိမ်၊ ၇-၁ဝ ရက်။ (သို့) Fluoroquinolone (Levofloacin) 500 mg တနေ့ ၁ ကြိမ်၊\n• Gatifloxacin 400 mg တနေ့ ၁ ကြိမ်၊ Sparfloxacin 400 mg စပေးပြီး 200 mg တနေ့ ၁ ကြိမ်၊\n• Moxifloxacin 400 mg တနေ့ ၁ ကြိမ်၊ x ၁ဝ-၁၄ ရက်၊\n• Clarithromycin 500 mg တနေ့ ၂ ကြိမ်၊ x 10 days (သို့) Doxycycline 200 mg တနေ့ ၂ ကြိမ်၊ x ၁ဝ ရက်၊\nချုပ်လိုက်ရင် ပိုးသေဆေးရွေးပေးရမယ်။ ဖြစ်တာကြာထားလို့ ဆေးသောက်တာ ပိုအချိန်ယူနိုင်တယ်။ ချွဲထွက်တာ ကောင်းတယ်။ ချွဲပျော်တဲ့စေတဲ့ ချောင်းဆိုးပျောက်ဆေးကနေ ချွဲထွက်လွယ်ကူစေမယ်။ ချောင်းဆိုးရတာ ပိုများလာပြီး ချွဲထုတ်ရတာလွယ်လာရင် သက်သာလာတာဖြစ်မယ်။ အစားအသောက် ရှောင်စရာမရှိပါ။\nသန်ကောင်ဆိုတာ ပါးစပ်ကနေဝင်တယ်။ သန်ဥပါတာကို မသိပဲစားသောက်မိလို့ကူးစက်တယ်။ သန်ကောင်အမျိုးမျိုး ရှိတယ်။ အများဆုံးဖြစ်တာက သန်လုံးကောင် နဲ့ ပင်အပ်ပုံသန်ကောင်တွေဖြစ်တယ်။ အမျိုးမတူရင် ဆေးပေးတာလဲ မတူပါ။ အများဆုံးဖြစ်တာအတွက် တကြိမ်တည်းနဲ့ပြီးတယ်။ တချို့ကို ၂ ပါတ်အကြာမှာ တခါသောက်ရတယ်။ ပဌမအကြိမ်တုံးက ဥအနေနဲ့ ရှိနေခဲ့တာတွေ အကောင်ဖြစ်လာချိန်မှာ တခါထပ်သန်ချရတာပါ။ ၂ နှစ်အောက်ကို ဆေးတဝက်၊ ၂ နှစ်အထက် ဘယ်လောက်အသက်ကြီးကြီး ဆေးတလုံးသောက်ရတယ်။ ဆေးပြား၊ ဝါးစားရတဲ့ဆေးပြား၊ ဆေးရည်လာတယ်။ တိရစ္ဆာန်သုံးလည်းရှိတယ်။\nသန်ကောင်ရှိနေရင် ခံစားရမှာ မတူပါ။ ဗိုက်နာတာ၊ ဝမ်းပျက်တာ နဲ့ စအိုယားတာတွေ။ ကလေးတွေမှာ ပိန်တယ်၊ ဗိုက်ပူတယ်။ ဒါက ဝမ်းပျက်လို့ ဆက်ဖြစ်တာပါ။ ဝက်သား မနူးတာစားလို့ တိပ်ပြာပုံသန်ကောင် ဖြစ်တတ်တယ်။ သေခြာချင်ရင် Stool ME ဝမ်းစစ်ရမယ်။\nသန်ချဆေး Albendazole, Albenza, Albazole, Albendol, Albex, Mebendazole နာမည်အမျိုးမျိုးရှိတယ်။\n• Roundworm အများဆုံးဖြစ်တဲ့သန်လုံးကောင် = Albendazole 400 mg တကြိမ်တည်း။ (သို့) ၂-၃ ရက်။ အသက် ၂ နှစ်အောက် ထက်ဝက်သောက်။ (သို့) Mebendazole 100 mg တနေ့ ၂ ကြိမ်၊ ၃ ရက်၊ သို့မဟုတ် 500 mg တခါတည်းသောက်။ Piperazine 3.5 Gm x 2-4 days ၂-၄ ရက်။ Livamisole 150 mg တခါတည်းသောက်။\n• Pinworms (Enterobius vermicularis) စအိုယားစေသည့် ပင်အပ်ပုံသန်ကောင် = Albendazole 400 mg ညအိပ်ရာဝင် ၁ ကြိမ်။ ၂ ပါတ်နေရင် နောက်တခါထပ်သောက်။ (၃) ခါသောက်စေတယ်။ (သို့) Mebendazole 100 mg တနေ့ ၂ ကြိမ်သောက်။ ၂ နှစ်အောက် ထက်ဝက်သောက်။\n• Giardiasis (ဂိုင်ယာဒီးယား) ပိုးဝင်၍ဝမ်းပျက်ခြင်း = Albendazole 400 mg တနေ့ ၁ ကြိမ်၊ ၅ ရက်။\n• Hookworm (Ankylostomiasis) ချိတ်သန်ကောင် = Albendazole 400 mg တနေ့ ၂ ကြိမ်၊ ၃ ရက်ဆက်တိုက်။ သံဓါတ်ဆေးပါ ၂ဝဝ မီလီဂရမ် တနေ့ ၃ ကြိမ်၊ ၃ လသောက်။ (သို့) Mebendazole 100 mg တနေ့ ၂ ကြိမ်၊ ၃ ရက် + Ferrous sulfate 200 mg တနေ့ ၃ ကြိမ်၊ ၃ လသောက်။\n• Neurocysticercosis အာရုံကြောထဲရောက်သော သံကောင် = Albendazole 400 mg BD လူကြီး တနေ့ ၂ ကြိမ်၊ Children 15 mg/kg BD x 8-30 days ကလေး တနေ့ ၂ ကြိမ်၊ ၈-၃ဝ ရက်သောက်။\n• Strongyloides အရေပြားမှတဆင့်ဝင်သော သံကောင် = Albendazole Adult 400 mg OD/BD x3days တနေ့ ၁-၂ ကြိမ်၊ ၃ ရက်သောက်။\n• Tapeworm (Echinococcosis, Hydatid disease, Hydatid cyst) တိပ်ပြားပုံသန်ကောင်၊ Albendazole 400 mg တနေ့ (အစာနဲ့) ၂ ကြိမ်၊ ၂၈ ရက်သောက်။ နောက် ၁၄ ရက်မှာတကြိမ်ထပ်သောက်။ (သို့) Praziquantel 10 mg/kg stat dose တကြိမ်တည်းသောက်။\n• Threadworm (Seat worm, Strongyloides): Albendazole Adult = 400 mg အရေပြားကတဆင့်ဝင်သည့် သန်ကောင်၊ ညအိပ်ရာဝင် ၁-၂ ကြိမ်၊ ၃ ရက်။ ၂ နှစ်အောက် ထက်ဝက်သောက်။\n•Whipworm (Trichuriasis) ကျာပွတ်နှင့်တူသော ဝမ်းပျက်စေသည့် သန်ကောင် = Albendazole 400 mg ညအိပ်ယာဝင် ၁ ကြိမ်၊ ၃ ရက်။ ၂ နှစ်အောက် ထက်ဝက်သောက်။\n• Filariasis ဆင်ခြေထောက်သန်ကောင် = Albendazole 400 mg တကြိမ် + Ivermectin 200 μg/kg; 400 mg ဆင်ခြေထောက်ရောဂါ၊ တနေ့ ၂ ကြိမ်၊ ၃ ပါတ်။\nAlbendazole ဘေးထွက်သက်ရောက်မှုများ = ပျို့-အန်၊ ဆံပင်ကြွတ်၊ အစာအိမ်အောင့်၊ Albendazole နဲ့ Mebendazole သန်ချဆေးကို ကိုယ်ဝန်မှာ မသောက်သင့်ပါ။ တချို့တိုင်းပြည်တွေမှာ ကိုယ်ဝန်ဆောင်တွေကို သောက်စေတယ်။ နို့မတိုက်မီ ၁ ကြိမ်ပေးလို့ရတယ်။ Albendazole ဆေးတိုက်ရင် ကလေးကိုယ်အလေးချိန် ၂ဝ ပေါင် အနည်းဆုံးရှိရမယ်လို့ ဆေးသုတေသနကဆိုပါတယ်။\nကဗျာဆရာမ ကြည်အေးရဲ့ အမည်ရင်းက ဒေါ်ကြည်ကြည်တင်မြင့်ဖြစ်တယ်။ ဘီဘီစီကနေ ငွေဗျိုင်းဖြူကဏ္ဍကို တာဝန်ယူခဲ့ဘူးတယ်။ ငွေဗျိုင်းဖြူကဏ္ဍဆိုတာ လူငယ်တွေအတွက်ရည်ရွယ်တာဖြစ်တယ်။ ငယ်ငယ်က အပတ်စဉ် နားထောင်ခဲ့ပါတယ်။ ကျွန်တော့်မှာ ရင်ထိုးလေးတခုတောင်ရှိခဲ့တယ်ထင်တယ်။ ဗိုလ်ချုပ်နေဝင်းအာဏာသိမ်းပြီးနောက်မှာ အဲဒီအစီအစဉ်ကိုကန့်ကွက်လို့ ရပ်နားလိုက်ရတယ်လို့ ကြားဘူးတယ်။ နောက်လူရည်ချွန်ကဏ္ဍဖြစ်လာပြန်တော့ မြန်မာ့ဆိုရှယ်လစ်လမ်းစဉ်ပါတီက လူရည်ချွန်စီမံကိန်းလုပ်တော့ ရပ်သွားပြန်တယ်။\nကြည်အေးဟာ ဆရာဝန်လည်းဖြစ်တယ်။ သူ့စာတွေဟာ နူးညံ့တယ်။ ယဉ်ကျေးတယ်။ မြန်မာနိုင်ငံ လွတ်လပ်ရေး မရခင်ကနေ ကနေ့ခေတ်အထိမီတယ်။ သူ့စာတွေဟာ သမိုင်းသိသူတယောက်ကနေရေးခဲ့တာဖြစ်တယ်။\nကျွန်တော်ကတော့ လေးစားပြီး၊ တန်ဖိုးထားတယ်။ ဆရာဝန်တယောက်ဖြစ်လို့လည်း ဂုဏ်ယူတယ်။ သူလည်း အပြင်ကလူ။\nကြည်အေးက နောက်လူတွေအတွက် ကဗျာတွေ စာတွေကို ထားပေးခဲ့တယ်တဲ့။\nစိတ်တည်ကြည်လို့ သတင်းမွှေး။ (ကြည်အေး)\nမြန်မာပြည်မှာ ကြည်အေးတွေ မွေးပါစေ။ သမီးလိမ်မာတွေမွှေးပါစေ။\nKarl Marx, writingaletter to his daughter Lura Marx, on March 20, 1866, said: Most of my time I'm walking and breathing fresh air. I read nothing and write less. I go to bed at 9:00 p.m. Generally, I subside into the state of non-existence that Buddhism considers to be the height of human delicacy. (BUDDHISM & MODERN WORLD P. 35)\n၁၈၆၆ ခု၊ မတ်လ ၂၀ ရက်နေ့ရက်စွဲဖြင့် Karl Marx သူ့ သမီး Laura Marx ထံသို့ စာရေးလိုက်တာက ငါ့အချိန် အတော်များများမှာ လမ်းလျှောက်တယ်၊ လေကောင်းလေသန့် ရှူတယ်၊ စာဖတ်စာရေး မလုပ်တော့ဘူး၊ ည ၉ နာရီမှာ အိပ်ယာဝင်တယ်။ သာမန်အားဖြင့်တော့ လူ့ဘဝအတွက် အမွန်မြတ်ဆုံး ရသာမွန်ဖြစ်တဲ့ ဗုဒ္ဓဝါဒရဲ့ သင်္ခါရဓမ္မ၏ အနိစ္စလက္ခဏာဆိုတာကို တွေးကြံစဉ်းစားရင်း ငါ အိပ်ပျော်သွားခဲ့တယ်။ (Ven Muni)\nကာလ်မတ်စ်ဟာ ဂျာမန်လူမျိုး ဖီလောဆော်ဖါတဦးဖြစ်တယ်။ ၅-၅-၁၈၁၈ နေ့မှာမွေးဖွားပြီး ၁၄-၃-၁၈၈၃ နေ့မှာ ကွယ်လွန်လို့ သီပေါမင်းပါတော်မမူခင် ၂ နှစ်ကဖြစ်တယ်။ သူ့ကို ကွန်မြူနစ် အိုင်ဒီယော်လောဂျီနဲ့ တွဲသိကြတာများပေမဲ့ Revolutionary socialist ဆိုရှယ်လစ်တော်လှန်ရေးသမားလို့ မှတ်တမ်းတင်ထားပါတယ်။ ကြီးတော့ လန်ဒန်မှာ နေထိုင်တယ်။ ဂျာမန် အတွေးအခေါ်ပညာရှင် Friedrich Engels (ဖရက်ဒရစ် အိန်ဂျယ်လ်စ်) နဲ့တွဲပြီး စာအုပ်တွေ ရေးသားထုတ်ဝေတယ်။ ၁၈၄၈ မှာ The Communist Manifesto ကွန်မြူနစ် မင်နီဖက်စတိုကိုထုတ်တယ်။ Capital, Volume I ခေါ် အရင်းကျမ်းကို ၁၈၆၇ မှာထုတ်တယ်။\nကားလ်မတ်စ်နဲ့ ဗုဒ္ဓဘာသာဆက်စပ်မှုကို လေ့လာသူအမျိုးမျိုးကရေးကြတာတွေမနည်းလှပါ။ ကျွန်တော်လေ့လာမှု နည်းလွန်းလို့ မှတ်ချက်မပေးလိုပါ။\n- When Karl Marx Practised Buddhism http://culturematters.org.uk/index.php/culture/religion/item/2423-when-karl-marx-practised-buddhism\n- Karl Marx & Buddhism http://wenshuchan-online.weebly.com/karl-marx--buddhism.html\n- Buddhism in the Modern World https://global.oup.com/ushe/product/buddhism-in-the-modern-world-9780195146981?cc=us&lang=en&\n၁။ မင်္ဂလာပါ ဆရာရှင့်။ သမီးက pharmacist တယောက်ပါရှင့်။ တချို့ ယောက်ျားလျာတွေက online shopping ပုံစံနဲ့ testosterone ထိုးဆေးတွေ စားဆေးတွေကို ရောင်းပါတယ်။့ ဘေးထွက်ဆိုးကျိုးမရှိကြောင်း ပြောကြ ရေးကြပါတယ်။ အချို့ယောက်ျားလျာလေးတွေဆိုတာလည်း အသက်၂၀ပင်မပြည့်သော်ငြား ရဲတင်းကြပါတယ်ရှင့်။ ယောက်ျားဆန်ချင်လွန်းတာကြောင့် ဈေးကြီးပေးဝယ်ယူသုံးစွဲကြပါတယ်။ ထိုးဆေး ကိုယ်တိုင်ထိုးကြပါတယ်။ သူတို့ သုံးတဲ့ဆေးတွေကို ဆေးဝါး မှတ်ပုံတင်ထားခြင်းရှိမရှိတော့ သမီးမသိပါဘူးရှင့်။ testosterone အကြောင်းကို ပြည့်ပြည့်စုံစုံလေး သူတို့လေးတွေကို အသိပညာပေးချင်လို့ပါရှင်။\n၂။ အသက် ၁၇ နှစ်ရှိပါပြီ။ အမျိုးသားဟော်မုန်းဆေး သောက်ချင်လို့ပါ။ ညွှန်ပေးပါလားဒေါက်တာ။ လည်စေ့လည်း မထွက်ဘူးဆရာ။ ကန်တော့ အမွေးပေါက်နှုန်းကလည်း နှေးတယ်။ body structure ကလည်း မိန်းကလေးနဲ့ ဆင်နေတယ်။ အဲတာကြောင့် သောက်ချင်တာပါဆရာ။\n၃။ ကျွန်တော် အသက် ၂၇ နှစ်ပါ။ လူပျိုပါ။ ကျွန်တော့်ဒူးက သိပ်အားမရှိဘူး။့့ လည်းသူများနဲ့ ယှဉ်ရင် နည်းနည်းသေးတယ်လို့ ခံစားရတယ်။ သူငယ်ချင်းကအကြံပေးလို့ တက်စထိုရိုး ကျားဟော်မုန်းအားဆေး 10mm ဆေးဗူး အလုံး ၃ဝ ပါတဗူးဝယ်ပြီး တနေ့နှစ်လုံးသောက်တာ ၃ ရက်လောက်ရှိပါပြီ။ အန္တရာယ်ရှိနိုင်လားဆရာ။ side effect ဘာရှိလည်းသိချင်ပါတယ်။ အဲတာဘာဖြစ်လို့လည်း သိချင်ပါတယ်ဆရာ။\n၄။ ကျွန်တော် အခုအသက်၂၆ နှစ်ရှိပါပြီ။ ဒါပေမယ့် လူပျိုမဖြစ်သေးပါဘူး။ ချိုင်းမွေး၊ မုတ်ဆိတ်မွေး၊ နှုတ်ခမ်းမွေးလည်း မပေါက်ပါဘူး။ ဆီးစပ်မွေးတောင် နည်းနည်းလေးဘဲ ရှိပါတယ်။ ဝက်ခြံလည်း တခါတလေမှ ရှားရှားပါးပါး ထွက်ပါတယ်။ အသံလဲ မပြောင်းသေးပါဘူး။ ကျွန်တော့်ရဲ့ လိင်တံနဲ့ ဝှေးစေ့က အလွန်သေးပါတယ်။ သုက်လဲ လုံးဝမထွက်ခဲ့ပါ။ လွန်ခဲ့တဲ့ ၆ လလောက်က ဆေးစစ်ရပါတယ်။ ဆရာဝန်က Testosterone နည်းနေတယ် ထင်ကြောင်းနဲ့ ဆေးစစ်ခိုင်းပါတယ်။ ဆေးစစ်တဲ့အခါ Testosterone ပမာဏဟာ တော်တော်နည်းနေတာကို တွေ့ရပါတယ်။ တခြားသွေးစစ်တာတွေ လုပ်ပါတယ်။ ဦးနှောက်ကို CT Scan ကောင်းတယ်လို့ ပြောပါတယ်။ Testosterone ထိုးဆေးပေးပါတယ်။ တလကို တကြိမ်နဲ့ ခြောက်လ ထိုးခိုင်းပါတယ်။ ဆေးထိုးတာလေးလရှိပါပြီ။ တသက်လုံး Testosterone ဆေး သုံးရနိုင်တယ်လို့ ပြောပါတယ်။ စားဆေးနဲ့ကော အဆင်မပြေနိုင်ဘူးလား။ အိမ်ထောင်ပြုလို့ ရ-မရနဲ့ ကလေး ရနိုင် မရနိုင်လည်း သိချင်ပါတယ်။ နောက်ပြီး ဘာဆက်လုပ်သင့်တယ်ဆိုတာလည်း အကြံဥာဏ်ပေးပါခင်ဗျာ။\n၅။ ကျွန်မမောင်လေး အသက်၂၅ ပါ။ ၁၈ နှစ်လောက်က ဝှေးစေ့ တလုံးထုတ်ထားပါတယ်။ အခြားသောတဘက်မှလည်း သေးသွားပါသည်။ ကြာရင်အခြောက်စိတ်ပေါက်သွားမှာစိုးပါသည်။ စိတ်ဓါတ်တော့ ကျားစိတ်ရှိပါသည်။ ဟော်မုန်းကြောင့် ပြောင်းနိုင်ပါသလား။ လမ်းညွန်ပေးစေလိုပါသည်။\n၆။ ကျွန်တော်အသက်က ၂၄ နှစ်ပါ သူများတွေလို အရွယ်ရောက်ချိန်တွေမှာရော အခုရောပါ အမွှေးအမျှင် နည်းပါတယ်။ ဂျိုင်းမွေးဆို မပေါက်သလောက်ပါပဲ။ နောက်ပြီးတော့ ညာဘက်လက်သန်းက ညာဘက်လက် သူကြွယ်ပထမအဆစ်ကို မမှီပါဘူး။ အဲလိုဆိုရင် ကလေးမရနိုင်ဘူးလို့ပြောပါတယ်။ ဟုတ်ပါသလားဆရာ။ အခုကျွန်တော် ကလေးမရသေးပါဘူး။ ကျွန်တော်ဘက်က ချို့ ယွင်းနေတာများလား သိချင်ပါတယ်ခင်ဗျာ။ အဲလိုဖြစ်လို့ ကလေးမရနုိုင်ဘူးဆိုရင် ကလေး ရနိုင်အောင် ဘယ်လိုတွေလုပ်ရပါမလဲခင်ဗျာ။\nဟော်မုန်းအမျိုးပေါင်း (၁၇) မျိုးရှိတယ်။ (တက်စတိုစတီရုံး) ကို ကျားလိင်ဟော်မုန်းလို့ ခေါ်တယ်။ ဒါပေမဲ့ အကုန်မှန်တာတော့ မဟုတ်ပါ။ မိန်းကလေးတွေ အမျိုးသမီးတွေမှာလဲ ငယ်ငယ်ကြီးကြီးရှိနေတာဘဲ။ သူ့တန်ခိုးက လိင်နဲ့ဆိုင်တဲ့အင်္ဂါတွေကို ပုံမှန်ဖြစ်နေစေတယ်။ (စတီရွိုက်ဟော်မုန်း) ဖြစ်တယ်။ ယောက်ျားတွေမှာ ကျားအစေ့ကနေ၊ မိန်းမတွေမှာ မျိုးဥအိမ်ကနေ ထုတ်ပေးနေတယ်။ နည်းနည်းပါပါး (အဒရီနယ်လ်-ဂလင်း) ကနေလဲ ထုတ်သေးတယ်။\nသူ့အလုပ်က ၂ မျိုး ရှိတယ်။\n၁။ Androgenic properties (အင်ဒရိုဂျင်းနစ်) သတ္တိလို့ ခေါ်တာတွေကတော့ ပင်မ (လိင်အင်္ဂါတွေ) နဲ့ ဒုတိယ-လိင်အင်္ဂါတွေ ဖွံ့ထွားစေတယ်။ အသံသြလာမယ်၊ အမွေးပေါက်တာ ထူးခြားလာမယ်။\n၂။ Anabolic properties (အင်နာဘောလစ်) သတ္တိလို့ ခေါ်တာတွေကတော့ ကြွက်သားတွေ ထွားလာစေမယ်။\nဒုတိယ-လိင်အင်္ဂါတွေဆိုတာ ယောက်ျားလေးတွေမှာ ချိုင်းမွေး၊ ရင်ပတ်မွေး၊ ဗိုက်မွေး၊ ဆီးစပ်မွေးပေါက်၊ မျက်နှာမွေး (မုတ်ဆိတ်၊ ပသိုင်းမွေး) ပေါက်၊ နဖူးပြောင်၊ ပေါင်ရှေ့ကြွက်သားများလာ၊ Adam's apple လည်စေ့ထွက်၊ အသံသြ၊ အရပ်ရှည်၊ အရိုးတွေ ရှည်-မာ၊ ပခုံးကျယ်၊ မျက်နှာ အဆီပြန်၊ ဝက်ခြံပေါက်၊ ကိုယ်နံ့ထွက်၊ အရေပြားကြမ်းလာ၊ အဆီနည်းလာ။ မိန်းကလေးတွေမှာ ရင်သားထွားလာ၊ နို့သီးကိုဆွရင် သန်မာနိုင်လာ၊ ဆီးစပ်မွေး-ကိုယ်မွေးနုပေါက်၊ ပေါင်နောက်ပိုင်း ကြွက်သားတွေ ပိုသန်လာ၊ တင်ကားလာ၊ ချွေး-အဆီထွက်လာ၊ ကိုယ်နဲ့ရလာ၊ ဝက်ခြံပေါက်၊ လက်တံပိုရှည်လာ၊ တင်ပါး-ပေါင်တွေမှာ အဆီပိုစုလာ။\nတယောက်တည်းမှာလည်း တချိန်နဲ့တချိန် မတူဘူး။ ရာသီဥတု၊ လေ့ကျင့်ခန်း၊ အစားအသောက် လိုက်ပြီး အနည်း-အများ ပြောင်းနေတယ်။ သွေးစစ်ရင် မနက်ခင်း စစ်တာကောင်းတယ်။ Steroid ယောက်ျားမှာ ပုံမှန် 270-1070 ng/dl ရှိရတယ်။ (ယူနစ်) တွေက ဓါတ်ခွဲခမ်းတခုနဲ့တခု မတူကြဘူး။ အမျိုးသမီးတွေရဲ့ ပုံမှန်ဆိုတာကို ငြင်းနေကြဆဲ ဖြစ်တယ်။ အသက်ကြီးလေး နည်းလေလဲ ဖြစ်တယ်။ ၄ဝ ကျော်ရင် ၁ နှစ်မှာ ဝ့၃% နည်းနည်း လာတယ်။ အသက် ၆ဝ အောက် ယောက်ျား ၂ဝဝ မှာ ၁ ယောက် ဒီဟော်မုန်း နည်းနေတယ်။ အရက်စွဲနေသူ၊ နာတာရှည် ရောဂါတခုခု ခံစားနေရသူ၊ Hemochromatosis သွေးထဲမှာ သံဓါတ်များလွန်းနေသူ၊ Sarcoidosis ကျားအစေ့ရောဂါ ရနေသူ၊ AIDS ရောဂါရှိနေသူ၊ စိတ်ဖိအား များလွန်းနေသူတွေမှာ သူများထက် နည်းနေမယ်။\nဘယ်လိုလူမျိုးတွေမှာ လာဖြစ်သလဲ။ ဟော်မုန်းထွက်ရာနေရာမှာ ကင်ဆာဆေး၊ ဓါတ်ကင်ရရင်၊ (ခရိုမိုဇုမ်း) ပုံမှန် မဟုတ်ရင်၊ ဦးနှောက်ထိခိုက်မိရင်၊ ရောဂါရရင်၊ ကိုယ်ခန္ဓာကြီးထွားအောင် (စတီရွိုက်) ဆေးတွေ တလွဲသုံးရင်၊ ပသိရောင်နဲ့တွဲတဲ့ ကျားအကျောရောင်ရောဂါဖြစ်ရင်၊ အမျိုးသမီးမှာ မျိုးဥအိမ် အလုပ်မလုပ်တော့ရင်၊ ခွဲစိတ်ထုတ်လိုက်ရရင်၊ ကျားအစေ့က သူနေရာ ကပ်ပဲ့အိတ်မှာ ရှိမနေ-ကျမနေရင်၊ ကပ်ပဲ့အိတ် ထိခိုက်မိရင်၊ ဇရာထောင်းလာရင်၊ အဝလွန်ရင်။\nကိုယ်ဝန်ဆောင်ချိန်ကတည်းက ဒီဟော်မုန်း နည်းရင် ကလေးဟာ လိင်အင်္ဂါ ဖွံ့ထွားမှု နည်းပြီး မွေးလာနိုင်တယ်။ ယောက်ျားလေးဆိုရင် လိင်တံ၊ ကပ်ပဲ့အိတ် သေးငယ်နေမယ်။ မိန်းကလေးလဲ မအင်္ဂါ ပုံပန်းမတူဖြစ်နေမယ်။ ကျားလိုလို မလိုလိုနေမယ်။ သိဘို့ကောင်းတာ တခုက ကျားရယ် မရယ်ဆိုတာ အပြင်ပန်းအမြင်အရ သတ်မှတ်တာ မဟုတ်ဘူး။ Chromosomes ကြည့်ခေါ်ရတာ ဖြစ်တယ်။ အရွယ်ရောက်ချိန်မှာ ဒီဟော်မုန်း နည်းနေရင် လိင်ပိုင်းရင့်သန်မှုတွေ နည်းနေမယ်။ ကြွက်သားထုထည် သေးနေမယ်၊ အသံသြမလာဘူး၊ ကိုယ်မွေးပေါက်တာ ကြမ်း-ထူမလာဘူး၊ ယောက်ျားလေဖြစ်ပေမဲ့ နို့ကြီးနေမယ်၊ လိင်တံနဲ့ ဝှေးစေ့သေးငယ်နေမယ်။ အရွယ်ရလာမှ ဖြစ်တာဆိုရင် လိင်စိတ်နည်းနေမယ်၊ လိင်ဆက်ဆံတာ ခက်နေမယ်၊ ပန်းညှိုးတာ၊ ကလေးမရနိုင်တာ၊ ဆံပင်ကျွတ်မယ်၊ ကြွက်သားလှီမယ်၊ အရိုးအားနည်းမယ်။ မိန်းကလေးမှာဖြစ်ရင် မျက်နှာနီရဲနေမယ်၊ စိတ်တိုမယ်၊ လိင်စိတ် နည်းနေမယ်၊ အိပ်ရေး ပျက်မယ်၊ ကြွက်သားတွေ လှီနေမယ်၊ အရိုးအားနည်းမယ်၊ ဆံပင်ကျွတ်မယ်။\n(တက်စတိုစတီရုံး) နည်းနေသူတွေမှာ ယာက်ျား ပန်းညှိုး-ပန်းသေဖြစ်မယ်၊ (ကိုလက်စထော) များမယ်၊ အဝလွန်မယ်၊ စိတ်ဓါတ်ကျမယ်၊ စိုးရိမ်စိတ်ကဲနေမယ်၊ စိတ်မူပြောင်းမယ်၊ အာရုံစိုက်ရတာ ခက်မယ်၊ မှတ်ဥာဏ်လျှော့မယ်၊ လိင်စိတ်နည်းမယ်၊ အရိုးအားနည်းနေမယ်။\nအမျိုးသမီးတွေကို ဆေးကုရင် Esterified estrogens and methyltestosterone ပေးတယ်။ ယောက်ျားတွေမှာ ဖြစ်ရင် Testosterone Replacement Therapy (TRT) ထိုးဆေးကို ၂ ပတ် ၁ ကြိမ် ထိုးဆေး၊ ဒါမှမဟုတ် Patch ဆေးကပ်ခွါ၊ Gel (ဂျဲလ်)၊ Putty ငုံဆေးတွေ ရှိသေးတယ်။\nအများဆုံးသုံးတဲ့ ထိုးဆေးက Testosterone enanthate (TE) ဖြစ်တယ်။ 100-200 mg IM ကို ၂ ပတ် ၁ ကြိမ် ထိုးတယ်။ ထိုးဆေးကို သုံးနေတာကြာပြီ၊ ဈေးလဲချိုတယ်။ Testosterone cypionate (TC) ဆေးကိုလဲ သုံးနိုင်တယ်။ Implantable Testosterone အရေပြားအောက်မှာ ထားလို့ရတဲ့ဆေးကို ၁၉၄၀ ကတည်းက သုံးနေတယ်။ ဆေးတလုံးမှာ 75 mg of crystalline testosterone ပါတယ်။ ၃-၆ လ ခံတယ်။ တခါထည့်ထားရင် ၂-၆ လုံး ထည့်ထားရတယ်။ Transbuccal System သွားဖုံးကနေ စုပ်ယူနိုင်တဲ့ဆေးကို ရှေ့သွားအထက်မှာထားရတယ်။ 30 mg testosterone ပါတယ်။ တနေ့မှာ ၁-၂ ခါ သုံးရတယ်။ Transdermal TRT ဆိုတာက Patch ကပ်ခွါ နဲ့ Gel ဂျဲလ် အမျိုးအစားဖြစ်တယ်။ နေ့တိုင်းသုံးနေရမယ်။ Patch ကို ကပ်ပဲ့အိတ်မှာ ကပ်တာနဲ့ တခြားနေရာမှာ ကပ်ရတာ မတူဘူး။ TRT Gel ဈေးကြီးတယ်။ Testosterone စားဆေး၊ 17--methyltestosterone and fluoxymesterone ပါတယ်။ အသည်းအတွက် သတိထားစရာတွေ ရှိတယ်။ Novel Testosterone Therapy ဆိုတာ ၃ လမှ တခါ ထိုးစရာလိုတာကို အသစ်နည်း ဖြစ်တယ်။ ဥရောပမှာ သုံးနိုင်ပြီဖြစ်ပေမဲ့ အမေရိကားမှာ စမ်းသပ်မှု အဆင့် ၃ အထိရောက်သေးတယ်။ 1000 mg ကို 10-14 ပတ်တခါသာ ထိုးဘို့လိုတယ်။\nဘေးထွက်ဆိုးကျိုးတွေ = ပျို့-အန်၊ ဝက်ခြံပေါက်၊ ခေါင်းကိုက်၊ အစားစားချင်စိတ်များ၊ စိတ်မူပြောင်း၊ အသည်းထိခိုက်၊ ခြေထောက်ရောင်။ လိင်တံမာတင်းနေတာ ပြန်မလျှော့၊ နှလုံးရောဂါရှိနေသူ၊ (ကိုလက်စထော) များနေသူ၊ ဆီးကျိတ်ကင်ဆာ ဖြစ်နေသူတွေကို မပေးသင့်ပါ။ ဆေးများသွားရင် စိတ်ကြမ်းဝင်တတ်တယ်။ စိတ်မူပြောင်းတတ်တယ်။\nHigh blood pressure သွေးဖိအားများနေတာကို Hypertension သွေးတိုးရောဂါလို့ခေါ်တယ်။ နှလုံးကနေ တကိုယ်လုံးကို စီးလျှောက်နေတဲ့သွေးတွေက သွေးကြောနံရံပေါ်ကို ဘယ်လောက်ဖိအားနဲ့ သက်ရောက်နေသလဲကို တိတိကျကျ တိုင်းတာတဲ့ ကိန်းဂဏန်းဖြစ်တယ်။ ဒီဖိအားများနေတာက စဉ်တိုက်ဆက်တိုက်လို ဖြစ်နေတာမို့ ကြာလာတာနဲ့ သွေးကြောတွေတွေကို ပျက်စီးစေရုံသာမကဘဲ နှလုံးမှာပါရောဂါရလာစေနိုင်တယ်။ သွေးဖိအားကို ထိန်းမထားနိုင်ရင် တချိန်မှာ နှလုံးရောဂါ၊ ဦးနှောက်-သွေးကြောရောဂါနဲ့ ကျောက်ကပ်ရောဂါ တမျိုးမျိုးရလာစေနိုင်တယ်။\nများသောအားဖြင့် ဘာမှမခံစားရသလိုနေပြီး ရုတ်တရက် အသက်ကို ရန်ရှာနိုင်တဲ့ အပြင်းအထန်ရောဂါရတတ်လို့ တိတ်တဆိတ် လူသတ်သမားလို့ တင်စားလေ့ရှိတယ်။ အဲလိုလူမျိုး ၅ ယောက်မှာ ၁ ယောက်ရှိတယ်။ အပြင်မှာ ဘာမှမဖြစ်သလိုနေပေမဲ့ ကိုယ်တွင်းထဲမှာတော့ နှလုံး၊ အဆုပ်၊ ဦးနှောက်နဲ့ ကျောက်ကပ်တွေကို ထိခိုက်နေတယ်။\n• ဘာလို့ သွေးတိုးရတာလဲ\nဝေဒနာသည်အများစုမှာ ဘာလို့ သွေးတိုးလာဖြစ်သလဲ ဆရာဝန်တွေက အကြောင်းရှာမရကြဘူး။ လူကြီးတယောက်ရဲ့ ပုံမှန်သွေးဖိအားဟာ 120/80 ထက်မများရဘူး။ အထက်ဂဏန်းလို့ခေါ်တာက နှလုံးကနေ ညှစ်နေချိန်မှာ ရှိတာဖြစ်တယ်။ အောက်ဂဏန်းဆိုတာက နှလုံးက တခါနဲ့တခါကြား နားနေချိန်မှာရှိတာ ဖြစ်တယ်။ အကြောင်းရှာရတာတွေထဲမှာ ကျောက်ကပ်နဲ့ သူ့အထက်နားကအင်္ဂါမှာ ရောဂါတွေပါတယ်။\nလူဦးရေရဲ့ ၄ ပုံ ၁ ပုံမှာ သတိပေးချက်အဆင့် ရှိနေတယ်လို့ပြောရင် ခြောက်ပြောတာမဟုတ်ပါ။ အထက်ဂဏန်း 120 နဲ့ 139 ကြား၊ အောက်ဂဏန်း 80 နဲ့ 89 ကြား ရှိနေသူတွေပါတယ်။ ဒီလိုလူတွေက သာမန် သွေးဖိအား ရှိနေသူတွေထက် နှလုံးရောဂါရလမ်း ၂ ဆ ပိုတယ်။ ဆရာဝန်ဆီလာရင် လူနေမှုပုံစံ ပြောင်းပါလို့ အကြံပေးပါတယ်။\nသွေးဖိအား 140/90 နဲ့အထက်ရှိနေပမဲ့ လက္ခဏာတွေ မခံစားရတာ ရှိနိုင်တယ်။ 180/110 ဆိုရင်တော့ စိုးရိမ်အမှတ် ရောက်နေပြီ။ ခဏလေး ကိုယ်ရောစိတ်ပါ နားလိုက်ပါ။ သွေးဖိအားပြန်တိုင်းပါ။ ဒိထက်မကျရင် အရေးပေါ်ဌာန အမြန် ကြွပါ။ ဦးနှောက်ထိခိုက်တာ၊ နှလုံးရောဂါ၊ ကျောက်ကပ်ရောဂါနဲ့ သတိလစ်တာတွေ ဖြစ်လာနိုင်စရာရှိနေပြီ။ ခေါင်းတအားကိုက်မယ်၊ စိုးရိမ်စိတ်ကဲနေမယ်၊ နှာခေါင်းသွေးယိုမယ်၊ အသက်ရှူမဝဖြစ်မယ်။\n• ဘယ်လိုလူတွေမှာ လာဖြစ်သလဲ\nအသက် ၄၅ နှစ်အထိ ယောက်ျားတွေက မိန်းမတွေထက် ပိုဖြစ်နိုင်တယ်။ ဒိထက်ကြီးရင် အတူတူဖြစ်ကြတယ်။ မိန်းမတွေက အသက် ၆၅ နှစ်ကျော်လာရင် ပိုဖြစ်တယ်။ မိသားစုထဲမှာ တယောက်ဖြစ်ရင် နောက်လူလဲ ဖြစ်တတ်တယ်။ အားလုံးတော့ မဟုတ်ပါ။ ဆီးချိုရှိနေသူထဲက ၆ဝ% မှာ သွေးတိုးလဲတွဲရှိနေတယ်။\n• ဆားနဲ့ သွေးတိုး အမျိုးတော်တယ်\nလူတွေ၊ တိရစ္ဆာန်တွေ ဆားမရှိရင် အသက်မရှင်နိုင်ဘူး။ ဒါပေမဲ့ သွေးတိုးနဲ့မတည့်ပါ။ ဆားထဲမှာ အများဆုံး ပါနေတာက (ဆိုဒီယမ်) ဖြစ်တယ်။ ဒီဓါတ်ကနေ သွေးဖိအားတက်စေတာသေချာတယ်။ (ဆဲလ်) တွေထဲ ရေပိုအောင်းစေလို့ ကိုယ်ရောင်မယ်။ လူတယောက် တနေ့မှာ (ဆိုဒီယမ်) 1,500 milligrams ထက် များအစားဘို့ဖြစ်တယ်။ သိတဲ့အတိုင်း သူတို့က အာရှသားတွေထက် လူကောင်ကြီးသေးတော့ ကျွန်တော်တို့က ပိုနည်းသင့်သေးတယ်။ အလွယ်ဝယ်စားလို့ရတာတွေ၊ ပြုပြင်စီမံထားတဲ့ အစာတွေကနေ လိုအပ်ချက်ထဲက ၇၅% ရနေတာ သတိထားပါ။\n• သွေးတိုးများတာနဲ့ စိတ်ဖိအား\nစိတ်ဖိအားများရင် သွေးတိုးများတယ်။ ဘာလို့လဲတော့ အဆက်အစပ်မပြနိုင်သေးဘူး။ ဒါပေမဲ့ စိတ်ဖိစီးမှုများသူတွေဟာ နှလုံးရောဂါရလမ်းလဲ များတယ်။ ဒီလိုလူတွေက အစားကောင်းကောင်းမစား၊ အရက်သောက်၊ ဆေးလိပ်သောက်တာတွေလဲ လုပ်ကြတော့ ဆက်စပ်နေတယ်။\n• သွေးချိန်နဲ့ ကိုယ်အလေးချိန်\nဝတဲ့သူတွေဟာ သူတို့နှလုံးအပေါ်ဖိအား များနေစေလို့ သွေးတိုးဖြစ်ဘို့ များတယ်။ ဒါကြောင့် အစားအသောက်မှာ ဆား လျှော့စားဘို့နဲ့အတူ ကိုယ်အလေးချိန်ချဘို့၊ (ကလိုရီ) ချဘို့ လိုအပ်တယ်။ အဆီလဲလျှော့၊ သကြားလဲ နည်းစေရတယ်။ အသီးအနှံတွေ၊ အသီးအရွက်တွေကို ပိုစားသင့်တယ်။ အဆီလွတ်အသားနဲ့ (ဖိုင်ဘာ) များအစားတွေကို အစားခိုင်းတယ်။ အလေးချိန် ၁ဝ ပေါင်ကျတာနဲ့ အန္တရာယ်ကိုနည်းစေတယ်။\n• သွေးတိုးနဲ့ အရက်\nအရက်များရင် သွေးတိုးများစေတယ်။ အမေရိကန်နှလုံးအသင်းရဲ့ လမ်းညွှန်ချက်မှာ အရက်ကို လူတိုင်းလိုလို သောက်နေတဲ့နိုင်ငံမို့ အမျိုးသားတိုင်း ၂ ခါသောက်၊ နဲ့ အမျိုးသမီးတိုင်း ၁ ခါသောက်ထက် မပိုဘို့ပါနေတယ်။ ၁ ခါ သောက်ဆိုတာ ဘီယာ ၁၂ အောင်စ၊ ဝိုင် ၄ အောင်စ၊ အရက် (80-Proof) ၁ အောင်စခွဲနဲ့ အရက် (100-Proof) ၁ အောင်စကို ပြောတာဖြစ်တယ်။\n• သွေးတိုးနဲ့ (ကေဖင်း)\n(ကေဖင်း) ပါတဲ့ ကော်ဖီ စတာတွေ သောက်ရင် လူက တမျိုးတမည်ဖြစ်သလို သွေးတိုးကိုလဲ တက်စေတယ်။ ယာယီ သဘောတော့ ဖြစ်တယ်။ တနေ့ ၁ ခွက်၊ ၂ ခွက် သတ်မှတ်တယ်။\n• သွေးတိုးနဲ့ ကိုယ်ဝန်\nကိုယ်ဝန်ဆောင်လို့ သွေးတိုးတယ်ဆိုတာ ဖြစ်တတ်တယ်။ ကိုယ်ဝန် နောက်ပိုင်းမှာ အဖြစ်များတယ်။ ဆေးကုသမှု မလုပ်ရင် ဆိုးဝါးတာတွေ ဆက်ဖြစ်လာနိုင်တယ်။ ဥပမာ PET ကိုယ်ဝန်ဆောင်သွေးဆိပ်တက်ခြင်းမဖြစ်မီအဆင့်) ကနေ မိခင်ရော ကလေးပါ ဆိုးဝါးတာတွေဖြစ်လောစေနိုင်တယ်။ ဒီလိုဖြစ်သူတွေ ကလေးမွေးပြီး ပြန်ကောင်းပါတယ်။\n• သွေးတိုးနဲ့ ဆေးဝါးတွေ\nအအေးမိဆေးတွေထဲမှာ Decongestants အမျိုးအစားဆေးတွေ ပါနေတယ်။ ဒီဆေးက သွေးတက်စေနိုင်တယ်။ တခြားဆေးတွေကတော့ အကိုက်အခဲပျောက်ဆေးတွေ၊ (စတီရွိုက်) ဆေး၊ ပိန်ဆေး၊ ကိုယ်ဝန်တားဆေးနဲ့ စိတ်ကျဆေးတွေ ဖြစ်တယ်။\nအလုပ်လုပ်တဲ့နေရာ၊ ရုံးတွေမှာ သွေးချိန်တိုင်းရင် အိမ်မှာနေရင်း တိုင်းတာထက် တက်နေတတ်တယ်။ လူနာတွေလဲ ဆေးခန်းလာဘူးကာစ၊ ဆေးခန်းသစ်လာစ၊ ဆရာဝန်-ဆရာမအသစ်နဲ့ ဆေးစစ်ကာစ အချိန်တွေမှာ သွေးချိန် နည်းနည်း ပိုတက်နေတတ်တယ်။ ဒါကြောင့် အိမ်မှာ အေးအေးဆေးဆေး တိုင်းတာတာက ပိုသေချာတဲ့ဂဏန်းကို ရစေနိုင်တယ်။ ဒါပေမဲ့ လူတိုင်းက အိမ်မှာချည်း အမြဲနေကြတာ မဟုတ်ပါ။ အပြင်နေရလို့ သွေးချိန်တက်တာလဲ သူ့သွေးချိန်ဘဲဖြစ်တယ်။\n• သွေးတိုးနဲ့ ကလေး\nသွေးတိုးဟာ လူကြီးရောဂါ မှန်တယ်။ ကလေးတွေလဲ မဖြစ်ဘူး မပြောနိုင်ပါ။ ကလေး ဝနေမယ်၊ မိဘတွေမှာ သွေးတိုး ရှိနေမယ်ဆိုရင် ကလေးလည်း သွေးတက်နေနိုင်တယ်။ ကလေးရဲ့ အသက်၊ အရပ်၊ ကျား-မ မတူရင် သွေးချိန်မတူဘူး။\n• သွေးတိုးကို ဘယ်လိုကုသလဲ\nအစားအသောက် ရွေးစားတာကြောင့် သွေတိုးကျစေတယ်။ DASH ဆိုတာ Dietary Approaches to Stop Hypertension ကို အတိုကောက်ရေးတာပါ။ အသီးတွေ၊ ဟင်းသီး-ဟင်းရွက်တွေ၊ ဖြူနေအောင်ချွတ်မထားတဲ့အဆံတွေ၊ အဆီလွတ်နို့၊ ငါး၊ ကြက်သား၊ အစေ့အဆံတွေကိုစားခိုင်းတာဖြစ်တယ်။ အမဲသား-ဆိတ်သား၊ အဆီ၊ အချိုတွေ လျှော့စားစေတယ်။ (ဆိုဒီယမ်) နည်းလေ ကောင်းလေဖြစ်တယ်။\nပုံမှန်လေ့ကျင့်ခန်းလုပ်တာ သွေးတိုးအတွက်လဲ သက်သာစေတယ်။ ၇ ရက်တပါတ်မှာ မပြင်းထန်တဲ့ လေ့ကျင့်ခန်း မိနစ် ၁၅ဝ လုပ်သင့်တယ်။ ဥယျာဉ်လုပ်တာ၊ လမ်းတိုလျှောက်တာ၊ စက်ဘီးစီးတာ၊ (အေရိုးဘစ်) လုပ်တာတွေလဲ ပါတယ်။ ကြွက်သား ဆန့်တန်းတာကိုလဲ တပါတ်မှာ ၂ ခါလုပ်သင့်တယ်။\n• Diuretics ဆီးသွားစေတဲ့ဆေး\nသတိပေးချင်တာက ဆီးဆေးဆိုတာ မတူတဲ့ ၂ မျိုး မရောစေချင်ဘူး။ ဆီးကို အတင်းသွားခိုင်းတဲ့ဆေး နဲ့ ဆီးအောင့်လို့ သောက်ရတာ မတူပါ။ သွေးတိုးမှာ ဆီးကို တမင်တကာ သွားစေအောင် လုပ်ရတယ်။ သွေးကျတာမြန်လို့ ပဌမတန်းစားဆေး အနေနဲ့ သုံးလေ့ရှိတယ်။ ဆီးသွားရင် ကိုယ်ထဲကနေ ရေရော၊ ဆားရောထွက်ကုန်စေတယ်။ သတိထားစရာက တချို့ ဆီးဆေးတွေက ပိုတက်ဆီယမ်နည်းစေနိုင်လို့ ကြွက်သားနာတာ၊ အားယုတ်တာတွေ ဖြစ်စေနိုင်တယ်။ တချို့ဆီးဆေးက ဆီးချိုတက်စေတတ်တယ်။ တချို့မှာ ယောက်ျားလိင်အရေး နည်းစေနိုင်တယ်။\n• Beta-blockers (ဘီတာ-ဘလော့ကာ) ဆေး\nဒီဆေးမျိုးက နှလုံးခုန်တာနှေးစေတယ်။ တခြားနှလုံးရောဂါအတွက်လဲ သုံးတယ်။ ဥပမာ Arrhythmia ရောဂါ။ ဒီဆေးမျိုးက အိပ်မပျော်တာ၊ ခေါင်းမူးတာ၊ အားယုတ်တာ၊ ခြေ-လက်အေးစက်တာနဲ့ ယောက်ျား လိင်အားနည်းတာတွေ ဖြစ်စေနိုင်တယ်။\n• ACE Inhibitors (အေ-ဟီ-အီး အင်န်ဟဘစ်တာ) ဆေး\nသွေးကြောတွေကို ကျုံ့စေ-ကျဉ်းစေတဲ့ ကိုယ်ကနေထွက်တဲ့ Angiotensin II ဓါတ်ကို ဆန့်ကျင်တယ်။ ဒီဆေးမျိုးက ချောင်းခြောက်ဆိုးတာ၊ အရေပြားအနီစက်ထွက်တာ၊ ခေါင်းမူးတာ၊ (ပိုတက်ဆီယမ်) များတာတွေ ဖြစ်စေနိုင်တယ်။ ကိုယ်ဝန်ဆောင်ချိန်မှာ မပေးသင့်ဘူး။\n• ARBs (အေ-အာရ်-ဘီ) ဆေး\nဒီဆေးမျိုးက သွေးကြောတွေကို ကျုံ့စေ-ကျဉ်းစေတဲ့ Angiotensin II ဓါတ်ကို ကိုယ်ကနေထွက်တာကို နည်းစေတယ်။ ဆေးသတ္တိပြဘို့ အချိန်စောင့်ရတယ်။ ခေါင်းမူးတာ၊ ကြွက်သားနာတာ၊ အိပ်မပျော်တာ၊ (ပိုတက်ဆီယမ်) များတာတွေ ဖြစ်စေနိုင်တယ်။ ကိုယ်ဝန်ဆောင်ချိန်မှာ မပေးသင့်ဘူး။\n• Calcium Channel Blockers (ကယ်လ်စီယမ်-ချင်နယ်လ် ဘလော့ကာ) ဆေး ဒီဆေးမျိုးကနေ နှလုံးနဲ့ သွေးကြော (ဆဲလ်) တွေထဲကို (ကယ်လ်စီယမ်) ဓါတ်ဆား ဝင်တာကိုနှေးစေမယ်။ (ကယ်လ်စီယမ်) ဓါတ်က နှလုံးကိုပိုညှစ်စေပြီး သွေးကြောကိုကျယ်စေတယ်။ ခေါင်းမူးတာ၊ ရင်တုန်တာ၊ ခြေထောက်ရောင်တာ၊ ဝမ်းချုပ်တာတွေ ဖြစ်စေနိုင်တယ်။ အစာနဲ့ သောက်ရတယ်။ အရက်၊ စပျစ်ဖျော်ရည်တွေနဲ့ တွဲမသောက်သင့်ဘူး။\nVasodilators, Alpha blockers, Central agonists အမျိုးအစားဆေးတွေကိုလဲ သုံးတယ်။ ခေါင်းမူးတာ၊ ရင်ခုန်-ရင်တုန်တာ၊ ခေါင်းကိုက်တာ၊ ဝမ်းလျှောတာတွေ ဖြစ်စေနိုင်တယ်။\nတရားထိုင်တာ၊ ယောဂလုပ်တာ၊ အသက်ပြင်းပြင်းရှူတာတွေက သွေးတိုးကျဘို့ အထောက်အကူရစေနိုင်တယ်။ တိုင်းရင်းဆေးတချို့က သွေးတိုးကိုပိုတိုးစေတယ်။\n• သွေးတိုးနဲ့ ဘယ်လိုစခန်းသွားမလဲ\nသွေးတိုးကို ပျောက်သွာအောင် ဆရာဝန်တွေ မစွမ်းသေးပါ။ တသက်တာသွေးတိုးကို ထိန်းနေတတ်အောင် လုပ်နေနိုင်ရင် အသက်တမ်းစေ့ နေနိုင်ပါမယ်။ လူဆိုတာ ရသာ ၆ ပါးကို အာရုံထားကြတယ်။ ရှောင်ရမှာက ငန်တာတပါးတည်းပါ။ ကျန် ၅ ပါး အားကိုးရတာ မနည်းပါ။\n• Hypertension (1) သွေးတိုးရောဂါ (၁) http://dts-medicaleducation.blogspot.com/2008/10/high-blood-pressure.html\n• Side Effects of High Blood Pressure Medications http://www.webmd.com/hypertension-high-blood-pressure/guide/side-effects-high-blood-pressure-medications?ecd=wnl_hyp_061313&ctr=wnl-hyp-061313_ld-stry&mb=\nစကားမစပ်နဲ့ စကားမဆက် ဘယ်ဟာအမှန်လည်းဆရာ။\nဆက်ကြော (ဇက်ကြော) တင်းနေသည်။\nဦးခေါင်းပေါ်မှာ ပန်းသီးတလုံးတင်ထားပြီး မြားနဲ့ပစ်စေတဲ့ပုံပြင်တွေ ၄-၅ ခုရှိတယ်။ (ဝီလီယမ် တဲလ်) ပုံပြင်ကတော့ နာမည်အကြီးဆုံးပါ။ မူရင်းက ဂျာမန်ကဖြစ်ပါတယ်။ William Tell's feat ပုံပြင်လို့တွင်တယ်။ (ဝီလီယမ် တဲလ်) ကတော့ ၁၅ ရာစုကတည်းကပါ။ ၁၈ဝ၄ မှာ ပြဇာတ်ဖြစ်လာတယ်။ (တဲလ်) ဟာ သြစတြီးယန်း (ဗော့ခ်) ကို ဦးညွတ်အလေးပြုဘို့ ပျက်ကွက်လို့ သူ့ကို (အဲလ်ဗတ်ခ်ျ ဂက်စလာ) ကနေ ပြစ်ဒဏ်ပေးတယ်။ ပြစ်ဒဏ်ကတော့ (တဲလ်) ရဲ့သားဦးခေါင်းပေါ်မှာ ပန်းသီးတလုံးတင်ထားပြီး မြားနဲ့ ပန်းသီးကိုမှန်အောင်ပစ်ခိုင်းတယ်။ မြားတံကလည်း တချောင်းပဲ သုံးခွင့်ရှိတယ်။ လေးဆိုတာကတော့ ဒူးလေးဖြစ်တယ်။\nအဲဒီနေ့ဟာ ၁၈-၁၁-၁၃ဝ၇ နေ့ဖြစ်တယ်။ ရင်တမမနဲ့စောင့်ကြည့်နေကြတဲ့ လူအုပ်ကြီးရှေ့မှာ (တဲလ်) ဟာ ပန်းသီးကို မှန်အောင်ပစ်နိုင်လိုက်ပါတယ်။\n(တဲလ်) က မြားတံအပိုတချောင်းပါ ယူလာတယ်။ အဲတာကိုမေးတော့ သူ့အကျင့်မို့ပါလို့ လိမ်ညာဖြေမယ်လို့ စဉ်းစားသေးတယ်။ အမှန်ကိုပြောပြရင် ဒုက္ခမပေးပါလို့ အာမခံချက်ရမှ ပြောချလိုက်ပါတယ်။ သူ့မြားချက်က ပန်းသီးကို မထိမှန်ပဲ သူ့သားခေါင်းကိုသာထိမှန်သွားရင် ကျန်တဲ့မြားနဲ့ (အဲလ်ဗတ်ခ်ျ ဂက်စလာ) ကိုအသေပစ်ဖို့ပါတဲ့။\nသူတို့သားအဖအပေါ်မှာ သနားစာနာစိတ်ရှိကြတဲ့ လူအုပ်ကြီးလိုပါပဲ မြန်မာပြည်ထဲက သက်ပြင်းချသံကို အစိုးရသစ် တက်လာတော့ ကြားလိုက်ရတယ်။ တော်သေးတယ်၊ ကျွန်တော်တို့မှာ မြားတချောင်းသာပါတယ်။\nAung Zaw Win စိုစိုပြည်ပြည်နဲ့ စိုစိုပြေပြေ ရှင်းပြပါလားဆရာ ကျေးဇူးတင်ပါတယ်။\nအရင်ထုတ် သတ်ပုံစာအုပ်တွေမှာ စိုပြေရော စိုပြည်ပါ နှစ်မျိုးလုံးရေးထားတယ်။ ခုခေတ်မှာ စိုပြည်လို့ရေးတယ်။\nဆရာ ကျွန်တော်တို့က ၁၉၈၈ မှမွေးတာဆိုတော့ သိပ်မသိဘူးဖြစ်နေတယ်။ လူကြီးတွေကလည်း သိပ်မပြောပြကြဘူးလေ။ ဆရာအခုလိုတင်တော့ ဘာဘဲဖြစ်ဖြစ်ဖတ်ဖြစ်တာပေါ့။ ကိုယ့်ဖာသာကိုယ်ဆိုရင် မဖတ်ဖြစ်လောက်ဘူး။ ကျေးဇူးပါဆရာ။\n၁၉၈၈ နောက်ပိုင်းမှမွေးဖွါးကြသူတွေက လွတ်လပ်ရေးရစခေတ်ကို မမီလိုက်ကြသလို၊ ကျွန်တော်တို့လဲ ဂျပန့်ခေတ်ကို မမီခဲ့ကြပါ။ ဖက်ဆစ်ဂျပန်ခေတ်က ဆိုးဝါးရက်စက်မှုတွေကို လူကြီးသူမတွေဆီကနေ ကြားနာသိရှိခဲ့ရတယ်။ ကိုလိုနီခေတ်က ကြမ်းတမ်းခက်ထန်တာတွေလဲ နည်းနည်းသာ ကြားခဲ့ရတယ်။ အဲတော့ စာတွေဖတ်ကြရတယ်။\nဒါပေမဲ့ တပါတီစနစ်တက်လာတော့ စာတွေကိုပိတ်တယ်။ ပိုဆိုးတာက သူတို့အလိုကျ သမိုင်းတွေကို ပြင်ရေးတယ်။ သူတို့ သိစေချင်တာကိုသာ တဖက်သတ်ပြောတယ်၊ ရေးတယ်။ အမိန့်ပေးပြီး လိုက်နာစေခဲ့တယ်။ ဗိုလ်ချုပ်အောင်ဆန်း ဓါတ်ပုံနေရာမှာ ဗိုလ်ချုပ်နေဝင်းပုံကို ချိတ်လာတယ်။ ၁၉၈၈ နောက်မှာ ဗိုလ်ချုပ်မှူးကြီးပုံကို ပြောင်းချိတ်ခိုင်းတယ်။ မကြာပါဘူး နောက်ဗိုလ်ချုပ်မှူးကြီးတပုံ ရောက်လာတယ်။ သူ့လက်ထက်ကစပြီး တပ်ထဲမှာ သစ္စာဆိုတော့ ဗိုလ်ချုပ်အောင်ဆန်းနှင့်တကွ ကျဆုံးလေပြီးသော့့ ပျောက်ကွယ်သွားတော့တယ်။\nတောင်သူလယ်သမားနေ့ကို ဇန္နဝါရီလ (၁) ရက်ကနေ စစ်အာဏာသိမ်းတဲ့ မတ်လ (၂) ကိုပြောင်းလိုက်တာကို မသိသူတွေများနေပြီ။ ခေတ်လူရွယ်တွေ တပါတီစနစ်နဲ့ စစ်အစိုးရခေတ်တွေရဲ့ ဆိုးဝါး ယုတ်မာမှုတွေကို သိအောင် လုပ်ကြစေချင်တယ်။ စာတွေဖတ်ကြပါ။ ဒါပေမဲ့ ရွေးဖတ်ကြပါ။ ဆန်းစစ်တတ်မှု အသိဉာဏ်နဲ့သာ ယူကြပါ။ အညာခံရတဲ့ခေတ်မျိုး ထပ်မဖြစ်၊ ဆက်မဖြစ်စေချင်တော့ပါ။\nခေတ်လူတွေမှာ ကံဆိုးကံကောင်းရှိတယ်။ စာတွေပြန်ရေးနိုင်လာလို့ ဖတ်ခွင့်ရလာတာကို အသုံးချသင့်ကြတယ်။ ဆိုရှယ်မီဒီယာမှာတော့ ဆန်ခါတင်တတ်ဘို့ လိုတယ်။ နိုင်ငံရေးသမားတွေကနေ လိုချင်တဲ့မှိုင်းတိုက်ဘို့ လုပ်ကြတယ်။ အခံနည်းသူတွေအဖို့ အကောင်းနဲ့အဆိုးကို အခွဲရခက်စေတယ်။\nပေးလိုတဲ့အကြံကတော့ မျက်စိနှစ်ဖက်လုံးနဲ့ ဖတ်ပါ။ လက်နှစ်ဖက်လုံးကို သုံးပါ။ တခုတည်းသောဦးနှောက်ကို သုံးပါ။ တခုတည်းသောနှလုံးသား မာပါစေ၊ ကောင်းပါစေ။


မြစ်ဆုံရေကာတာအကြောင်း အမှားနဲ့အမှန် – – Myitsone Myths and Truths XVIII | Myanmar Gazette News Media Forum Network\nBusiness & Economics » မြစ်ဆုံရေကာတာအကြောင်း အမှားနဲ့အမှန် – – Myitsone Myths and Truths XVIII\t1\nPosted by Kyaemon on Nov 3, 2016 in Business & Economics, Education, Think Different | 1 comment\nBurglish ကစာလုံး “ကျ” တာကိုသီးခံပြီးဘတ်ပါ\nတိုင်းပြည့်နဲ့ပြည်သူတွေက မစ်ဆုံလျှော်ကြေး ကိုထမ်းနေရမလား? ၎င်းအစား မစ်ဆုံမှလျှပ်စစ်စွမ်းအားနဲ့ကြွယ်ဝဖွံ့ဖြိုး ကြီးပွါးမလား?\nအဖြေကရှင်းနေပါတယ်၊ https://www.gopetition.com/petitions/support-myitsone-construction-%E1%80%99%E1%80%85%E1%80%86%E1%80%9B%E1%80%80%E1%80%90%E1%80%86%E1%80%80%E1%80%9C%E1%80%95%E1%80%95.html ကျးဇူးပြု၍ပန်ကြားလွှာကိုထောက်ခံလက်မှတ်ထိုးပေးပါ၊ပြီးတော့အများထိုးနိုင်ဘို့ဝိုင်းဖြန့်ပေးပါ\nTarget:Myitsone Commission in MyanmarRegion:\nဧရာဝတီကိုကာကွယ်ပါ ဆိုပြီးရေကာတာကိုရပ်ခိုင်းတယ်၊ လုပ်လက်စ ကုန်ကျစရိတ် $ သန်း ၁၀၀၀ လျှော်ကြေးကိုတော့\nတာဝန်မဲ့စွာ ထဲ့မတွက်ပါ၊ တိုင်းပြည်ရဲ့မရှီမဲ့ရှိမဲ့ဘဏ္ဋာငွေတွေကို\nမြစ်ကို ကာကွယ်ရလောက်အောင် ရေကာတာ ပုံတွေကြည့်ပါ၊ ICOLD ရေကာတာအသင်းကြီးကိုမေးပါအုန်း၊ရေတွေတွင်တွင်ကြီးစီး\nဆင်းနေပါတယ်၊ ရေကာတာ ဆက်လုပ်ခြင်းဖြင့် $ သန်း ၁၀၀၀ အလျှော်သက်သာမယ်၊ နှစ်စဉ် $ သန်း ၅၀၀ လဲ ရမယ်၊\nဒီနေရာမှာလဲ “Like ကြိုက်” ပုံကို clickနှိပ်ပေးကြပါ


Hidden City: Hidden Object Adventure 1.26.2603 Android အတွက် Aptoide APK အား ဒေါင်းလုပ် ပြုလုပ်ပါ\nဗားရှင်း 1.26.2603 လွန်ခဲ့သော 12 မိနစ်က\nဂိမ်းများ စွန့်စားခန်း Hidden City: Hidden Object Adventure\nHidden City: Hidden Object Adventure ၏ ဖော်ပြချက်\nGoogle Play ရဲ့ပှဲတျောမှမျးမံမှုမြားနှငျ့အတူအားလပျရကျအတှကအြဆငသြငြ့ရယူပါ!\nကမ်ဘာ့ဖလားမှာတော့ # 1 လူကွိုကျအမြားဆုံးက Hidden Object ကိုဂိမျး!\nHidden City: Hidden Object Adventure အတွက် အသုံးပြုသူ အဆင့်သတ်မှတ်ချက်များ\nHidden City: Hidden Object Adventure အပေါ် ပြန်လည်စစ်ဆေးမှုများ\nHidden City: Hidden Object Adventure အပေါ်တွင် ပြန်လည် စစ်ဆေးမှု မရှိပါ။ ပထမဆုံး ပြုလုပ်လိုက်ပါ!\nHidden City: Hidden Object Adventure အား အချက်ပြပါ\nappsupyrum စတိုး011\nHidden City: Hidden Object Adventure နှင့် အလားတူသော အက်ပ်များကို ဒေါင်းလုဒ်ဆွဲပါ\nAPK အကြောင်း Hidden City: Hidden Object Adventure အချက်အလက်\nAPK ဗားရှင်း 1.26.2603\nထုတျလုပျသူ G5 Entertainment\nကိုယျရေးလုံခွုံမှု မူဝါဒ http://www.g5e.com/privacypolicy\nApp Name: Hidden City: Hidden Object Adventure\nRelease date: 2019-01-23 12:14:44\nလကျမှတျ SHA1: A5:9D:40:BB:D1:72:0F:F0:00:5D:49:9D:D3:B7:4E:C0:45:32:4C:97\nထုတျလုပျသူ (CN): Android Distribution: G5 Entertainment AB\nအဖှဲ့အစညျး (O): G5 Entertainment AB\nပွညျနယျ/မွို့တျော (ST): MOS\nHidden City: Hidden Object Adventure APK ကိုဒေါင်းလုဒ်ဆွဲပါ


ပရိသတ်အားနဲ့ နောက်ထပ်ချန်ပီယံဆု ရယူသွားမယ့် အောင်လအန်ဆန်\n20 Feb 2018 . 5:33 PM\nMMA မစ်ဒယ်ဝိတ်တန်း ကမ္ဘာ့ချန်ပီယံ အောင်လအန်ဆန်က ဖေဖော်ဝါရီ ၂၃ ရက်မှာယှဉ်ပြိုင်ထိုးသတ်မယ့်MMA လိုက်ဟဲဗီးဝိတ် ကမ္ဘာ့ချန်ပီယံလုပွဲတွင် အနိုင်ရရှိရေးအတွက် အကောင်းဆုံးယှဉ်ပြိုင်သွားမယ်လို့ ဆိုလိုက်ပြီး မြန်မာပရိသတ်အားနဲ့ နောက်ထပ်ချန်ပီယံဆုရယူမယ်လို့ ဆိုလိုက်ပါတယ်။\nပြိုင်ပွဲအတွက် သတင်းစာရှင်းလင်းပွဲကို ဖေဖော်ဝါရီ ၂၀ ရက်က ရန်ကုန်မြို့ရှိ Rose Garden ဟိုတယ်မှာ ကျင်းပခဲ့ပြီး အောင်လအန်ဆန်နဲ့အတူမာချာဒို (ဘရာဇီးလ်)၊ ဖိုးသော် (မြန်မာ) နဲ့ဆိုဆေး (ကမ္ဘောဒီးယား) တို့ တက်ရောက်ခဲ့ပါတယ်။ယင်းအခမ်းအနားမှာ Quest For Gold ပြိုင်ပွဲကို Telenor ကပံ့ပိုးကူညီမှာဖြစ်တယ်လို့ ကြေညာခဲ့ပါတယ်။\nအောင်လအန်ဆန်က”ပထမရည်မှန်းချက်ဖြစ်တဲ့ မစ်ဒယ်ဝိတ်တန်းမှာ ကမ္ဘာ့ချန်ပီယံဖြစ်ဖို့က ပြည့်ဝခဲ့ပါပြီ။ ဒုတိယရည်မှန်းချက်ဖြစ်တဲ့ မစ်ဒယ်ဝိတ်တန်းထက် ၀ိတ်တန်းပိုမြင့်တဲ့ လိုက်ဟဲဗီးဝိတ်တန်းမှာ ကမ္ဘာ့ချန်ပီယံဖြစ်ဖို့ ကြိုးစားနေပါတယ်။ ပြိုင်ဘက်ကစားသမားရဲ့ အားသာချက်တွေကို လေ့လာထားပါတယ်။ သူက ဂျူဂျစ်ဆုမှာ ကျွမ်းကျင်တဲ့အတွက် ကျွန်တော်က ဘက်ပေါင်းစုံက ထိုးနိုင်အောင်လုပ်ထားပါတယ်။ ဂျူဂျစ်ဆုရော နပန်းနဲ့ လက်ဝှေ့အားကစားနည်းတွေပါ ထိုးသတ်မှာပါ။ အနိုင်ရဖို့အတွက် မိသားစုနဲ့ဝေးတဲ့ ဖလော်ရီဒါအထိ သွားပြီးလေ့ကျင့်ထားပါတယ်။ အန်ဂယ်လာနီနဲ့ပွဲတုန်းက နှစ်ချီအတွင်း အနိုင်ထိုးမယ်လို့ ပြောခဲ့ပေမယ့် အခုပွဲမှာတော့ ပြိုင်ဘက်အနေအထားအရ ကြိုပြီးပြောဖိုမလွယ်ပါဘူး။ နိုင်မယ်လို့ယုံကြည်ပေမယ် ဘယ်နှချီမှာ နိုင်မလဲဆိုတာတော့ ပြောဖို့ခက်ပါတယ်။ ပရိသတ်အားနဲ့ နောက်ထပ်ကမ္ဘာ့ချန်ပီယံဆုရယူမှာပါ”လို့ဆိုခဲ့ပါတယ်။\nမာချာဒိုက”၂၀၁၆ မှာ အန်ဂယ်လာနီနဲ့ထိုးပြီး MMA ပြိုင်ပွဲတွေ မထိုးတော့ပေမယ့် လေ့ကျင့်မှုတော့ မပျက်ခဲ့ပါဘူး။ အခုထိုးသတ်မယ့် အောင်လနဲ့ပွဲအတွက် အကောင်းဆုံးပြင်ဆင်နေပါတယ်။ လေ့ကျင့်မှုတွေလည်း အကောင်းဆုံးပြုလုပ်နေပါတယ်။ မထင်မှတ်တဲ့ စွမ်းဆောင်မှုမျိူးတွေ တွေ့မြင်ရမှာပါ”လို့ ပြောခဲ့ပါတယ်။\nအောင်လအန်ဆန်နှင့် မာချာဒိုတို့ရဲ့ လိုက်ဟဲဗီးဝိတ် ကမ္ဘာ့ချန်ပီယံလုပွဲပါဝင်မယ့်Quest For Gold ပြိုင်ပွဲကို ဖေဖော်ဝါရီ ၂၃ ရက် ညနေပိုင်းမှာ ရန်ကုန်မြို့၊ အမျိုးသားအားကစားပြိုင်ပွဲရုံ-၁ သုဝဏ္ဏမှာ ကျင်းပသွားပါမယ်။\nပရိသတျအားနဲ့ နောကျထပျခနျြပီယံဆု ရယူသှားမယျ့ အောငျလအနျဆနျ\nMMA မဈဒယျဝိတျတနျး ကမ်ဘာ့ခနျြပီယံ အောငျလအနျဆနျက ဖဖေျောဝါရီ ၂၃ ရကျမှာယှဉျပွိုငျထိုးသတျမယျ့MMA လိုကျဟဲဗီးဝိတျ ကမ်ဘာ့ခနျြပီယံလုပှဲတှငျ အနိုငျရရှိရေးအတှကျ အကောငျးဆုံးယှဉျပွိုငျသှားမယျလို့ ဆိုလိုကျပွီး မွနျမာပရိသတျအားနဲ့ နောကျထပျခနျြပီယံဆုရယူမယျလို့ ဆိုလိုကျပါတယျ။\nပွိုငျပှဲအတှကျ သတငျးစာရှငျးလငျးပှဲကို ဖဖေျောဝါရီ ၂၀ ရကျက ရနျကုနျမွို့ရှိ Rose Garden ဟိုတယျမှာ ကငျြးပခဲ့ပွီး အောငျလအနျဆနျနဲ့အတူမာခြာဒို (ဘရာဇီးလျ)၊ ဖိုးသျော (မွနျမာ) နဲ့ဆိုဆေး (ကမ်ဘောဒီးယား) တို့ တကျရောကျခဲ့ပါတယျ။ယငျးအခမျးအနားမှာ Quest For Gold ပွိုငျပှဲကို Telenor ကပံ့ပိုးကူညီမှာဖွဈတယျလို့ ကွညောခဲ့ပါတယျ။\nအောငျလအနျဆနျက”ပထမရညျမှနျးခကျြဖွဈတဲ့ မဈဒယျဝိတျတနျးမှာ ကမ်ဘာ့ခနျြပီယံဖွဈဖို့က ပွညျ့ဝခဲ့ပါပွီ။ ဒုတိယရညျမှနျးခကျြဖွဈတဲ့ မဈဒယျဝိတျတနျးထကျ ဝိတျတနျးပိုမွငျ့တဲ့ လိုကျဟဲဗီးဝိတျတနျးမှာ ကမ်ဘာ့ခနျြပီယံဖွဈဖို့ ကွိုးစားနပေါတယျ။ ပွိုငျဘကျကစားသမားရဲ့ အားသာခကျြတှကေို လလေ့ာထားပါတယျ။ သူက ဂြူဂဈြဆုမှာ ကြှမျးကငျြတဲ့အတှကျ ကြှနျတျောက ဘကျပေါငျးစုံက ထိုးနိုငျအောငျလုပျထားပါတယျ။ ဂြူဂဈြဆုရော နပနျးနဲ့ လကျဝှအေ့ားကစားနညျးတှပေါ ထိုးသတျမှာပါ။ အနိုငျရဖို့အတှကျ မိသားစုနဲ့ဝေးတဲ့ ဖလျောရီဒါအထိ သှားပွီးလကေ့ငျြ့ထားပါတယျ။ အနျဂယျလာနီနဲ့ပှဲတုနျးက နှဈခြီအတှငျး အနိုငျထိုးမယျလို့ ပွောခဲ့ပမေယျ့ အခုပှဲမှာတော့ ပွိုငျဘကျအနအေထားအရ ကွိုပွီးပွောဖိုမလှယျပါဘူး။ နိုငျမယျလို့ယုံကွညျပမေယျ ဘယျနှခြီမှာ နိုငျမလဲဆိုတာတော့ ပွောဖို့ခကျပါတယျ။ ပရိသတျအားနဲ့ နောကျထပျကမ်ဘာ့ခနျြပီယံဆုရယူမှာပါ”လို့ဆိုခဲ့ပါတယျ။\nမာခြာဒိုက”၂၀၁၆ မှာ အနျဂယျလာနီနဲ့ထိုးပွီး MMA ပွိုငျပှဲတှေ မထိုးတော့ပမေယျ့ လကေ့ငျြ့မှုတော့ မပကျြခဲ့ပါဘူး။ အခုထိုးသတျမယျ့ အောငျလနဲ့ပှဲအတှကျ အကောငျးဆုံးပွငျဆငျနပေါတယျ။ လကေ့ငျြ့မှုတှလေညျး အကောငျးဆုံးပွုလုပျနပေါတယျ။ မထငျမှတျတဲ့ စှမျးဆောငျမှုမြိူးတှေ တှမွေ့ငျရမှာပါ”လို့ ပွောခဲ့ပါတယျ။\nအောငျလအနျဆနျနှငျ့ မာခြာဒိုတို့ရဲ့ လိုကျဟဲဗီးဝိတျ ကမ်ဘာ့ခနျြပီယံလုပှဲပါဝငျမယျ့Quest For Gold ပွိုငျပှဲကို ဖဖေျောဝါရီ ၂၃ ရကျ ညနပေိုငျးမှာ ရနျကုနျမွို့၊ အမြိုးသားအားကစားပွိုငျပှဲရုံ-၁ သုဝဏ်ဏမှာ ကငျြးပသှားပါမယျ။\nby Ko Kyue . 57 mins ago


ပြည်ထောင်စုလွှတ်တော်၊ ဥပဒေရေးရာနှင့်အထူးကိစ္စရပ်များ လေ့လာဆန်းစစ် သုံးသပ်ရေးကော်မရှင်ဥက္ကဋ္ဌ သူရဦးရွှေမန်း ဗြိတိသျှသံအမတ်ကြီးနှင့် ကိုရီးယားသံအမတ်ကြီးအား သီးခြားစီလက်ခံတွေ့ဆုံ | Pyithu Hluttaw\nပြည်ထောင်စုလွှတ်တော်၊ ဥပဒေရေးရာနှင့်အထူးကိစ္စရပ်များ လေ့လာဆန်းစစ်သုံးသပ်ရေး ကော်မရှင်ဥက္ကဋ္ဌ သူရဦးရွှေမန်းသည် ပြည်ထောင်စုသမ္မတမြန်မာနိုင်ငံဆိုင်ရာ ဗြိတိသျှသံအမတ်ကြီး H.E. Mr. Andrew Patrick နှင့် ကိုရီးယား ဒီမိုကရက်တစ် ပြည်သူ့သမ္မတနိုင်ငံ သံအမတ်ကြီး H.E. Mr. Jong Ho Bom တို့အား ယနေ့ နံနက် ၉ နာရီနှင့် ၁၁ နာရီအချိန်တွင် နေပြည်တော်ရှိ လွှတ်တော် ရေးရာဆောင်အမှတ် (I-1) နှင့် (I-11) တို့၌ သီးခြားစီလက်ခံတွေ့ဆုံသည်။\nထိုသို့တွေ့ဆုံစဉ် ဥပဒေရေးရာကိစ္စရပ်များ၊ ဆက်ဆံရေးနှင့် ပူးပေါင်းဆောင်ရွက်မှု တိုးမြှင့်ရေးဆိုင်ရာ ကိစ္စရပ်များအပေါ် ရင်းနှီးပွင့်လင်းစွာ အမြင်ချင်းဖလှယ် ဆွေးနွေးသည်။\nအဆိုပါတွေ့ဆုံပွဲသို့ ပြည်ထောင်စုလွှတ်တော်၊ ဥပဒေရေးရာနှင့် အထူးကိစ္စရပ်များ လေ့လာ ဆန်းစစ်သုံးသပ်ရေးကော်မရှင်ဥက္ကဋ္ဌ နှင့်အတူ ကော်မရှင်ရုံးမှ တာဝန်‌ရှိသူများ တက်ရောက်ကြသည်။\n၂၀၁၈ ခုနှစ်၊ ဇန်နဝါရီလ ၅ ရက်


မျိုးမြင့်ချို: November 2015\n(တချို့ကိစ္စနေရာမယ် ကိုယ့်ရပ်ခံချက်နဲ့မဟပ်တောင် အစပ်တည့်မတည့် မြည်းတော့ကြည့်စေ့ချင်) ဝါရှင်တန်ပို့စ် သတင်းစာက သတင်းထောက် Lally Weymouth နဲ့ လူထုခေါင်းဆောင် ဒေါ်အောင်ဆန်းစုကြည်တို့ သီးသန့်တွေ့ဆုံမေးမြန်းခဲ့ တာကို မြန်မာဘာသာနဲ့ပြန်ဆိုပြီး ဖော်ပြလိုက်ပါတယ်။ (Kamayut Media) မှတဆင့်ကူးယူဖော်ပြပါသည်။\n- တစ်နိုင်ငံလုံးမှာ အနိုင်ရခဲ့တာကို အံ့သြလား။\nမအံ့သြပါဘူး။ ပြည်သူလူထုရဲ့ထောက်ခံမှုကို ကျမတို့ရရှိထားတယ်ဆိုတာသိပါတယ်။ ဒါပေမယ့် ပုံမမှန်တဲ့ကိစ္စတွေအများကြီး ရှိခဲ့တဲ့အပေါ် တော့ စိတ်ပူခဲ့ရတာပေါ့။ ဒါတွေကတော့ မဲဆန္ဒရှင်စာရင်းတွေ အမှားအယွင်းတွေ အများကြီးကနေ စတာပါ။\n- မဲဆန္ဒရှင်စာရင်းတွေမှာ ပြဿနာရှိခဲ့တယ်ပေါ့။\nအစောပိုင်း ကျမတို့ မဲဆွယ်စည်းရုံးရေးမစခင်ကတည်းကိုက ပြည်ထောင်စုရွေးကောက်ပွဲကော်မရှင်ဥက္ကဌက သူ့အနေနဲ့ မဲစာရင်း ၃ဝ%ကိုပဲ တာဝန်ယူနိုင်မယ်လို့ ပြောခဲ့ပါတယ်။ ဒါက နည်းနည်းတော့ စိတ်ပူရတာပေါ့။ ဒါ့ကြောင့် ကျမက ပြည်သူတွေကို ပြောခဲ့တယ်။ ဒါဆိုရင် ကျန်တဲ့ ၇ဝ%ကို မှန်အောင်လို့ ကျမတို့ပဲ တာဝန်ယူကြတာပေါ့လို့။ မဟုတ်ဘူးလား။\n- တစ်ချို့ဒေသတွေမှာ ပြည်သူတွေက သူတို့တိုင်းရင်းသားပါတီတွေကို မဲမပေးကြဘူး။ ရှင့်ကိုပဲ မဲပေးခဲ့ကြတယ်။\nကျမတို့ အရင်တုန်းကလည်း တစ်နိုင်ငံလုံးမှာ အနိုင်ရခဲ့ဖူးတယ်ဆိုတာကို မမေ့လိုက်ပါနဲ့။\n- ၁၉၉ဝတုန်းကလား။ ဒါဆိုရင် တပ်မတော်က အရင်တုန်းကလိုမျိုး ဝင်စွက်ဖက်မယ့်ကိစ္စ စိုးရိမ်လားရှင့်။\nကျမတို့က စစ်တပ်အုပ်ချုပ်မှုကနေ အရပ်သားထိန်းချုပ်မှုရှိတဲ့အုပ်ချုပ်မှုပုံကိုကူးပြောင်းဖို့ဖြစ်စဉ်တွေက မပြီးဆုံးသေးပါဘူး။ ဖွဲ့စည်းပုံအခြေခံ ဥပဒေအရဆိုရင် လာမယ့် မတ်လအထိ စောင့်ရမှာပါ။ ဒါက ၁၉၉ဝနဲ့ မတူတော့ပါဘူး။ စကားပြောဆိုဆက်သွယ်မှုတွေက သိပ်ကောင်း လာတယ်။ ပြည်သူလူထုကလည်း တိုင်းပြည်ကို ဘယ်လိုဖြစ်စေချင်သလဲဆိုတဲ့ဆန္ဒအတိုင်း ဖြစ်လာဖို့အတွက် တက်တက်ကြွကြွရှိနေ ကြတယ်။\n- တပ်မတော်က လွှတ်တော်ထဲမှာ ၂၅% ထိန်းချုပ်ထားတယ်။ ဗိုလ်ချုပ်မှူးကြီးမင်းအောင်လှိုင်နဲ့ အလုပ်တွဲလုပ်ဖို့ကရော ဖြစ်နိုင်မယ်လို့ ထင်သလားရှင့်။\nကျမတို့က ဘယ်သူနဲ့မဆို တွဲလုပ်နိုင်ပါတယ်။ အစိုးရတစ်ခုဖွဲ့တော့မယ်ဆိုရင်တော့ တပ်မတော်နဲ့တွဲပြီးအလုပ်လုပ်ဖို့ ရှောင်လွှဲလို့မရဘူးလေ။\n- ဒါဆို မကြာခင်မှာပဲ သမ္မတနဲ့ တပ်မတော်ကာကွယ်ရေးဦးစီးချုပ်နဲ့ အသွင်ကူးပြောင်းရေးကိစ္စဆွေးနွေးတော့မှာပေါ့။\nသူတို့ပြောတာကတော့ ရွေးကောက်ပွဲကော်မရှင်ရဲ့ လုပ်ငန်းစဉ်တွေပြီးတဲ့အခါ ကျမနဲ့တွေ့မယ်လို့ပြောတယ်။ အဲဒါက ဘာကိုဆိုလိုတာလဲ တော့ ကျမကောင်းကောင်း သဘောမပေါက်ဘူး။\n- ဒါဆို သူတို့က ဘယ်နေ့တွေ့မယ်ဆိုပြီး မပြောသေးဘူးပေါ့။\nမပြောသေးဘူး။ ကြည့်ရတာ သူတို့ ၄၅ရက်ကြာအောင် စောင့်မယ့်သဘောရှိတယ်။ အတိအကျတော့လည်း မဟုတ်ဘူးပေါ့။\n- ဒီကိစ္စ ရှင်စိတ်ပူသလား။\nကျမတို့ စိုးရိမ်မှုရှိပါတယ်။ အတိတ်တုန်းက စိတ်မပူရမယ့်ကိစ္စတွေကိုစိတ်ပူခဲ့ရတဲ့ ထူးဆန်းတဲ့အတွေ့အကြုံတွေ ကျမတို့မှာ အများကြီးရှိခဲ့ ပါတယ်။ ဒါပေမယ့် ကျမတို့နောက်မှာ ပြည်သူလူထုတစ်ရပ်လုံးရှိနေတယ်ဆိုတာကျမတို့သိပါတယ်။ ဒါ့ကြောင့် ရွေးကောက်ပွဲရလဒ်ကို လေးစားဖို့အတွက် ဒီဖြစ်စဉ်မှာ ပါဝင်သူတိုင်းက တရားဝင်ကြေညာရမှာပါ။\n- အနှစ် ၂ဝလောက် နေအိမ်အကျယ်ချုပ်ကျခံပြီး ဘယ်လိုဖြတ်သန်းခဲ့သလဲဆိုတာ စဉ်းကို မစဉ်းနိုင်ဘူး။\nအနှစ် ၂ဝလောက် နေအိမ်အကျယ်ချုပ်ကျခံခဲ့ရတာဟာ ခက်ခဲတဲ့ကိစ္စတစ်ခုလို့တော့ ကျမမထင်ဘူး။ ကျမအိမ်ကို ကျမသဘောကျတယ်။ စာတွေအများကြီးဖတ်နိုင်တယ်။ အိပ်ရေးလည်း ကောင်းကောင်းဝတယ်။ အခုတော့ အဲဒါတွေ မရတော့ဘူး။\n- ဒီမိုကရေစီဟာ တစ်နေ့တော့ရောက်လာမယ်လို့ ရှင်ယုံကြည်ခဲ့တယ်မဟုတ်လား။\nအိုး ..ဟုတ်တာပေါ့။ ပြည်သူတွေကို ယုံကြည်ရင် ဒီမိုကရေစီကို ယုံကြည်ရမယ်။\n- မကြာသေးခင်တုန်းက ရှင်ပြောသွားတာက အစိုးရသစ်ထဲမှာ ရှင်က သမ္မတအထက်မှာရှိမယ်လို့ ပြောခဲ့တယ်။ အဲဒါက နိုင်ငံခြားသား ဖြစ်နေတဲ့ ရှင့်ရဲ့ကလေးတွေကြောင့် သမ္မတဖြစ်ခွင့်တားဆီးထားတဲ့ ဖွဲ့စည်းပုံကိုပြင်ဆင်ချင်လို့ဆိုတဲ့ အဓိပ္ပာယ်လား။\nသမ္မတဆိုတဲ့ခေါင်းစဉ်ကိစ္စက သိပ်ကိုဆွဲဆောင်မှုရှိတယ်လို့ ကျမကမထင်ပါဘူး။ ကျမတို့လိုချင်တဲ့အခွင့်အရေးဆိုတာက နိုင်ငံအတွက် အလုပ် လုပ်နိုင်တဲ့အနေအထားတစ်ခုပါ။ ကျမကို သမ္မတပဲဖြစ်ဖြစ် အခြားနာမည်တစ်ခုနဲ့ပဲခေါ်ခေါ် အဲဒါက တကယ်တော့ သိပ်တော့မသက် ဆိုင်လှဘူး။\n- သိပ်ပြီးသက်ဆိုင်တာပေါ့။ အရှေ့တောင်အာရှနိုင်ငံများအသင်း ထပ်သီးအစည်းအဝေးလို နိုင်ငံအကြီးအကဲတွေ စုဝေးတဲ့ အစည်းအဝေး တွေမှာ သူတို့တွေက ရှင့်ကိုသွားစေချင်မှာပဲလေ။ အခြားတစ်ယောက်ကို ဘယ်သွားစေချင်ပါ့မလဲ။\nကျမသွားမှာပါ။ သမ္မတနဲ့အတူ ကျမသွားမှာပါ။ သူက ကျမနံဘေးမှာ ထိုင်ရမှာပေါ့။\n- နိုင်ငံခြားမှာမွေးဖွားကြီးပြင်းတဲ့ကလေးတွေကိစ္စပါဝင်တဲ့ ဖွဲ့စည်းပုံပုဒ်မဟာ သမ္မတမဖြစ်အောင် ရှင့်ကိုတားဆီးထားတာလို့ ယုံကြည်လား။\n- အဲဒီဟာကို ပြောင်းလဲဖို့ တပ်မတော်ကို ရှင်နားချနိုင်မလား။\nအဲဒီဟာကိုတော့ ချက်ချင်းကြီး ပြောင်းလဲနိုင်မယ်မဟုတ်ပါဘူး။ အဲဒီအတွက်လည်း ကျမတို့ ပြင်ဆင်ထားပါတယ်။ ဖွဲ့စည်းပုံပြောင်းလဲ ပြင်ဆင်မှုဟာ အချိန်ယူရမှာပါ။\n- အရင်တုန်းက ရှင်ပြောခဲ့တာက ဖွဲ့စည်းပုံကိုပြင်ဆင်ရမယ်ဆို ...။\nဖွဲ့စည်းပုံဟာ တစ်ချိန်မှာ ပြောင်းလဲရမယ်ဆိုတာက ကျမယုံကြည်ပါတယ်။ ဒါပေမယ့် အဲဒီကိစ္စ လာမယ့် ၂လအတွင်းဖြစ်မယ်လို့ ကျမမပြောခဲ့ ပါဘူး။ သင့်တော်တဲ့အချိန်တစ်ချိန်အတွင်းမှာတော့ ပြောင်းလဲရမှာပါ။\n- ဒီလိုဆို သမ္မတကို ရှင်ကခန့်တော့မှာပေါ့။\n- ဘယ်သူ့ကို ခန့်မှာလဲ။\n- လွှတ်တော်ဥက္ကဌဆိုတဲ့ ရာထူးကိုရော လက်ခံနိုင်သလား။\nကျမက အစိုးရကို စီမံခန့်ခွဲသူဖြစ်မှာပါ။ အဲဒီနေရာက ကျမသွားရမယ့်နေရာပါ။\n- အမေရိကန်ပြည်ထောင်စုနဲ့ မြန်မာပြည်ကြား ဆက်ဆံရေးကရော ဘယ်လိုလဲ။\n- ရွေးကောက်ပွဲအနိုင်ရသွားတဲ့ကိစ္စ အမေရိကန်အစိုးရကို အမှတ်ပေးချင်တာရှိလား။\nဟင့်အင်း။ ကျမတို့ရွေးကောက်ခံရတဲ့အကြောင်းရင်းက ကျမတို့ပြည်သူတွေကြောင့်ပါ။ အခြားဘယ်သူကြောင့်မှ မဟုတ်ပါဘူး။\n- အိုဘားမားအစိုးရက ဒီနိုင်ငံကို စိတ်ဝင်စားမှုအကြီးအကျယ်ပြခဲ့တယ်။\nမြန်မာပြည်မှာဖြစ်နေတဲ့ကိစ္စတွေအပေါ် စိတ်ဝင်စားမှုရှိတဲ့ အစိုးရတွေအများကြီးပါ။\n- ဒါပေမယ့် အမေရိကန်ပြည်ထောင်စုက ပိတ်ဆို့အရေးယူမှုတွေအများကြီး ဖယ်ရှားပေးခဲ့တယ်။ သမ္မတ အိုဘားမားနဲ့ နိုင်ငံခြားရေးဝန်ကြီး တွေဖြစ်တဲ့ ဟယ်လာရီကလင်တန်နဲ့ ကယ်ရီတို့လည်း လာခဲ့တယ်။ ဒါတွေက အားထုတ်မှုအကြီးကြီးတွေပေါ့။\nဟုတ်ပါတယ်။ ဒါပေမယ့် အခြားနိုင်ငံတွေကလည်း ဒီလိုမျိုးအားထုတ်ခဲ့တာပါပဲ။ ဗြိတိန်၊ နော်ဝေနဲ့ အခြားစကန်ဒီနေးဗီးယန်းနိုင်ငံတွေပေါ့။ နိုင်ငံအများစုက ကျမတို့ရဲ့ဒီမိုကရေစီရေးဖြစ်စဉ်ကို ထောက်ခံကြပါတယ်။ နိုင်ငံတစ်ခုတည်းကိုပဲကွက်ပြီး ကျမမပြောချင်ပါဘူး။\n- ကျမကအခု အမေရိကန်သတင်းစာတစ်စောင်အတွက် ရေးနေတာပါ။ အမေရိကန်တွေက သူတို့ရဲ့အားထုတ်မှုတွေအကြောင်း စိတ်ဝင်စား ကြပါတယ်။\nကျမတို့မှာ အမေရိကန်မိတ်ဆွေကောင်းတွေ အများကြီးရှိပါတယ်။ နှစ်ပေါင်းများစွာ သူတို့ကျမတို့အတွက် လုပ်ကိုင်ခဲ့တာတွေကိုလည်း ကျေးဇူးတင်ပါတယ်။ ရှေ့ဆက်ပြီးတော့လည်း အကောင်းဆုံးဆက်လုပ်သွားမယ်လို့ ကျမမျှော်လင့်ပါတယ်။\n- ကျန်နေသေးတဲ့ ပိတ်ဆို့အရေးယူမှုတွေဖယ်ရှားသွားရေးကို ဆိုလိုတာလား။\n- အမေရိကန်နဲ့နိုင်ငံတကာအသိုင်းအဝိုင်းက အခြားဘာတွေလုပ်စေချင်သလဲ။\nအခုတော့ အားလုံးက ငြိမ်းချမ်းပြီးချောမွေ့တဲ့ အသွင်ကူးပြောင်းရေးကိုပဲ အားပေးထောက်ခံကြပါလိမ့်မယ်။ မြန်မာပြည်သူတွေဟာ သူတို့ရဲ့ ဆန္ဒသဘောထားကို ရှင်းရှင်းလင်းလင်းဖြစ်အောင်လုပ်ခဲ့ပြီဆိုတာ အားလုံးနားလည်ကြပါတယ်။ အဲဒီကိစ္စကို လေးကိုလေးစားရမယ်။\n- အဲဒါပြီးတော့ရော ….\nကျမတို့ အစိုးရဖွဲ့ပြီးတဲ့အခါကျရင် ကျမတို့ဘာဖြစ်ချင်လဲ ပြောပါ့မယ်။\n- စီးပွားရေးလုပ်ငန်းတွေ လာစေချင်တယ်လို့ ကျမထင်တယ်။\nသေချာတာပေါ့။ ကျမလိုချင်တာက ကောင်းမွန်မှန်ကန်တဲ့သဘောထားနဲ့ ကောင်းမွန်မှန်ကန်တဲ့စီးပွားရေးမျိုးပေါ့။ ကျမအမြဲတမ်းပြောပါတယ်။ စီးပွားရေးလုပ်ငန်းတွေ အောင်မြင်စေချင်တယ်။ တစ်ဖက်မှာလည်း ကျမတို့အတွက် အကျိုးအမြတ်လည်းရှိရမယ်။ တစ်ဖက်သတ်စီးပွားရေး မဖြစ်စေချင်ဘူး။\n- အမေရိကန်ရဲ့ပိတ်ဆို့မှု ကျန်နေသေးတာတွေ ဖယ်ရှားသွားစေချင်သလား။\nစစ်မှန်တဲ့ဒီမိုကရေစီအစိုးရအာဏာရပြီဆိုရင်တော့ ပိတ်ဆို့အရေးယူမှုတွေ ဘာလို့ဆက်ထားနေရဦးမှာလဲ။\n- ရှင်အာဏာရတဲ့အခါ ဖြစ်စေချင်တဲ့ဆန္ဒတွေက အခြားဘာတွေရှိလဲ။\nဖြစ်စေချင်တဲ့ဆန္ဒဆိုတာထက် ကျမတို့အလုပ်လုပ်ရမယ့်ခေါင်းစဉ်တွေလို့ပဲ စဉ်းစားပါတယ်။\n- မြန်မာပြည်နဲ့တရုတ် ဆက်ဆံရေးကိုရော ဘယ်လိုမြင်လဲ။\nကောင်းပါတယ်။ ကျမတို့ဟာ အိမ်နီးချင်းနိုင်ငံအားလုံးနဲ့ ဆက်ဆံရေးကောင်းဖို့ပဲရည်ရွယ်ပါတယ်။\nဟုတ်ပါတယ်။ ဒီနိုင်ငံခြားရေးမူဝါဒဟာ ကျမတို့ လွတ်လပ်ရေးရပြီးကတည်းက အင်မတန်ကိုအောင်မြင်ခဲ့တဲ့ မူဖြစ်ပါတယ်။\n-တရုတ်အစိုးရရဲ့ရည်ရွယ်ချက်နဲ့ပတ်သက်ပြီး ဆွေးနွေးစရာတွေကတော့အများကြီးပေါ့။ သူတို့ကောင်းလား၊ ဆိုးလား။ တောင်တရုတ် ပင်လယ်ထဲ တရုတ်ရည်ရွယ်ချက်ကဘာလဲ။ ရှင့်အမြင်ကရော။\nသေချာတာကတော့ တရုတ်အပေါ် အမေရိကန်ပြည်ထောင်စုရဲ့အမြင်က အခြားသူတွေရဲ့အမြင်နဲ့တော့ တူမှာမဟုတ်ပါဘူး။\n- ဒါဆို ရှင့်အမြင်ကရော။\nကျမအမြင်မှာက တရုတ်ပြည်ဟာအိမ်နီးချင်းဖြစ်တယ်။ ကျမတို့အိမ်နီးချင်းနဲ့ ကောင်းမွန်တဲ့ဆက်ဆံရေးရှိဖို့ ရည်ရွယ်ပါတယ်။\n- မြန်မာပြည်ကို တကယ်ပဲပြောင်းလဲနိုင်မယ်လို့ ထင်လား။ ပြည်သူတွေရဲ့ နေထိုင်မှုဘဝကို မြှင့်တင်လိုတယ်လို့ ရှင်ပြောတယ်လေ။\nကောင်းမွန်တဲ့အရာတွေအတွက် လုပ်စရာတွေကအများကြီးပါ။ ငြိမ်းချမ်းရေးနဲ့လုံခြုံရေးက စရပါမယ်။\n- အစိုးရနဲ့ တိုင်းရင်းသားလက်နက်ကိုင်အဖွဲ့ခြားက မကြာသေးခင်က အပစ်အခတ်ရပ်စဲရေးကို ရည်ညွှန်းတာလား။\nလုံခြုံမှုဆိုတာ အပစ်အခတ်ရပ်စဲရေးတစ်ခုတည်း မဟုတ်ပါဘူး။ အဲဒါဟာ တရားဥပဒေစိုးမိုးရေးလည်း ဖြစ်ပါတယ်။ ပြည်သူတွေရဲ့ဘဝတွေဟာ လုံခြုံမှုရှိနေရပါမယ်။ ဥပဒေစိုးမိုးမှုမရှိတဲ့အတွက် ဘယ်ဥပဒေကိုလိုက်နာရမယ်ဆိုတာ မသိခဲ့ကြဘူး။ ကျမတို့ တရားရုံးတွေကို သန့်ရှင်း စေချင်တယ်။ ကောင်းမွန်တဲ့ဥပဒေတွေရှိပေမယ့် အဲဒီဥပဒေတွေဟာ မှန်မှန်ကန်ကန်နည်းနဲ့ အကောင်အထည်ဖော်နေဖို့ လိုပါတယ်။\n- နိုင်ငံတကာအသိုင်းအဝိုင်းက မွတ်ဆလင်တွေဖြစ်တဲ့ ရိုဟင်ဂျာတွေအပေါ် ဆက်ဆံမှုနဲ့ပတ်သက်လို့ စိုးရိမ်ပူပန်နေကြပါတယ်။\nအဲဒါက ပြဿနာတစ်ခုပါ။ ကျမမငြင်းပါဘူး။ ဒါပေမယ့် ဒီနိုင်ငံမှာ အခြားပြဿနာတွေမရှိဘူးလို့ သူတို့ထင်နေတာကို အံ့သြတယ်။ ကျမတို့ နိုင်ငံမှာ ပြဿနာတစ်ခုတည်းပဲရှိနေတဲ့ပုံမျိုးကြည့်တာဟာ သိပ်ဆိုးပါတယ်။ ကျမတို့ အပစ်အခတ်ရပ်စဲရေးသဘောတူညီမှုအကြောင်း စောစောက ပြောခဲ့တယ်နော်။ (၁၇)ဖွဲ့မှာ (၈)ဖွဲ့ပဲ လက်မှတ်ထိုးရသေးတယ်ဆိုတာ။ အဲဒီကိစ္စကလည်း ပြဿနာတစ်ခုပဲလို့ ကျမတို့ ထင်ပါတယ်။\n- ရိုဟင်ဂျာတွေအတွက် စာနာသနားမှု ရှိသလား။\nကမ္ဘာပေါ်က ဒုက္ခခံစားနေသူ လူသားအားလုံးတိုင်းအတွက် ကျမစာနာသနားမှုရှိပါတယ်။ မြန်မာပြည်တစ်ခုတည်း မဟုတ်ပါဘူး။\n- တစ်ချို့က လက်ရှိအစိုးရဟာ အစွန်းရောက်ဗုဒ္ဓဘာသာဘုန်းကြီးတွေကို အားပေးအားမြှောက်လုပ်နေတယ်လို့ ဆိုတယ်။ မဘသလိုမျိုးပေါ့။ မဲဆွယ်ကာလမှာ ပြဿနာတွေမီးလောင်လေပင့်ဖြစ်ဖို့နဲ့ မွတ်ဆလင်တွေကိုတိုက်ခိုက်ဖို့ ကိစ္စတွေမှာ။\nဘာသာရေးဝါဒဖြန့်မှုတွေအများကြီးသုံးပြီး မဲဆွယ်စည်းရုံးရေးကာလတစ်လျှောက်မှာ ကျမတို့ပါတီ အမျိုးသားဒီမိုကရေစီအဖွဲ့ချုပ်ကို တိုက်ခိုက်မှုတွေရှိတယ်လို့ ကျမပြောပါရစေ။ ဒီအတွက်လည်း တရားဝင်တိုင်တန်းမှုတွေ လုပ်ခဲ့ပါတယ်။ တစ်ချို့နေရာမှာတော့ ရဲတွေဆီ အမှုဖွင့်ခဲ့ပါတယ်။\n- NLD ကို မဲပေးရင် မြန်မာပြည်ဟာ အမျိုးဘာသာကွယ်ပျောက်သွားမယ်၊ မွတ်ဆလင်တွေက မြန်မာပြည်ကိုအုပ်ချုပ်သွားမယ်လို့ မဘသက လုပ်ကြံစွပ်စွဲခဲ့တယ်။\nဟုတ်တယ်။ ဒါက သိပ်ကိုမှားယွင်းပြီး ဖွဲ့စည်းပုံအခြေခံဥပဒေနဲ့လုံးဝမညီပါဘူး။ ဖွဲ့စည်းပုံအခြေခံဥပဒေက နိုင်ငံရေးရည်ရွယ်ချက်နဲ့ ဘာသာရေးကိုအသုံးမပြုရဘူးလို့ ရှင်းရှင်းလင်းလင်းဖော်ပြထားတယ်။ ဒါပေမယ့် အာဏာပိုင်တွေက ဒီဝါဒဖြန့်မှုတွေနဲ့ပတ်သက်ပြီး ဘာတစ်ခု မှ မကိုင်တွယ်ခဲ့ဘူး။\n- ဒီလိုဝါဒဖြန့်တိုက်ခိုက်ပေမယ့်လည်း အလုပ်မဖြစ်ခဲ့တာ စိတ်ဝင်စားစရာပဲ။\nနယ်စပ်နဲ့နီးတဲ့ တစ်ချို့နေရာတွေမှာတော့ အလုပ်ဖြစ်ခဲ့ပုံပေါ်တယ်။ ဒါပေမယ့် ဒါတွေဟာ မှားယွင်းတဲ့ဝါဒဖြန့်မှုဆိုတာ ပြည်သူတွေ နားလည်အောင် ကျမတို့ လုပ်ခဲ့ပါတယ်။\n- လက်ရှိအစိုးရဟာ ပြုပြင်ပြောင်းလဲမှုတွေကနေ နောက်ပြန်လန်နေတယ်လို့ ထင်လား။\nသူတို့က နောက်ပြန်လန်နေတာ အခုဆို နှစ်အနည်းငယ်တောင် ရှိနေပါပြီ။\nEleven Weekly ဂျာနယ်က အယ်ဒီတာတစ်ယောက်ပေါ့။ သူက ဒီမိုကရေစီရေးလှုပ်ရှားမှုကို အင်မတန်အားပေးသူတစ်ယောက် ပြီးခဲ့တဲ့ (၂) ရက်လောက်က လေဆိပ်မှာ ထွက်ခွာခွင့်ပိတ်ခံခဲ့ရတယ်။ နိုင်ငံခြားကိုအလည်အပတ်ထွက်တာလေ။ ဒီလိုမျိုးလုပ်တာ နည်းနည်းတော့ ထူးဆန်းတာပေါ့။\n- တပ်မတော်ဘက်ကို ပြန်သွားရအောင်။ ရှင်တို့အစိုးရအတွက် သူတို့ရဲ့ Red Lines တွေက ဘာတွေဖြစ်မလဲ။ ရှင်တို့ရဲ့ Red Lines တွေ ကရော။\nဒီကိစ္စ အခုဆွေးနွေးလို့ မဖြစ်နိုင်ပါဘူး။ ကျမ တပ်မတော်ကာကွယ်ရေးဦးစီးချုပ်နဲ့ ပထမဆုံးတွေ့ရပါမယ်။\nကျမတို့ကတော့ အမျိုးသားပြန်လည်ရင့်ကြားစေ့ရေးလို့ သုံးနှုန်းပါတယ်။\n- သူတို့ပြုမူ ဆက်ဆံခဲ့တဲ့ပုံနဲ့ပတ်သက်ပြီး အင်မတန်ခါးသီးနေတဲ့သူတွေ ရှိနေမှာပဲလေ။\n- ဒါပေမယ့် ထောင်ကျတန်းကျဖြစ်ခဲ့ရတဲ့သူတွေအတွက်တော့ ပြောဖို့ခက်မှာပဲလေ။\nဘဝဟာ ခက်ခဲပါတယ်။ ကျမတို့တွေအားလုံး ထောင်ကျတန်းကျဖြစ်ခဲ့တာပဲ။ ထောင်ကျဖူးတဲ့ NLD ကလူတွေကို သူတို့တွေ အမြဲ ပြောခဲ့တာရှိတယ်။ ထောင်ကျသွားချင်သလား၊ ဘယ်နှစ်နှစ်ကြိုက်လဲ (၅)နှစ်လား၊ (၆)နှစ်လား၊ (၁ဝ)နှစ်လား၊ အနှစ် (၂ဝ)လားဆိုတာ။ NLD က ထောင်ကျခံနိုင်ပါတယ်။ အဲဒီသူတွေက ခါးခါးသီးသီးမရှိပါဘူး။ တစ်ချိန်က ခံစားခဲ့သူတွေဟာ တိုင်းပြည်အနာဂတ်အတွက် တည်ဆောက် ဖို့ ကိုပဲ စိတ်ဝင်စားပါတယ်။\n- အခုကစပြီး လာမယ့် ၅နှစ်အတွင်း မြန်မာပြည်ကို ဘယ်လိုဖြစ်စေချင်သလဲ။\nအခုရောက်နေတဲ့နေရာတော့ မဟုတ်ပါဘူး။ ကျမအမြဲစဉ်းစားတာက တိုင်းပြည်ရဲ့အနာဂတ်ဟာ မပြီးဆုံးတဲ့ဖြစ်စဉ်တစ်ခုပါ။ လက်ရှိရောက် နေတဲ့နေရာထက် ပိုပြီးခရီးရောက်တဲ့နေရာကို ရောက်စေချင်ပါတယ်။\n- လျှပ်စစ်မီးကလည်း ဒီမှာ ပြဿနာတစ်ခုပဲနော်။ ခဏခဏ ပျက်လိုက်၊ လာလိုက်။\nမီးပျက်သွားတိုင်း ကျမပြောလေ့ရှိပါတယ်။ အဲဒါ မြန်မာပြည်ပဲလို့။ ဒါက ပုံမှန်ပဲ။ မီးပျက်သွားတဲ့ကိစ္စဟာ ကျမတို့ဆီက ပြဿနာတွေ အားလုံးထဲက တစ်ခုပါ။\n- မြေယာပြုပြင်ပြောင်းလဲရေးကလည်း ဘယ်လောက်ကြီးမားလဲ။\nလယ်ယာစိုက်ပျိုးရေးက ကြီးမားပါတယ်။ ကျမတို့ပြည်သူ (၇ဝ%) လောက်က ကျေးလက်မှာနေထိုင်ကြရတယ်။\n- မြေပိုင်ဆိုင်မှုမရှိဘူးနော်၊ ဟုတ်လား။\nဖွဲ့စည်းပုံအရ နိုင်ငံတော်ကပဲမြေကိုပိုင်ပါတယ်။ မြေပိုင်သူတိုင်းဟာ အစိုးရခွင့်ပြုချက်နဲ့နေရပါတယ်။ လယ်သမားတွေဟာ မြေယာကို အခြေ ပြုပြီး ငွေချေးလို့မရဘူး။ ဒီပြဿနာကို ဖြေရှင်းဖို့လိုပါတယ်။\n- အခွန်စနစ်ကိုဖန်တီးပြီး မြေယာပိုင်ဆိုင်မှုလုပ်ဖို့ လိုသလား။\nအခွန်ကောက်တာက ဒီနိုင်ငံမှာ ပြဿနာအကြီးအကျယ်ရှိနေတယ်။ အခွန်ယဉ်ကျေးမှု ကျမတို့ဆီမှာ မရှိခဲ့ဘူး။\n- ဒါဆို ဝင်ငွေကို ဘယ်လိုမြှင့်မလဲ။\nပြည်သူတွေ ဘာ့ကြောင့် အခွန်ပေးရတယ်ဆိုတာနားလည်အောင် ကျမတို့အရင်လုပ်ရပါမယ်။ ပြည်သူ့အခွန်ငွေတွေဟာ ပြည်သူတွေအကျိုး အတွက် အသုံးပြုတယ်၊ နှစ်ပေါင်းများစွာဖြစ်နေတဲ့ အာဏာပိုင်တွေရဲ့အိတ်ထဲ အခွန်ငွေတွေရောက်မသွားဘူးဆိုတာ သက်သေပြဖို့လိုတယ်။\n- ရှင်ပေးမယ့်အမွေက ဘယ်လိုမျိုးဖြစ်စေချင်လဲ။\nကျမ စတောင် မစရသေးဘူး။ ကောင်းမွေဆိုတာမပြောခင် ဘာတွေလုပ်ရမလဲဆိုတာ စောင့်ကြည့်ပါဦး။\nဦးကြည်မောင်၊ နူးရင်ဘာ့ခ်နှင့်ဥပဒေစိုးမိုးရေး (မျိုးမြင့်ချို) ၂ဝ၁၃ ဇန်နဝါရီ ၂ ရက်\nat 3:13 AM Posted by myo0comments\nမနေ့က (ဆရာ)ဇော်ဇော်အောင်၏ “ကျနော်သဘောမတူပါ”ကိုဖတ်နေရင်း ၂ဝ၁၂ ကြားဖြတ်ရွေးကောက်ပွဲပြီးစအချိန်ကို စိတ် ပြန်ရောက်၏။ ထိုကြားဖြတ်ရွေးပွဲပြီးစက မိတ်ဆွေတစ်ဦး၏ မေးပြောပြောသည့်စကားကိုလည်း ပြန်တွေးမိ၏။ ထိုမိတ်ဆွေက ခုမှ ကောက်ကာငင်ကာ “အမေစု” ဖြစ်သူမဟုတ်ပဲ “အန်တီစု”ခေတ်က စကာ နိုင်ငံရေးကို ခရီးသွားဟန်လွှဲစိတ်ဝင်စားသူခဲ့ဖြစ်၏။ ထောင်တန်းအကျခံပြီးလုပ်နေကြသူ တွေကိုကျတော့“နိုင်ငံရေးစိတ်ဝင်စားလို့၊ နိုင်ငံရေးဝါသနာပါလို့”လုပ်နေသူတွေအဖြစ်မျှသာ သဘောထားသူဖြစ်၏။ သူနှင့်ကျနော် ခု ပြန်ဆုံ တော့ အနှစ်(၂ဝ) ကျော်လာခဲ့ပြီ။ သို့သော် သူ့နိုင်ငံရေးသက်က သူ့ လူ့ အသက်အရွေ့ကို မေ့နေဟန်တူ၏။ ခုတော့ သူလည်း “အမေစု”။ သူ့ဘာသာ “အမေ”ဖြစ်ဖြစ် “အန်တီ”ဖြစ်ဖြစ်အရေးမကြီး။ အရေးကြီးသည်က သူ့ စကားများ။ စကားဆိုသည်က နောက်ကွယ်တွင် တရားရှိ၏။ ယခု ပြောချင်သည်က ထို တရား။\n(၉ဝ)ရွေးကောက်ပွဲတွင် အင်န်အယ်လ်ဒီထံ အာဏာမလွှဲခဲ့သည့်အပေါ် သူနှင့်မိမိ အတိုင်းအတာတခုအထိ အမြင်တူခဲ့ဖူး၏။ (၂ဝ၁၁) ကြားဖြတ်ရွေးကောက်ပွဲလည်းပြီးရော “အဲ့ဒီတုန်းက ဦးကြည်မောင်က ဦးခင်ညွန့်ကို နူးရင်ဘာ့ခ်ခုံရုံးတင်မယ် သွားပြောတာကိုး၊ ပြီးတော့… အာဏာကလည်း မက်သေး”ဟု ဖြစ်ကာ လေသံပြောင်းသွား၏။ ဒါက တစ်ခု။\n“အမျိုးသားပြန်လည်သင့်မြတ်ရေးပြောနေပြီး အရင်အစိုးရလုပ်ခဲ့တာတွေကို ပြန်ဖော်ထုတ်ရမယ်ပြောနေတာတော့ မဟုတ်သေးဘူးနဲ့တူတယ်။ ကျနော်ကတော့ နားလည်ပါတယ်။ ခင်ဗျားတို့ဖြစ်နေတာက မဟောသဓာနဲ့ကေးဝဋ်ပုဏ္ဏားလို …….”ဟုစကားခံကာ “ချေ ၂ ချေ”တရား ဟော၏။ ဒါက နောက်တစ်ခု။\n“ခေတ်က ပြောင်းနေပြီဗျ၊ ချမဟဲ့ဆော်မဟဲ့ လုပ်ရမှာမဟုတ်ဘူး၊ တိုင်းပြည်ကို ဆန္ဒပြပွဲနဲ့သေနတ်နဲ့တည်ဆောက်လို့မရဘူးဗျ” ဆိုကာ ပညာခေတ်အကြောင်း ပညာပေး၏။ ဒါကလည်း နောက်ထပ်တစ်ခု။\nထိုမိတ်ဆွေ၏ “အာဏာမက်နှင့်နူးရင်ဘာ့ခ်”ကို ကျနော်က “ဥပဒေစိုးမိုးရေးနှင့်အာဏာပြဿနာ”အဖြစ်မြင်ထား၏။ ဦးကြည်မောင်သည် “အာဏာပြဿနာနှင့်ဥပဒေစိုးမိုးရေး”ကို တစ်ခုတည်းအဖြစ်တွဲမြင်သူဟု ကျနော်က အမှတ်ပြုယုံကြည်သူဖြစ်၏။ ထို့ကြောင့် ထိုကိစ္စ သက်သက်ကွက်၍ ဤနေရာ၌ပြောချင်လာ၏။ ကျန်ကိစ္စများကိုတော့ နောင်တွင်ပြောမည်တွေး၏။\nအရင်ဆုံး (၉ဝ)ရွေးကောက်ပွဲကို ပြောချင်၏။ နောက်ခံများသိကြပြီးသားမို့ ပြောရေးမချဲ့လိုတော့။ (၉ဝ) ပြည့်ရွေးကောက်ပွဲကို အင်န်အယ်လ်ဒီ ဝင်ခဲ့သည်က အာဏာ(၃)ရပ်လုံး လွတ်လွတ်ကျွတ်ကျွတ် ရနိုင်ခြေရှိမှုအောက်က ဝင်ခဲ့ခြင်းဖြစ်၏။ တနည်းပြောရလျှင် အစိုးရဖွဲ့၊ လွှတ်တော် ခေါ်၊ ဥပဒေပြုဖို့(ဖွဲ့စည်းပုံဆွဲ)ဖြစ်၏။ အလွန်ရှင်း၏။ ထွေပြားစရာ ဘာမှမရှိ။ သို့သော် ဝေဝါးခဲ့ကြသည်ထင်၏။ ထိုအချိန်က နှစ်ဘက်စလုံးတွင် ပြဿနာ၏အရင်းတရားကို “ဘာမှန်း”သေချာသိမြင်သူများလောက်သာ ဗူးလုံးနားထွင်းခဲ့ကြ၏။ အချို့က “အာဏာမမက်”တို့၊ “အာဏာလိုချင် လို့မဟုတ်”တို့၊ “အမျိုးသားနိုင်ငံရေး”တို့ဟုဆိုကာ အမောင်တောင်မြောက်မကွဲခဲ့ကြ။\nတကယ်တမ်းအရင်းခံက “အာဏာပြဿနာ”။ ထို့ကြောင့် “အာဏာလွှဲပေး”ဟု တင်းတင်းရင်းရင်း မပြောဝံ့သူတို့လည်းရှိခဲ့ကြ၏။ ပြောဝံ့သူက ပြော၏။ သို့တိုင် မိမိဘက်က တချက်ကလေးတွေဝေလိုက်သည်နှင့် သူ့ဘက်ကလက်ဦးမှုယူကာ တစ်သက်စာနာလံမထူအောင် ချေမှုန်း ပစ်လိုက်၏။ ထိုတွင် အာဏာရယူရေးမျှော်မှန်းချက်နှင့် ဝေးသွားတော့၏။ ဗမာ့လက်တွေ့နိုင်ငံရေး၏လက်သည်မှာ အာဏာပြဿနာမှန်း ဦးကြည်မောင်လိုခေါင်းဆောင်တချို့က အလွန်အလေးအနက်ထားခဲ့၊ သိခဲ့ကြ၏။ ဦးကြည်မောင်ထိုသို့သိမှန်း စစ်ဗိုလ်တွေကလည်းသိထား၏။ ဤတွင် ယိုးမယ်ဖွဲ့ဖို့ရမယ်ရှာတော့ ဦးကြည်မောင်ကို တွေ့၏။ အမှန်က ဤကိစ္စသည် ဦးကြည်မောင်နှင့်မဆိုင်၊ အာဏာနှင့်သာဆိုင်၏။ ဦးကြည်မောင်ကိစ္စမဟုတ်။ “အာဏာကိစ္စ”။ ဤမျှ သိသိနှင့်မျက်စေ့စုံမှိတ်ကာ ထို(၉ဝ)ရလဒ်ကို နိုင်ငံ့သမိုင်းထဲမှာပဲ ထားထား၊ နိုင်ငံတော် ပြန်တမ်းထဲမှာထားထား၊ ထားလို့ရ၏။ ထားသူတို့ ထားခဲ့လိုက်ကြပြီဖြစ်၏။ ထားခဲ့ပြီမို့ ပြောနေစရာမလို ဆိုလျှင်တော့မဟုတ်သေး။ ခုတောင် ပြောရပြီမဟုတ်လား။\n(၂ဝ၁၂)ကြားဖြတ်ဝင်တာကျတော့ အာဏာယူဖို့မဟုတ်တော့။ ယူချင်လို့မရတော့။ အာဏာရနိုင်ခြေရှိမှုအောက်ကဝင်ခဲ့တာ မဟုတ်တော့။ ရှိနေသည့်အစိုးရကိုအသိအမှတ်ပြု၊ ဆွဲပြီးသားဖွဲ့စည်းပုံကိုကာကွယ်စောင့်ရှောက်၊ ဖွဲ့ပြီးသားလွှတ်တော်ထဲ အိမ်ဖြည့်သဘောဝင်ထိုင်ပေးဖို့။ မိမိဘက်က ဤမျှသာ။ (“ဒီ့ထက်မက”ဆိုသူများလည်း ရှိနိုင်ပါ၏) သူ့ဘက်ကကြတော့ ခိုင်၏။ ချည်ပြီးသားတုတ်ပြီးသား။ “လေးစားလိုက်နာ ဖြစ်ဖြစ်၊ ကာကွယ်စောင့်ရှောက်ဖြစ်”အရေးမကြီး။ ဒါတောင် နောက်ဆုံး “ကာကွယ်စောင့်ရှောက်”နှင့် အနိုင်ပိုင်း ခံလိုက်ရသည်မဟုတ်လား။ ဒီ့မတိုင်ခင်ကလည်း တင်ရေး/မတင်ရေးအစတွေ ပလူပျံအောင်ထွက်လာ၏။ နောက်ဆုံး တင်ရေးက ပေါက်ကောင်ပွင့်ခဲ့၏။ တခါ မှတ်ပုံတင် ပြီး ကြားဖြတ်ဝင်မယ်ဆိုတော့ မဝင်ခင်မှာ ဝင်-ပြင် နှင့် ပြင်-ဝင် အကြိတ်အနယ်။ နောက်ဆုံး ဝင်-ပြင်လိုင်းကျ၏။ အမှန်က ဝင်-ပြင်နှင့် ပြင်-ဝင်တွေတို့သည် တင်/မတင်ကာလကပင် အစပျိုးပြီးသား။ ဒီလိုနှင့် ဖွဲ့စည်းပုံပြင်ရေး၊ ဥပဒေစိုးမိုးရေး၊ ပြည်တွင်းစစ်ရပ်စဲရေးကြွေးကြော်သံနှင့် လွှတ်တော်ထဲဝင်သွား၏။ ပြည်တွင်းစစ်မီးလည်းတောက်ဆဲ၊ ၂ဝဝ၈ ဥပဒေလည်းစိုးမိုးဆဲ၊ ဖွဲ့စည်းပုံလည်း ပုံမပျက်ရှိနေဆဲ။\nဆိုတော့ ကြားဖြတ်ဝင်ခြင်းသည် အာဏာကိစ္စလို့ တိတိပပပြောဖို့ခက်၏။ သူ့စိတ်ကြိုက်တည်ဆောက်ပြီး၊ အထိုင်ချထားသည့်အာဏာကို ဖြိုချဖို့အသာထား ထိပါးလို့ပင်မရသေး။ သည်အနေအထားမှာ “အာဏာစကား”ပြောလို့မဖြစ်။ “အာဏာလွှဲပေး”ပြောလို့မရ။ ဒီတော့ “စစ်ဗိုလ် တွေနဲ့တည့်အောင်ပေါင်း”ပဲ ပြောရတော့မည်။ ခု “သမ္မတဖြစ်ချင်သည်၊ အာဏာလိုအပ်သည်”ဟုပြောင်းလာ၏။ ကောင်း၏။ ကြိုဆို၏။ ထို စကားက အနှစ်နှဆယ်ကျော်အကြာကပင် ကြားချင်သည့်စကား။ စိတ္တဇနာမ်ဖြစ်သော၊ စစ်တပ်ဝါဒဖြန့်စကားလုံးဖြစ်သည့် “အမျိုးသား နိုင်ငံရေး” ဆိုသည်ကိုလွှတ်ချပြီး “အစိုးရဖြစ်ချင်တယ်၊ အာဏာလိုအပ်တယ်” ကို အတိအလင်းထုတ်ပြောလိုက်သဖြင့် ရှင်းသွားပြီဟု ယူဆ၏။ အစိုးရဖြစ်ချင်ခြင်းနှင့် နိုင်ငံရေးအာဏာကိစ္စသည်“မက်”စရာမဟုတ်။ “လိုအပ်ချက်” သာဖြစ်၏။ သို့သော် ထို လိုအပ်ချက်နှင့် ဖြစ်ချင်သည့်သမ္မတအတွက် ကျော်နင်းရမည့်ကန်သင်းတို့ကား ထူထူပြောပြော။\nဥပဒေပြုရေးဘက်ကကြည့်လျှင်လည်း (၉ဝ)တုန်းကလို “ဥပဒေပြုရေး”ပြောမရ။ “ဥပဒေစိုးမိုးရေး” ပြောင်းရ၏။ မပြောင်းလို့မရ။ ကိုယ့်ရွေးလမ်းနှင့်ကိုယ် ဖြစ်နေ၏။ သို့သော် ဘယ် ဥပဒေစိုးမိုးရေးလဲ။ ဘယ်ပုံစိုးမိုးအောင် လုပ်မလဲဆိုသည်ကတော့ သဲသဲကွဲကွဲမရှိလှ။ “တရား”ဥပဒေစိုးမိုးဖို့ဆိုလျှင် “စိုးမိုးမည့်” ဥပဒေသည် “တရားမှ”ဖြစ်မည်။ ဥပဒေစိုးမိုးသည့်လူ့အဖွဲ့အစည်း ကောင်းမှန်း လူတိုင်းသိသလို၊ ကောင်းသည့်(တရားသည့်) ဥပဒေစိုးမိုးမှ ဖြစ်ကြောင်းလည်း လူတိုင်းသိကြ၏။ ထို့ကြောင့် ဥပဒေစိုးမိုးရေးတွင် တိကျရှင်းလင်းသည့် အဓိပ္ပါယ်ဖွင့်ဆိုချက်လို၏။ သို့မဟုတ်လျှင် “ဘယ်သူပြုသည့် ဘာဥပဒေ၊ ဘယ်သူတွေအပေါ်စိုးမိုးမှာလဲ”ဆိုသည့် အမေးတို့နှင့်သာ လုံးလည်နေလိမ့်မည်ထင်၏။ ဥပဒေစိုးမိုးရေးနှင့်ဆိုင်သည့် (ဦး)အောင်ထူး-ရှေ့နေရေးသည့်စာကို ဤနေရာတွင် ကောက်နှုတ်ကိုးကားချင်၏။ သူက …. ဥပဒေစိုးမိုးရေး၏အခြေခံမှာ ပြစ်မှုကျူးလွန်သူကို အဓိကထားသည်။ တရားမျှတမှု၏အခြေခံမှာ ပြစ်မှုကျူးလွန်ခံရသူအား အဓိက ထားသည်။ ဥပဒေစိုးမိုးရေးကို တကယ်တန်းလိုက်နာကျင့်သုံးလျှင် ပြစ်မှုကျူးလွန်သူအား အပြစ်ပေးကို ပေးရပါမည်။ ရှောင်လွှဲ၍မရပါ။ ပြစ်မှုကျူးလွန်သူအား အပြစ်ပေးရေးမူကိုကျင့်သုံးခြင်းမှာ ထိုသူအား အာဃာတထားလို၍မဟုတ်။ အပြစ်ပေးခြင်းအားဖြင့် ပြစ်မှုကျူးလွန်သူ ကိုယ်တိုင် နောင်တရသွား စေချင်သည့်အပြင် အခြားသူများကလည်းသင်ခန်းစာယူ၍ နောင်ကိုအလားတူပြစ်မှုများထပ်မံမကျူးလွန်စေရန် ဟန့်တားလို၍ဖြစ်သည်။\nပြန်ကောက်ရလျှင် ဖြစ်ခဲ့သမျှကိစ္စတို့သည် တရားဥပဒေစိုးမိုးရေးနှင့်အာဏာပြဿနာ။ ဦးကြည်မောင်က ထိုနှစ်ခုကို တစ်ခုတည်းဖြစ်မှန်း သေချာထားသူ။ (၉ဝ)ရွေးကောက်ပွဲအပြီး အာဏာ မအပ်ရတာက“နူးရင်ဘာ့ခ်”ကြောင့်ဟု ဦးကြည်မောင်အားလက်ညှိုးထိုးယိုးစွပ်သည့် “အာဏာမက်”သူတို့၏နှုတ်ထွက်စကားကို တရားလုပ်ပြောလာသောကျနော့်မိတ်ဆွေအား သေချာဃဏ ဖြစ်စေချင်လှ၏။\nမျိုးမြင့်ချို (ဇန်နဝါရီ ၂ ရက် ၂ဝ၁၃)\nလွှတ်တော်ထဲ (ဝင်)တာကအရင်၊ ဖွဲ့စည်းပုံ(ပြင်)တာကနောက်(ဝင်-ပြင်)။\nစာကိုး- (ဦး)အောင်ထူး- https://www.facebook.com/ahtoo1


We She Me: ဘ၀ရဲ့ Sine Wave များ\nSine Wave တွေရဲ့ အတက်အကျ Pattern နဲ့ ရင်းနှီးခဲ့တာ အထက်တန်းကျောင်းသား ဘ၀ထဲကပါ။ အဲဒီလို အဖြူအစိမ်းဝတ် ကျောင်းသားဘ၀ ပြီးကတည်းကလည်း ဘ၀မှာ အတက်အကျတွေ စတင်ကြုံတွေ့ ရပြီး သတိထားမိခဲ့ပါတယ်။ ကံကောင်းချင်းတော့ ကျွန်တော့်ဘ၀ဟာ အကျချည်းပဲ မဟုတ်ခဲ့သလို အတက်ချည်းပဲလည်း မဟုတ်ခဲ့ပါဘူး။\nဘ၀မှာ ခက်ခက်ခဲခဲ ရုန်းကန်နေရတဲ့ သူ တစ်ယောက် အတက်အကျ သိပ်မြန် သိပ်များတဲ့ သူ တစ်ယောက်က ကြည့်မယ်ဆိုရင်တော့ ကျွန်တော့်ဘ၀ဟာ တုန်နှုန်းမဲ့ မျဉ်းဖြောင့် တစ်ကြောင်းလို၊ မတီးခတ်ဘဲထားတဲ့ ဂီတာကြိုး တစ်ချောင်းလို ပျင်းရိစရာ ကောင်းနေမှာပဲ။ တကယ်လည်း ကျွန်တော့်ဘ၀ဟာ စိတ်ဝင်စားဖွယ် ကောင်းလောက်အောင် စိတ်လှုပ်ရှားဖွယ်ကောင်းလောက်အောင် စာတစ်ပုဒ် မမြည်ပါဘူး။ တော်တော်များများ အတွက်တော့ ကျွန်တော့် ဘ၀ရဲ့ Wave တွေဟာ Amplitude နည်းလှပါတယ်။ ပြီးတော့ Frequency အမယ်မစုံတဲ့အတွက် ဂီတသံစဉ်တစ်ခုလို နားထောင်လို့ ကောင်းတဲ့ ကိုယ်ရေး အထုပ္ပ္ပတ္တိကောင်း တစ်ခုလည်း မရှိနိုင်ပါဘူး။ ကိစ္စမရှိပါဘူး။ လူတိုင်းမှာ Sine Wave တွေရှိနေပေမည့် စကေးတော့ မတူနိုင်ဘူးလေ။\nအတွင်းသိတဲ့ သူတချို့ကတော့ ကျွန်တော်က အသက်မွေးဝမ်းကျောင်းနဲ့ ပတ်သက်ရင် Fast Forward တစ်ခု ရခဲ့လို့ ကံကောင်းတယ် ပြောကြပါတယ်။ တကယ်တော့ အဲဒီလမ်းကြောင်းမှာလည်း ကျွန်တော် အတက်အကျလေးတွေ ရှိခဲ့ပါတယ်။ အတိအကျ ပြောရမယ်ဆို အဲဒီကာလတွေမှာတောင် တ၀က်တိတိကပဲ ကံကောင်းပြီး တ၀က်တိတိက မျှော်လင့်ထားသလောက် မဖြစ်ခဲ့ပါဘူး။ အဲဒီ ပုံစံဟာ အင်မတန် သေသပ်တဲ့ Sine Wave တစ်ခုပါပဲ။ တွက်တတ်ရင် အဖြေထွက်နိုင်တဲ့ Pattern တစ်ခုပါပဲ။ အဲဒီလိုမျိုး Pattern တွေအတွက် ကျွန်တော် မတုန်လှုပ်သင့်ပါဘူး။\nဒီလို အတက်အကျတွေနဲ့ ကျွန်တော် ဆက်လျှောက်ခဲ့တော့ ကျွန်တော့် Wave မှာ နောက်ထပ် Circle တွေ တစ်ခုပြီး တစ်ခု ရောက်ခဲ့ပါတယ်။ ဒီနေရာမှာ သချာင်္သဘောတရားနဲ့ အတော် တူပါတယ်။ Wave တွေမှာ Circle တစ်ခုပြီး တစ်ခု ရှိသလို ကျွန်တော့် ဘ၀ရဲ့ Sine Wave တွေမှာလည်း Circle (Cycle) လေးတွေ ရှိတာကို သတိပြုမိလာတယ်။ Circle (Cycle) တစ်ခုနဲ့ တစ်ခုမှာတော့ ကြာချိန်တွေက တသမတ်တည်း မရှိတော့ မတူညီတဲ့ တုန်နှုန်းတွေလို ကွဲပြားခြားနားတဲ့ ခံစားမှုတွေ ခံစားချက်တွေ ရှိလာပါတယ်။\nကျွန်တော် ကံကောင်းပါတယ်။ ဒီလို တက်လိုက်ကျလိုက် ဖြစ်နေပေမည့် အသေအချာ ပြန်သုံးသပ်ကြည့်တော့ လွန်ခဲ့တဲ့ ၅ နှစ် ၁၀ နှစ်ကနဲ့ စာရင် ကျွန်တော်ဟာ အနေအထား တစ်ခုကို ရောက်နေပါတယ်။ ဒါဟာ ကျွန်တော် တစ်ယောက်တည်းတော့ မဟုတ်ပါဘူး။ ကျွန်တော်နဲ့ ရွယ်တူတွေက ဒီနေရာ မတိမ်းမယိမ်းမှာ ကိုယ့်စကေးနဲ့ ကိုယ်စီ ရှိနေကြတာပါ။ အသက် ၃၀ ကျော်ဆိုတာ လူတော်တော်များများရဲ့ တိုးတက်ဖို့ အရွယ်ဆိုတော့ ဒီနေရာရောက်နေတာ မထူးဆန်းပါဘူး။\nဒါပေမယ့် အသက်တွေကိုသာ X ၀င်ရိုးမှာ ထားလိုက်ရင် အသက် ၅၀ ဆိုတာ ယေဘုယျအားဖြင့် ကျချိန်လို့ ပြောလို့ရတဲ့ အတွက် ကျွန်တော်ဟာ ဒီအသက်အရွယ်မှာ Sine Wave ရဲ့ အပေါ်ထိပ်နားက Phase တစ်ခုကို ရောက်နေပါတယ်။။ (Phase ဆိုတာ မြင်အောင် ပြောရရင် Wave တစ်ခုပေါ်မှာ ကြိုက်တဲ့ နေရာ တစ်ခုကို လက်ထောက်လိုက် အဲဒါ Phase တစ်ခုပဲ။ ဒီကရီနဲ့လည်း တိုင်းပါတယ်)။ ဒီကရီနဲ့ ပြောမယ်ဆိုရင်တော့ Sine Wave မှာ အမြင့်ဆုံးနေရာက ၉၀ ဒီကရီဆို ကျွန်တော်က ၇၀ ဒီကရီလောက် ရောက်နေပါလား။ ရုတ်တရက် ကြည့်မည်ဆိုရင်တော့ ကျွန်တော်က ငါထိပ်နားရောက်တော့မည် ပြောတာဟာ သိပ်ဂုဏ်ယူနေသလိုပါပဲ။ ကိုယ့်ဘာသာကိုယ်တော့ ၇၀ ဒီကရီမှာတောင် ဒီလောက်ပဲ ရှိတာ ဘ၀ရဲ့ အမြင့်ဆုံး ၉၀ ဒီကရီမှာ ဘယ်လောက် အထိပဲ ရောက်နေမှာ အချိုးကျ တွက်ကြည်လိုက်တဲ့အခါ အတော်လေး အားမရဖြစ်စရာပါ။\nဒါဟာ အသက် ၄၀ မှာ လူတိုင်း Wave ရဲ့ထိပ်ဆုံးကို ရောက်တယ်ဆိုပြီး ကောက်ချက်ချထားလို့ပါ။ တကယ်တော့ ပုံသေမရှိပါဘူး။ ဥပမာပေးရရင် ရုပ်ရှင် မင်းသမီးတွေ အားကစားသမားတွေက အသက်ငယ်ငယ်မှာ Wave ရဲ့ ထပ်ဆုံးကို ရောက်ပေမည့် နိုင်ငံ့ခေါင်းဆောင်တွေလိုမျိုး ဆရာဝန်တွေလိုမျိုးတော့ အသက်အတော်ရမှ Peak ကိုရောက်တာမျိုး။ ဒါပေမယ့် ပြောလို့ရတာတော့ အသက်မွေးဝမ်းကျောင်းတစ်ခုမှာတော့ အသက်နဲ့ ဆိုင်တဲ့ Waveform တစ်ခုစီ ရှိတဲ့ အတွက် ကျွန်တော် လုပ်ကိုင်စားသောက်နေပုံနဲ့ ကျွန်တော့်ဘ၀ရဲ့ Waveform ကို ခန့်မှန်းကြည့်ဖို့ သိပ်မခက်လှပါဘူး။\nဘ၀မှာ အတက်အကျတွေရှိတယ် ဆိုပေမည့် အရာရာတိုင်း အတွက်တော့ မတူပါဘူး။ ဥပမာ ကျွန်တော့်အနေနဲ့ အခုအချိန်မှာ သားတစ်ယောက် သမီးတစ်ယောက် ရှိတဲ့အတွက် သားသမီးကံကောင်းတယ် ဆိုပေမယ့် အလုပ်အကိုင်မှာပဲ ဖြစ်ဖြစ်၊ ပညာရေးမှာပဲ ဖြစ်ဖြစ် အတက်ဘက်မှာ မရှိပါဘူး။ လူတစ်ယောက်စီအတွက် ကျန်းမာရေး၊ ပညာရေး၊ စီးပွားရေး၊ လူမှုရေး စသည်စသည်တွေ အတွက် အတက်အကျမတူတဲ့ Wave လေးတွေ ရှိနေနိုင်တာပဲ။ လူတစ်ယောက်ဟာ အစစ အရာရာ ထပ်ဆုံးကို ရောက်နေဖို့ဆိုတာ သိပ်တော့ မလွယ်ကူလှပါဘူး။ (အစစ အရာရာ အောက်ဆုံးကို ရောက်နေဖို့တော့ ခြွင်းချက် အနေနဲ့ လွယ်ကူပါတယ်။)\nဗုဒ္ဓဘာသာဝင် တစ်ယောက်အနေနဲ့လည်း သံသရာကို ယုံကြည်တဲ့ အတွက် ဘ၀အဆက်ဆက်ကို Wave ပုံစံနဲ့ ကြည့်လိုက်မည် ဆိုရင် လူ့ဘ၀ကို ရထားတဲ့ အတွက် အတော်အတန်မြင့်တဲ့ နေရာတစ်ခု Phase တစ်ခုကို ရောက်ထားတယ် နားလည်ထားတယ်။ အခုဘ၀မှာ မကောင်းမှုတွေ လုပ်ရင် နောက်ဘ၀မှာ ခွေးဖြစ်ရင်တောင် ပြိတ္တာဘ၀ ငရဲသားဘ၀ထက်စာရင် တော်သေးတယ် ပြောလို့ရမည်။ သံသရာ တစ်ဘက်ကမ်းကို မရောက်မချင်းကတော့ ဘ၀တွေမျိုးစုံမှာ အတက်အကျတွေ မျိုးစုံမှာ ကျင်လည်နေရဦးမှာပဲ။ ။\n| FLAGS: Theory\nRepublic - 2/14/10, 1:31 PM\nလော့ဂျစ်ကယ် အရေးအတွေး သိပ်ကောင်းပါတယ်။\nkhin oo may - 2/14/10, 2:45 PM\nkhin oo may - 2/14/10, 2:46 PM\nရွှေရတုမှတ်တမ်း - 2/14/10, 3:22 PM\nko hinthar - 2/14/10, 5:00 PM\nBino - 2/14/10, 7:19 PM\nThe sine Waves of the people are different character.\nSome wave forms are smooth and beautiful.\nSome are high amplitude and flap Phase on height.\nWaves phenomenon can change depend on the environment effect.\nI had never been learned about human life waves.\nBut I had observed tidal survey in my past.\nI familiarized with sine wave.\nI got the word " NOTHING LASTS FOREVER".\nဂျေဂျူဝိုင် - 2/14/10, 7:34 PM\nပထမအကြိမ် ရောက်ဖူးတယ်လို့ ပြောခဲ့ရင် “ဒီဘလော့” ကို မသိရကောင်းလားလို့တော့ စိတ် မခုလောက်ပါ။\nNge Naing - 2/14/10, 9:28 PM\nကိုအန်ဒီက အသက် ၅၀ ဆို အကျပိုင်းလို့ ပြောတယ် ကျွန်မကိုတော့ အသက်ကြီးပိုင်းမှ ကောင်းစားမယ်လို့ အိုဇာတာကောင်းတယ်လို့ ငယ်ငယ်က ဗေဒင်ဟော ဖူးတာ ရှိလို့ အဲဒီလိုပဲ မျှော်လင့်နေတယ်။\nT T Sweet - 2/15/10, 3:29 AM\nဟုတ်ပါတယ် ... ကိုအန်ဒီရဲ့ ပို့စ်လေးတွေဆို စောင့်ဖတ်ရတယ်။ အတွေးအရေးလေးတွေ အနိူင်းလေးတွေ သိပ်ကောင်းတယ်။\nဟိုးအောက်ဆုံးက အပိုဒ်လေးဖတ်ရတော့ နောင်ဘ၀တွေအတွက် ကိုယ့်ရဲ့ sine wave လေးမှာ အမြင့်လေးရောက်ဖို့ အတွက် ကြိုးစားဖို့ လိုပါသေးလားဆိုတာ သတိပေးလိုက်သလိုပါပဲ။ ကျေးဇူးပါ။\nSandakuu - 2/15/10, 2:14 PM\nအတက် အကျတွေတော့သေချာ graph ဆွဲပီး ကိုယ့်ဘ၀ကိုယ်မလေ့ လာမိသေးဘူး... အကိုလုပ်ထားတာတိကျတယ်.. ကောင်းတယ်..\nအမှန်တော့ ကိုယ့်ဘ၀အတက်ကျ စိတ်ဝင်တစား ကိုယ်သာလျှင် analysis လုပ်နိုင်တာပါ..\nMoe Cho Thinn - 2/16/10, 3:42 PM\nကို Andy ရေ.. ရေတွင်းမှာ ရေပုံးကို ဆွဲခပ်နေတဲ့ လူတွေကို တွေ့ဖူးမှာပေါ့။ အမ ဂရပ်ဖ်မှာတော့ အဲလို ဆွဲတင်နေရပါတယ်ကွယ်.. :))\nAnonymous - 2/19/10, 12:46 AM\nNice post, Andy, There is alwaysarhythm in nature but in Buddhism , you always collect good deeds and bad deeds which will effect your future life so the more you collect good ones, you can escape from samsara and rhythematic life circle.\nအိမ့်ချမ်းမြေ့ - 2/19/10, 3:26 PM\nဒီပိုစ်လေး တော်တော်လေး ကောင်းတယ် ကိုအန်ဒီ။\nကျမဖြတ်သန်းခဲ့တဲ့ Wave တွေရဲ့Patternတွေကို ပြန်မြင်ပြီး တရားလည်းရ စိတ်လည်းတော်တော် မောသွားပါတယ်။\nThu - 6/20/10, 4:00 PM\nAn interesting analog of Kama was illustrated by accelerated and perished waves phenomena by Buddha. The superimposed of previous and current lifes' hi-amplitude is known as good fortune time and so on.\nAdditional phase is wave can be changed particles propsed by Eistein.\nချစ်ကြည်အေး - 6/24/10, 9:47 PM\nအများစုရဲ့ ဘဝတွေက ဒီလိုပါပဲ ကိုအန်ဒီ ups & downs တွေ သိတ်များမှာပါ၊ ကျမမှာလည်း အများကြီးပဲ ရှိခဲ့တာပါ။ ကျန်းမာရေး တကြောင်း၊ စီးပွားရေး/အလုပ်အကိုင် တကြောင်း၊ မိသားစုအရေး တကြောင်း...အင်း အဲဒါတွေသာ လစဉ် ဂရပ်ဆွဲကြည့်ရင် အတော် စိတ်ဝင်စားစရာ လိုင်းအတက်အကျတွေ ထွက်လာမှာပဲ သေချာတယ်...\nAnonymous - 1/26/11, 5:32 PM\nNice thinking and nice post, but i'm just wondering "circle or cycle". i think it suppose to be cycle. Please don't take it as an offense, i just want to give feedback.\nAndy Myint - 1/27/11, 9:43 PM\nThanks for you comment, Reader. We can as well use "cycle" (a series of events) when talking about life. I took the word "circle" from sine wave circle which starts from 0´ and ends at 360´ and it happens again and again.